
HRVATSKA REVIJA 

GODINA IX BROJ 11 MCMXXXVI 


O LIRICI 

i. 

Razvijajući se u bezvoljnosti i sumraku sanja, zahtijeva lirika od nas neku 
naivnost dulia, koja je istodobno i najdublja mudrost: gluhi i slijepi za sve drugo 
oko nas i u nama, valja da joj se predamo onako potpuno i neograničeno, kao sto 
se predajemo snu. 

Okanimo se dakle u početku svakoga razmišljanja i puštajmo prije svega 
njenim riječima, da nas, neposredno, mimo razuma, poput kucanja kapi u žlijebu 
ili praskanja plamena u peći, šumorom svojih dubina ponesu u san! 

Sve više sam, sve luđe sam, 

Sve tuđe i sve tužnije. 

Sve tamnije, sve sramni je, sve biva ružnije. 

Sve hladnije, sve gadnije i sve ledenije 
Samoća prazna jesenja, a biva sve jeseni je I 1 ) 

Zaslijepljeni mračnim sjajem tih riječi i zaglušeni gromorom njihovih du¬ 
bina, mi o njima isprva ne možemo kazati ništa. Tek poslije, u padu sa toga vr¬ 
hunca, kada zanos još tinja, a svijest je već toliko budna, da ga razabire, možemo 
pokušati, da iz oskudnih tragova, što ih u nama ostavi ekstaza, ustanovimo snagu 
njenoga djelovanja. 

To djelovanje bijaše isprva posve svagdašnje. Razmislivši, trenutak bar, o 
tome, da je teško biti sam, mi se nad tom misli rastužismo, ali niti ta misao, niti 
ruga, što ju je pratila, nije taknula dubine našega ja: prava nam je gorčina tih 
riječi ostala još sakrivena. 

Istom poslije, kada se motiv samoće stao sveudilj ponavljati, rastvorila se je 
ispred nas i sva dubina njegova bezdna. Korak po korak, sa zebnjom i slašću, mi 
se približavasmo njegovu rubu, ali osjećajući jezu, koja iz njega struji, mi se su- 
stavljasmo i vraćasmo opet u svagdašnjost. Podvojeni tako između podzemne 
snage riječi i njihova smisla, bojeći se nepoznatoga u nama i žudeći za njim, mi 
se od toga nepoznatoga još uvijek branismo intelektom. 

Ali već nas daleki i mekani neki lepet: 

... sam, sve sramnije, tamnije... 

ul jul java sve dublje u san. U avetinjoj tmini duše, gubeći svoj razumni smisao, 
vraćaju se elementi riječi u kaos, misli postaju zvuci, boje oblici, obasjani tajan- 


*) Miroslav Krleža: „Jesenja samoća". 

stvenim blijeskom tuge, dižu se tmurni bregovi želja, lome se klisure krvi i mesa 
i ponori suza zvone ko zvona: 

« 

... luđe. tuđe ... jadnije, ledenije ... 

o te se blistave rtove zvuka ustavljaju sve naše misli i želje, 

... tamnije, sramni je, jesenije ... 

i mi ne osjećamo više ničeg, osim šumora tuge, u koju tonemo. 

Ali tu, na dnu, u toj potpunoj tami i zaboravi, kada se u nama sve sledilo, 
odjednom, otprilike kod riječi 

... a biva sve jesenije! ..., 

padaju s nas sve tuge i boli, tiho, kao što pada pepeo sa plamena, i u dubini našoj 
zasja samo radosni mir. Obuzeo nas je osjećaj tajanstvenoga nekog aktiviteta, ne- 
stajući u veličini svega, crpemo mi snagu iz te veličine, kao list što crpe snagu iz 
debla, na kom titra — mi smo u svemu i sve je u nama ... Iza duga lutanja stigo¬ 
smo napokon kući. 

Ali sklopimo opet oči i ponovimo još jednom naš pokus! 

Dies ist kein Buch: was liegt an Biichern, 

Was liegt an Sargen und Leichentiichern! 

Dies est ein Wille, dies ist ein Verspreclien, 
dies ist ein letztes Briicken-Zerbrechen, 
dies ist ein Meerwind, ein Anker-Lichten, 
ein Rader-Brausen, ein Steuer-Richten, 
es briillt die Kanone, weiss dampft ihr Feuer, 
es lacht das Meer, das Ungeheuer! I 2 ) 

I ti su stihovi isprva još sapeti sponom intelekta: mi se opredjeljujemo za ili 
protiv Nietzscheove misli o bezvrijednosti knjiga. Ali već riječi: 

... Sargen und Leichentiichern ... 

uništavaju taj intelektualni mir. Nevidljiva nas neka ruka napinje i mi dršćemo 
od nje poput luka u ruci gađača: 

... dies ist, dies ist, dies ist... 

bičevi riječi nas gone sve dalje, ognjena lavina u nama raste: 

... briillt, dampft, Kanone, Feuer ... 
i mi smo već taj plameni urlik, ta provala i bura! 


2 ) Friedrich Nietzsche: »Frohliche Wissenschaft* 

Ali i tu slijedi iza najveće napetosti iznenada obrat: 

... es lacht das Meer, das Ungeheuer! ... 

ispunio nas je onaj isti bogati i intimni osjećaj svega, ona radosna koncentracija 
snage i doticanje jezgre! 

Tibul, Anakreont, Safo ili Hafis. mistici, egzoti i pučka lirika u njenim naj¬ 
jačim momentima, \illon, Ronsard, Rimbaud, Skelley, Thompson, Mickiewicz ili 
Keats, mi možemo naš pokus ponavljati i dalje: 

... For the moon never beams, without bringing me dreams 
Of the beautiful Annabel Lee .. . 3 ) 

Ma seule etoile est morte et mon luth constelle 
Porte le soleil noir de la Melancholie .. . 4 ) 

Rex tremmendae maiestatis 
Qui salvandos salvas gratis 
Salva me fons pietatis! .. . 5 ) 

... More, more sinje! .. . 6 ) 

poezija je sviju naroda i vremena na vrhuncu svoga uspona uvijek jednaka, uvi¬ 
jek nas obuzimlje onaj isti, neizrecivi osjećaj totaliteta, koji se ne može shvatiti 
razumom niti izreći prozom: nekoliko nam je oskudnih riječi, naglo, jednim jedi¬ 
nim zamahom njenih ekstatičkih krila, razotkrilo ono, što nam ne mogu objasniti 
niti najkompliciranije relacije uma: slutnju jedinstva posljednjih stvari, beskraj- 
nosti, vječnosti, zanosa i smrti — i ono duboko, životno pouzdanje, kojim ta slutnja 
u nama rađa. 


II. 

Kada je poetski blijesak u nama minuo i kada kušamo pronaći uzroke nje¬ 
gova djelovanja, opazit ćemo, prije svega, da se ovo tajanstveno treperenje čula i 
osjećanje cjeline, što ga nazivljemo poezijom, javlja uvijek samo u vezi s nekom 
naročitom vrstom govora. Poezije nema bez jezika, kao što nema ni slikarstva bez 
boja ili glazbe bez zvuka, ona se stoga i ne može promatrati drugačije, nego u kon¬ 
kretnome jezičnom ruhu. 

Jezik je međutim već po sebi pojava vrlo složena. Obuhvaćajući cijelo naše 
mišljenje, osjećanje i volju, kadar, da izrazi svu skalu naših vitaliteta od osnov¬ 
nih pokreta do najsuptilnijih vibracija duha, jezik je kretanje puno protivština, 
vrtoglavi most iznad ponora duše. 

Razmotrimo li lirsku snagu toga mnogostrukoga i zamršenoga medija, pasti 
će nam odmah u oči, da jezik kao instrumenat mišljenja nikada ne prenosi poezije. 

3 ) Edgar Allan Poe. 4 ) Gerard de Nerval. 5 ) Toma de Celano. 6 ) Vladimir Nazor. 

Mišljenje i poezija dva su različita izvora snage, koji u punome razvitku ne 
mogu zajedno djelovati, kao što ni zvijezde ne mogu sjati zajedno sa suncem. 

Mišljenje razara cjelinu konkretnoga izlučujući iz nje pojedina svojstva i 
odnose, a poezija spaja razbijene elemente spoznaje u jednu cjelovitu sliku, pru¬ 
žajući nam tajanstvenu slutnju jedinstva svega, što postoji. 

Da postigne tu dubinu, mora lirika eliminirati razumno mišljenje, i ona to 
doista čini oprezno i neupadljivo, kao što dadilja ušutkava dijete, skrećući našu 
pažnju na osjećajne i priproste motive, uspavljuje ona kritiku intelekta, da ju 
poslije posve izluči. 

Lirski su motivi zato, razumno gledani, uvijek oskudni i jednolični. 

U Ibikovu »Proljeću« vlada blaga toplina, dunje cvatu i trsje je prolistalo. u 
Anakreontovoj »Berbi« donose mladići i djevojke košare crnoga grožđa, siplju 
ga u kace i gaze po njemu. »Mjesec je zašao, prošla je već i ponoć« — pjeva Safo 
— »a ja sam uboga još uvijek sama. Sa krošanja padaju hladne kapi, a sa đunjina 
lišća kaplje san« ... »Pun se mjesec diže iz mora, voda je tiha ko srebrna livada, 
divne li noći!« (Li-Oey) ... »Paome betlehemske, što snažno šumite od udarca di¬ 
vljega vjetra, suspregnite Vašu žestinu, djetešce moje spava, stišajte šum«! (Lope 
de Vega) ... »Ni od kuda nema ni daška, strašna je samrtna tišina, u bespuću pu¬ 
čine ne miče se niti jedan val«. (Goethe) ... »Crn ... bel... crn-bel... v trsju po- 
peva, grozdje dozreva . .. crn-bel«. (Fran Galović). Sadržajno nema u ovim pjes¬ 
mama ničesa, što ne bi moglo shvatiti svako dijete, a ipak su pune lirizma! 

Ali i onda, kada je lirika žešća, složenija ili strastvenija, kao u Li-Tai-Pea, 
Hafisa, Michelangela, Byrona, Leopardija, Rimbauda, Ujevića ili Keatsa, ne po¬ 
tječe njena snaga nikada od intelekta. Baudelaireova »Lethe« ili Shelleveva »Pje¬ 
sma noći« sadržavaju manje smisla od kakove osrednje napisane rasprave o geo¬ 
političkom položaju Kine, a Swinburneova je turobna nježnost ili ekstatični sjaj 
Calderonovih soneta razumu isto tako neshvatljiv kao mračna dubina Leopardi- 
jeva, iskonski nemir Villonov ili kozmički zanos Juah de Cruza, razumni sadržaj 
riječi tvori u lirici uvijek samo prve stepenice, koje brzo preskačemo, on je samo 
štaka, kojom se služimo komadić puta, da ju poslije, kada se lirska snaga riječi 
raskrili, radosno opet odbacimo. 


III. 

I doista nam lirika uvijek brzo razotkriva svoje pravo lice, u njoj se, odmah 
iza prvih snažnih zamaha riječi, rastvaraju tajne dubine, u kojima misli, zvuci i 
oblici imadu drugi smisao, drugi zvuk, drugu boju i oblik, nego na javi. U tim je 
toplim dubinama krvi duša »ptica na stablu života« (Hafis), »sunce uvela ruža« 
(Petoffy), »mjesec srebrni, blistavi krčag, što smrskan leži na dnu mora« (Vjeko- 
slav Ma jer), »električni mjeseci koračaju tu zlatnim oazama« (Rimbauđ), »sante se 
ruše od ujeda crva« (Rimbaud), »bregovi rađaju plamena mora« (Poe); nekoliko 
je stihova Goetheova »Mignona« na ovoj razini duše snažnije od čitave njegove 
filozofske lirike, riječ »Kalanthan« moćnija od Uhlandovih balada, a Ujevićevi 
su stihovi: 

.... Ponore! more povrli moje glave 
i zlatne ribe danom od kristala 
Ja pitam gdje je mjesečina pala 
i gdje se gorski horizonti plave .. ., 

jasniji od algebarske formule, iako im jasnoće ne ćemo razumom moći nikada po¬ 
sve shvatiti! 


Ovo je čudno, iracionalno djelovanje poezije kušao razjasniti Freud. 

Poezija obavlja po Freudovu mišljenju neku nesvijesnu praktičku svrhu: 
dajući nam mogućnost, da izživimo nagonske želje koje smo potisnuli iz svijesti, 
stara se ona — kako veli Marko Ristić — »da kanali naše osjećajnosti ostanu uvi 
jek zvježi i čisti«. Stvaranje je pjesniku neodoljiva potreba, ono ga spašava od 
tereta neutaženih želja, iz njegove se izbezumljene duše viju riječi poezije kao 
uzdah, kletva ili krik oslobođenja. 

Ova se nesvi jesna regulativna funkcija umjetničke riječi ne može, danas 
nakon Freudovih otkrića, više negirati. 

Danas je sunce očajno jadno 

Bakreni rđavi oklop u povoju sivih krpa. 

O, danas svi pegazi krila po kalu i maglama vuku 

Plaze sve sjene ko umorne lađe, kad rasparanog jedra plove u žalosnu luku 
i danas ne zvone harfe, jer umor proždire ruku. 

Danas je sunce očajno, jadno i nijemo, 
i glasovi ceste u sobi trepere. I tiho se gube. 

Duša je danas sanduk, 

U koji smrt rupe crne svrdla i dube. 

(Miroslav Krleža) 

Autor izživljava ovdje svoju agresiju. Simboli su te agresije: dubenje i svrdla¬ 
nje rupa, paranje jedara i proždiranje ruku. Pjesnikovo nad-ja zabranjuje među¬ 
tim ovu agresiju, autor ju stoga ne smije naprosto izživjeti, već mora — da bude 
zadovoljeno njegovu moralu — istodobno i sam sebe kazniti: agresija svršava 
zato u pjesmi smrću, smrt je ona, koja svrdla i dube crne rupe. Motiv je kažnja¬ 
vanja i na drugim mjestima oštro naznačen: jedra, koja hoće ploviti, rasparana su, 
krila se pegaza vuku po kalu. ruku, koja hoće svirati harfu, proždire umor. Au¬ 
toru uspijeva tako da pod svijesnom dinamikom riječi zadovolji dvije oprečne 
težnje: želju za krajnjim naglašavanjem sebe i uništenjem svega, što se tome 
opire, i osjećaj krivnje zbog ove tako grješne želje. 

Navedeni stihovi, ipak — i pored njihove snažne podsvijesne dinamike — 
nisu poetski; oni nam pružaju doduše zadovoljenje agresije i osjećaja krivnje, ali 
nam ne daju one tajanstvene, transcedentalne slutnje tišine, onkraj agresije, kriv¬ 
nje i sviju drugih određenih osjećaja, bez koje nema prave poezije! 

Da je doista tako i da izživljavanje podsvijesnih želja nije u poeziji nikada 
konačni cilj, nego uvijek samo prelazni stadij na putu apsolutnome, dokazuje 

nam na svakome koraku naše poetsko iskustvo. Mi osjećamo poeziju uvijek kao 
muklu slutnju jedinstva, kao daleku neku tišinu i veliku svjetlost bez sjena i 
s j a j a ? u kojoj se posve rasplinusmo. U toj mirnoći ne možemo poslije niti naj¬ 
oštrijom analizom pronaći vise nikakovih želja, nemira ili težnja, u njenome je 
krilu, zajedno s nama, nestalo i sviju naših impulza. Ovoga nam čudnoga smire¬ 
nja ne može nikada pružiti proza, ona je sva žurba i hitnja; poput talasa, kojih 
pokreti izazivlju opet nove talase, gone nas njene riječi uvijek dalje od želje do 
želje i od cilja do cilja. 

Da je poezija doista doživljaj naročite neke kvalitete, koja se bitno razlikuje 
od umjetničke proze, pokazuje nam jasno i analiza njenoga jezika: 

1. Kada bi se poezija doista iscrpla samo u slasti izživl javan ja potisnutih 
želja, kao što to čini proza, mogli bismo u lirici posve mirno izmijeniti slijed ri¬ 
ječi, a da time ne narušimo njenu poetsku vrijednost. U takovome bi slučaju pod- 
svijesna dinamika riječi mogla ostati ista, pa se ni njihova lirska snaga ne bi 
smjela izmijeniti. 

U poeziji opažamo ipak protivno: 

Stihovi Dobriše Cesarića: 

... Ništa mi ne će ostat od uma, 

Ni jedna misao mrtvoga duha, 

Ja ne ću imat ni uha ni sluha 
Da slušam tišinu svojega šuma ... 

prestaju biti lirski, ako im ma i neznatno izmijenimo slijed: 

Od uma mi ne će ostat ništa 
Ni jedna misao mrtvoga duha, 

Ja ne ću imat ni sluha ni uha 
Da tišinu svojega šuma slušam. 

Kompleksi su nesvijesnih želja ostali u oba slučaja isti, a ipak je poezije u 
potonjemu slučaju nestalo! 

2. Ista se pojava dešava i u valjanu prijevodu. I ovdje mogu elementi onih 
riječi, uz koje je povezano izživljavanje želja, ostati jednaki, kao i u originalu, 
pa bi i prijevod morao ostati isto tako poetski, kao original. 

Iskustvo nam međutim dokazuje, da se lirika uopće ne da prevesti! Riječi: 

... Wer fiihlet 
Wie wlihlet 

Der Schmerz mir im Gebein 
Was mein armes Herz hier banget 
Was es zittert, \vas verlanget 
Weisst du nur, n.ur du allein . . ., 

(Goethe) 

prestaju biti u prijevodu lirske: 

Tko znade 
Sve jade 

Tjeskobu mi mnogu? 

Bol, što i kosti mi toči 
Zbog čega mi srce strepi 
I za čim mi blepi: 

Oh vidjet mogu 
jedino sad tvoje oči. 

3. Dodamo li ili izmijenimo u lirskome djelu samo jedan jedini glas, a da 
time nismo narušili značenja njegovih riječi, nestat će iz njega odmah i poezije! 

Izmijenimo li u stihu: 

... Samoća prazna jesenja, a biva sve jesenije..., samo glas »j« u »sk«: 

... Samoća prazna jesenska, a biva sve jesenije ..., raspast će se odmah osjet¬ 
ljivo njegovo poetsko tkivo i lirskoga će djelovanja nestati! 

Ovdje je sve ostalo isto: ideje, vanlogične asocijacije, senzualnost, osjećaj¬ 
nost i izživljavanje potisnutih želja, a ipak je nesklad jednoga jedinoga glasa uni¬ 
štio magiju svega! 

Odatle slijedi vrlo jasno, da se prava snaga poezije, njena differentia speci- 
fica, kojom se ona bitno razlikuje od proze, ne može nikada rađati iz nekoga odre¬ 
đenoga svi jesnoga ili nesvi jesnoga sadržaja riječi; njen korijen mora očito sezati 
dalje, u dubinu, u ono nešto, čega u riječima preostaje, kada im se oduzme svako 
svijesno ili nesvijesno značenje. 


IV. 

Ovo neobično svojstvo riječi, koje nema prave veze s njihovim značenjem, 
samo je čisti zvuk i ritam. Lirika se razlikuje od proze samo naročitim zvukom i 
ritmom svoga govora. Dok nas zvukovi proze ostavljaju hladnima ili samo izda¬ 
leka prate tematiku njenih riječi, postaju oni u lirici jedinim i isključivim vodi¬ 
čem poezije. Pjesnik je pjesnikom tek po tome, što vlada tajanstvenom snagom 
čistoga zvuka, on je — kako veli Kirkegaard — »bijednik, koji osjeća duboke boli, 
a usta su mu tako građena, da mu uzdasi i krikovi zvuče kao lijepa glazba« — ili 
točnije — on je bijednik, čiji uzdasi postaju, poradi naročitoga njihova zvuka, 
mostom transcendentalnoga nekog osjećaja. 

Zvukovi i ritmovi ove čudesne glazbe sastoje od sitnih, jedva naslućenih vi¬ 
bracija glasa. Zvuk je »a« drugačiji u riječi »grad«, nego u »grad«, »r« je drugo u 
»tren«, a drugo opet u »rana«, »m« je u »muk« sastavljeno od mnogo »m«, koji 
bruje poput orgulja, a u »smrt« je kratko i oštro, »v« zvuči u »vika« kao fijuk 
biča, a u »vina, violina« je mekano i blago, u posljednjem je stihu »Jesenje sa¬ 
moće« zasjalo u šuštanju »s«-ova, oblo neko »a«, a »e« je u »Meer« zatalasalo 
Nietzscheov stih do ruba apsolutnoga. Kao svuda, tako je i ovdje od genijalnoga do 

banalnoga samo jedan korak: titraj, neznatni sušanj, malo ubrzanje ili usporenje 
ritma, dašak premalo ili huk previše — i lirske je struje već nestalo! 7 ) 

U ova se imponderabilija zvuka ne mogu unijeti određena pravila. Ritam 
nije u lirici nikada suho i pravilno izmjenjivanje arze i teze, a zvuk nije samo 
skup asonancija, rima, aliteracija ili drugih figura. 8 ) Novo je lirsko djelo uvijek 
nova, originalna kombinacija zvuka, nešto čega nije dosele nikada bilo niti će biti 
i čiji će postanak ostati tajnom. I sam pjesnik bijaše u tu tajnu upućen samo jed¬ 
nom, u momentu inspiracije, u onome časovitom ushitu, kojega zrelost ne može po¬ 
slije ni on sam više razjasniti. 

Sve ovo vrijedi samo za vrhunac poezije, za onaj trenutačni sklad, kada nam 
se u lirici razotkriva jezgra. Bogatstvo toga trenutka ne može pjesnik niti htjeti 
niti smisliti, ono mu pada u krilo iznenada, kao čudesni nezasluženi dar. Žudeći 
svom dušom samo za tim, da ostvari neutažene želje i izživljavajući te želje ide¬ 
jama, slikama i bojama, uzdasima i krikovima svoje krvi, odabire pjesnik, ako je 
doista pjesnik, i neznajući onakove riječi, koje ga zvukom vuku u dubinu. Vođen 
tajanstvenom snagom čistoga zvuka, kroči on preko podsvijesnoga smisla, kroz 
krugove svojih sanja, sve dublje u srž, zvukovi riječi skidaju na tom putu s njega 
breme njegovih želja — trenutačni blijesak — i on će, oslobođen sviju želja, praz¬ 
nih jedara, bez vjetra i struje zabroditi u veliku tišinu. 

Da dođe do pravoga zvuka, mora pjesnik dakle uvijek proći čistilištem ve¬ 
like neke patnje, lirski je zvuk rezultat čitavoga njegova života, njegovih tuga 
tjeskoba i sumnja, boli grjehova i zala i njegove bezumne čežnje za apsolutnim. 
Sve ove posebne motive izživljava pjesnik u prvome nelirskome stadiju stvaranja. 
U tome se prvom stadiju, koji se još ni po čemu bitnome ne razlikuje od proze, 
pjesnici luče u apstraktne, akustične i vizuelne tipove doživljavanja, u lirici su 
ovdje od znatnoga utjecaja podrijetlo, temperamenat, doživljaji, nazori, stalež, 
socijalni položaj i narodnost pjesnika, a djela im pripadaju raznim strujama, ten¬ 
dencijama, školama i stilovima. 

U drugome stadiju svoga razvitka pokazuje lirika već posve drugačije lice. 
Zelje se ovdje već ispuniše, ali zvukovi riječi zvone još kao daleka jeka i — umje¬ 
sto, da se odmah rađaju nove želje, kao što to redovno biva u životu — gori nam 
duša, obuzeta tajanstvenom snagom zvuka, trenutak još i dalje, gola i čista u svo¬ 
me apsolutnome vitalitetu. U ovome stadiju egzistira samo jedna vrsta poezije, 
koja djeluje čistim zvukom, i jedna vrsta pjesnika, koji mogu tim sredstvom pro¬ 
buditi u nama osjećaj dubine. Čisti je lirizam ovdje, na svome vrhuncu, kroz vje¬ 
kove jednak i nepromjenljiv kao što je nepromjenljiv sjaj zvijezda, cvrkut ptica, 
žubor potoka ili šum mora. 


7 ) Da izrazi sve ove nijanse, mora se poezija poslužiti timbreom, bojom, visinom ili nizinom glasa, šaptom, 
glasnoćom, brzinom, sporošću i svima drugim neizrecivo bogatim modulacijama ljudskoga govora. Prava snaga 
poezije dolazi zato do izražaja samo onda, kada se lirika recitira. Liriku valja u sebi recitirati i onda, kada je 
čovjek sam za sebe čita. Riječ pjesništvo ne potječe uzalud od pjesma, a lirika od lira. 

8 ) Lirika nije niti oponašanje glasova prirode: ...i cvrči, cvrči cvrčak na čvoru crne smrče .. . to je 
onomatopoetski, ali nije poetski. 

I kao što se od šumora mora ili žubora potoka ne može zahtijevati, da djeluju 
za neku ideju, tako se to ne može tražiti niti od lirike. Lirika nam u svome konač¬ 
nom rezultatu pruža potencirano jasno onaj osjećaj opravdanosti i harmonije ži¬ 
vota, koji nosimo uvijek negdje na dnu duše i bez kojega ne bismo mogli uopće 
živjeti. Taj se temeljni osjećaj života ne može ograničiti na neki određeni moralni 
sistem. Hoćemo li već za ovo životno svojstvo lirike upotrebljavati riječ moral, 
bit će ona moralna samo u nekome višem kozmičkom smislu, u kome nam se svi 
intenziteti života ukazuju samo odrazom jednoga te istoga tajanstvenoga realiteta, 
što mirno i postojano gori na dnu svega. 

(Predavanje držano u Pododboru Matice Hrvatske u Zagrebu) 

IVO H U H N 







PJESME 


NOĆ 

Podno bijelih stopa Mjeseca 
Leži krotka Noć. 

Zvjezdana samoća mora: 
Umiljato gnijezdo slutnja. 

I oci dubina svijetle 
U času kad ribe ljube. 

Žabe i čvrci pjevaju. 

Šumi more 
Maslinove boje. 


RIBE 

Kad vas izvuku iz dubine kaljava gliba 
Dušmanske ribarske ruke 
(U njima ukliještene, mučenice, 

Trepet ste svih riba) 

Bit ćete polumrtve, krute: 

Tijelo će se ko električna, srebrna šipka 
Uzalud tresti u predsmrtnu grču 
Na kamenoj obali Neznane Luke. 

Kad i zginete, bit ćete nijeme: 

Šutljivost hrabrog bilo vam vrijeme. 

Samo će oči mutne i suzne 
Pjevati Prezir Života. 


ZVUK 

Mlaz glazbe s ona svijeta, davna dana 
Još će noćas uhu i mašti 
Uspavanku presti: 

I u nizu novih dana 
(U blizini ljudi taštih) 

Zvuk taj nikad ne ću sresti. 

\ratit se beznadnu ne će 
On mi neznanik drag: 

Ne mrse više ovi prsti svijetlu vlas 
Nit suzi ono mrtvo oko. 

Moj besuzan plač 
Skameni mu glas. 

PTIČJA SMRT 

Još se začu krik 

Što je jeziv dopro na vrh brijesta. 

(Od strave uzdrhta Noć 
I sazviježđa blisnu, 

Ljupki Blizanci). 

Sad u tišini zvjezdanoj 
Ukroćen vjetar spava. 

Padaju zadnje kapi.... 

U granju žamore gnijezda. 


PERIVOJ 

Pod vlažnom se granom 
(Plaštem kasnih zaljubljenika) 

Još jednom zanjiha Radost. 

I začu se posljednji pjev 
(Iz kola ljepojka vila): 

Noć će ove jeseni lomiti srca 
1 naše će vode i bistra jezera 
Vrijeđati mutni pogledi neba 
U odsjevu ranoga jutra . 

Nepovratni dođi pod naše granje 
(Plašt ti ljubavi u lipanjsko veće) 

Noć će utjeha bit i posljednja kap , 

S mokre je grane odletjela ptica . 

Nepovratni dođi- 

-odletjela ptica. 

ANTON NIZ E T E 0 




INTIMNI TEATAR 

U kapljama kiše ginu oduševljenja 
Sunce je pokralo pijanstva: 
guštera, valova i žena 
Samo sumorni oblaci, jesenji oblaci 
I nakazno nutarnje ogledalo! 

Samo grozničavi oblaci 
oko sebe i u sebi 

NEVIDLJIVI MOSTOVI 

U studenoj pomrčini očajava tvoj pogled 

I sputani krik u grlu 

Idi! 

Mi ćemo orno zidati nevidljivi most 
od grada do grada 

Jer našoj ljubavi treba istinskog hljeba 
što taži istinsku glad 

LUČONOŠE 

Dok naoružani automati harače na ljušturi crknute misi 
oni se zavlače u jazbine 
i tiho ali odlučno govore istine 
Mudro čekaju čas! 

Ili idu u krvava zapuštena polja 
I oči im krijese: 

Polja žude traktore 
i radosne slobodne glasove 
neustrašive prodirne 
ko misao lučonoša! 

S U Ž A N J 

Disati duboko, duboko 
i čuti svoj, tvoj i njegov glas 
osjećati snagu miške 
čvrstu kičmu 
i imati oštar vid! 

Vidjeti jasno! 

Oboriti tamnički zid 
Zagrliti život 

Zračni, zvučni, snažni, snažni, vidoviti! 

Život! 

Da znoj bude radost i misao ponos a ne bestidan stid! 

PANIKA U PAYSAGEU 

Ignjatu Jobu 

Jugovina je unijela zabunu i dala krvoločni znak 
Svaka biljka u prisoju viče 
i bezumno doziva 
samotnu maslinu 

A maslina lamata čvorastim rukama 
i bespomoćno traži među gnjevnim oblacima 
spas plavetnila 
Nadire noć 

Noćas će uz tuljenje jugovine uginuti zelenilo 


PLESAČICA 

Ozmijila me perom tijela 
i pliska u zraku 

Nadahnutom rukom takmi se kosom 
Nogom bosom 

(diram: snijeg, vatru, svjetlosnu traku) 
gasi mi vid 

Plima strasti davi me u mraku 

u plodnom mraku vjetrnica čula: 

sijevaju vatrometi, vrcaju vodoskoci i izvire 

opojna bujica zvuka 

Ona mi kupa dali 

ona je požar uma 

i blistava ubica teže 


POST SKRIPTUM 

Kraj jedrih grozdova doveo me put 
Opili me mirisi večeri 
oči nagovaraju putene boje 
Moje žilavo pseto širi nozdrve: 
u dašku s planine osjeća ženku 


DRAGO 1 VA N I Š E V I C 




ZAPISI 


Najteži nauk je onaj. koji nam daju životi velikih ljudi. Slušajući, ili čita¬ 
jući o snazi njihovih riječi, usamljenosti njihovih namjera, otkupljenju njihovih 
žrtava, mi se sve više rastužujemo i usitnjujemo. Postajemo sve manji. U oduše¬ 
vljen ju i zanosu, kojim ih pratimo, mi se sve više gubimo, pa kad se ponovo vra¬ 
timo sebi obasjani njihovom veličinom, pokazuje nam se strašna i beznadna slika 
naše nemoći i ništavnosti. 

Lijepo sagrađena građevina izaziva u nama najiskrenije oduševljenje. Ona je 
vitkoćom svoje građe ostvarenje harmonične misaonosti precizne i jasne, a pored 
toga i sretne, jer je svakom vidljiva i shvatljiva. 

Mnoge naše vrijedne misli potonu u moru besvijesnog. Bilo da su se javile 
kratkim blijeskom, bilo da nisu mogle biti na vrijeme zabilježene, bilo da su nam 
se iznevjerile svojom hitrinom. 

Trajno prisustvo smrti zagorčava nam i ono malo sretnijih trenutaka, što ih 
doživljavamo. 

Pratvar, iz koje je nastala naša zemlja, sa svom svojom mnogolikošću, uvi¬ 
jek je ista u svom neprekidnom stvaralaštvu. Razgrađujući se iz jedne u drugu 
stvar, ona je neumorna na putu svog djelovanja i preobražavanja. Slično je i 
s umjetničkim djelima, koja uglavnom živu od istih osjećaja neprestano ih raz¬ 
građujući i oblikujući u sve ljepše i ljepše tvorevine. 

Neprestani put vode, koja se pretvara u paru, pa u oblake, pa u dažd, pa 
u mora, jezera, rijeke ili potoke, može da posluži kao lijep primjer ljudske du¬ 
ševne djelatnosti, koja isto tako mijenja svoje oblike seleći iz jedne duše u drugu 
sve raznoliki ja i bogatija. 

Dobivajući, mi neprestano gubimo. 

Na kolodvorima, obalama, kao i uopće na svim mjestima sa kojih se putuje, 
mi se redovno sneveseljujemo i rastužujemo. Česti odlasci, nesigurnost ljudskog 
života i kratkoća svih doživljaja uzroci su tome bolu. Živeći, mi se neprestano pra¬ 
štamo i rastajemo. 

Kako je teško imati posla s čovjekom, koji jednako malo misli, kao što i 
jednako malo osjeća. 

Nigdje nema sigurna mjesta, na kome stojeći možemo kazati: evo tu smo. Svi 
smo mi, ma ne znam kako bili jaki, zavisni od ustalasane pučine ljudskih nemira, 
koji uvijek ispod nas huje i prijete novim revolucijama i ratovima. 

Promatrati iz načitane perspektive mase naroda, kako kreću ulicama u raz¬ 
nim pravcima za blagdanjih dana, ne može se bez izvjesnog bola i potištenosti. 
One, koje mnogo znadu o filmskim zvijezdama i sportskim prvacima, jedva imaju 
pojma o duhu i njegovim naporima. Tuđe svemu, što se dešavalo i što se dešava 
u usamljenoj pozadini ljudske misli, mase bezbrižno kreću dalje evropskim gra¬ 
dovima, spremne svakog časa, da nekom pustolovu ili demagogu za volju popune 
milione grobova. 

Sve se opire stvaraocu; kiparu kamen ili mramor kad hoće da sagradi kip. 
spomenik ili grobnicu; slikaru boja, kad hoće da naslika pejzaž, portret ili mrtvu 
prirodu: pjesniku riječ, kad hoće da ispjeva poemu, dramu, lirsku pjesmu ili ep; 
muzičaru preobilje čuvstava i premali broj tonova, kad hoće da stvori simfoniju, 
operu, sonatu ili madrigal; političaru narod, kad hoće da ga povede u susret bo- 
1 jih prilika i događaja; misliocu društvo, kad hoće da ga podigne na viši stepen 
misaonosti, harmonije i reda. Otuda istinski umor i tragičan neuspjeh svega ljud¬ 
skog. 

Nad površinama mirnih voda: jezera, ribnjaka, lokava, treperi uvijek neka 
fluidna tuga, kojoj je uzrok u mijenama danjeg svijetla. Voda prva upija mrak i 
prva osjeća svitanje. Sve boje neba nalaze u njoj svoje odraze, sva okolna stabla 
svoje sjene i svi lahori svoje tragove. Ona je kao i duša pjesnika, koja je osjetljiva 
za sve što se oko nje dešava, obdarena velikom snagom primanja i uljepšavan ja. 

0 L I N KO D E L 0 R K 0 




























A K R O B A T 


ni 

A K R O B A T 

Svečanost se svršila 

od procesije ostalo nekoliko kasnilaca u krčmama 
zapijajuć tugu vječnu bolest 
stari pjanci koje nije izliječio čudesni studenac 
melanholici brali izgažene kitice 

odlazeći da plaču bez suza u puste sobice sa slikom ljubavi 

kapele se razbježale ko aleje divljih magnolija poslije vihora 

a tu i tamo ozivao se osamljeni napjev po zapuštenim kućicama kraj cesta 

sunce svršivši svoje dnevno hodočašće 

po nevidljivom konopcu nad milionima gradova 

utonulo pod obzor 

a savladani akrobat dizao je ruke prema ovom akrobatu svemira 
što za nas umire svaki dan 
ali to nije smrt 

na drugoj polukugli dižu se prema njemu ruke u jutarnjim haljinama 

ponosno majestetično i pokorno sunce 

od kojeg ostade samo ružičasta uspomena zapada 

Akrobat je znao ići ići 

al njegove noge bjehu hrome od ponosa 

al njegove noge bjehu hrome od bojazni 

od ponosa ljubavnika svih čudesa osamljenoga anđela 

od bojazni onoga kome je suđeno da ljubi bez odmora sve do kraja 

njegove noge bjehu hrome od starosti mladića 

njegove noge bjehu hrome od mladosti muškarca 

vidio je svoje djetinstvo 

sedmogodišnje mornarče bez nogu 

i zvao 

odvedi me tamo gdje je život 
izvan svega 

a dijete uhvativši ga odvažnima rukama 

vodilo ga daleko iz grada preko zbunjenih polja pred kraj zime 
nad brežuljak gdje se činilo da svršava svijet 

Najednom se pojavila kupola 

kojoj se zlatan križ upire o nebo 

i kako su išli izronjavaše polagano tajanstveni grad 

grad kupališnih vila u vrtovima 

za njihovim željeznim plotom odbijahu dugi sati 



J o s o B u z a n 
Stupalo 



J o s o B u z a n 
Na paši 

Bješe to grad čudesa 

kraljevi čekahu tamo na vječni signal tajanstvenoga glasnika 
Djevice Marije s blankitnima očima mater dolorosa 
ljubavnice su svlačile cijelog života svoja tijela bez ulaženja 
prokleti nijemi pjesnici nad bijelim listovima melankolije 
pape se skrivali u skrovitim izbama svoje tamnice 

automobil s crvenim krstom dovozaše neprestano nove i nove junake ljubavi 

bješe to sanatorium umobolnih 

taj krasni tajanstveni grad s kupolom 

golema biblioteka 

njeni se romani opetuju uvijek iznova 
tih blagoslovenih svetaca 

koji napustiše uzaludne zadatke za jedan ukočen poljubac 
za jedino predvečerje bojazni 
za jedinu pjesmu 
za jedinu tužnu riječ 

onih koji napustiše svemir uzaludne dosade života 

za jedini trenutak čarobnog tumaranja 

koje opetuju za čitav svoj život ko Budha nirvanu 

Bješe večer 

a grad odjekivaše glazbom blaženstva 
u tajanstvenim oknima iskakivahu krijesnice 
a stakla plamsahu mjesečevim ognjem 
za njima su izronjavali junaci 
kojima je suđeno promjenjivati se 

Akrobat stajaše na pustoj cesti 

Do viđenja grade krijesnica 

tužni raju onih koji Ijubljahu a ne umiru 

do viđenja grade akrobata 

do viđenja grade krvi svijetala u vrtovima i zvijezda 
tvoja bajka što spašava sreću 

u kojoj se svete moriteljice sporazumijevaju s ružama 
do viđenja grade pjesnika 

odlazim da bih se vraćao k tebi sa svojim dvojnicima u bezbrojnim likovima 
do viđenja grade besciljnih blaženstva 

odlazim da svršim svoju pjesmu ponosa tuge krvi i zvijezda 
kojima je sudbina padati nad mojim ležajem 

Na drugoj strani blještaše grad dosade 
ukrašene noći ko groblje 
kojega svijetla omamljuju daljinu 
kao svijetla grobalja 

pod kojima porodice umiru uza zveket zlata šuštanje Švaba i bolnih krikova 
koje ne čujem 

(Sa češkoga preveo Dragutin Tadijanović) ViTŽZSLAV N E 2 V A L 

Napomena: Za vrijeme moga boravka u Pragu 
(ferije, god. 1932) načinjen je doslovan prijevod ove 
poeme u zajednici s g. M. Radićem. Poema je prevede¬ 
na iz knjige: Vitezslav Nezval, Basne noći (Pjesme noći), 


II izd., Prag, 1930. Poslije toga, u Zagrebu, valjalo je 
dotjerati jezik, i ritam, utvrditi konačan tekst prijevoda. 
O Nezvalu je u nas pisano u Hrvatskoj Reviji VIII, 1, 
1935. u članku „O poetizmu i Vitezslavu Nezvalu”. — 





ATENTAT 


Na svakoj kući visjela je po jedna carska 
zastava, a na svakom prozoru po bosanski ba- 
rjačić. Kuće s jedne i s druge strane ulice spo¬ 
jili su građani konopcima, i da uz carske za¬ 
stavice nisu visjeli po konopcima bosanski grb- 
eići, mislio bi, da građani suše džepne rupčiće. 

Desetak seljaka bilo je osuđeno radi tuč¬ 
njave na tri dana zatvora, pa ih je načelnik 
stavio pred dilemu: ili tri dana odsjediti ili na 
glavnom trgu podići slavoluk! Seljaci su oda¬ 
brali slavoluk, požurili se i podigli ga u dva 
dana, misleći, da će načelnika prevariti za osta¬ 
tak — međutim, naš načelnik izvarao je za ove 
tri godine i pametnije od sebe, a da ne bi se¬ 
ljake, pa im je treći dan naprtio čišćenje grad¬ 
skih ulica! 

Kićenje slavoluka nije mogao načelnik po¬ 
vjeriti seljacima; za taj posao trebalo je inte¬ 
ligentnijih osoba. Mislio je u prvi mah, da oda¬ 
bere djevojke za taj posao, ali se sjetio prošle 
godine, kad je dizao slavoluk poglavaru Bosne, 
feldmaršalu Potioreku, pa pozvao djevojke, da 
ga okite, a one se odazvale, popele se na lje¬ 
stve i počele da ga kite. Međutim nije prošlo ni 
po sata, sletjeli se momci pod slavoluk, i počeli 
zuriti u oblake povrh slavoluka! Djevojke su 
odmah shvatile situaciju — suknje su pritegle, 
a noge priklopile, pa kao kvočke posjedale po 
ljestvama! I šta je načelniku drugo preostalo, 
nego da posao zaustavi, djevojke skine s lje- 
stava, a bezobraznike kazni zatvorom. 

Radi ovoga događaja napale su ga protiv¬ 
ničke novinice. Nazvale su taj događaj »afera 
s djevičanskim suknjama«, ali on im je, hvala 
Bogu, prilično zasolio. Vlast je novinice obusta¬ 
vila. a urednika izagnala u rodnu domaju! 

Kad je načelnik vidio, da za taj posao nisu 
djevojke, zapovjedio je pandurima, da po oko¬ 
lici skupe cigane čergaše, a kada su ih sabrali, 
rekao im je: ili smjesta u drugi kotar ili na 
ljestve, pa kiti slavoluk! Cigani su prihvatili 
za ljestve, a za višak ceribaša je izmolio načel¬ 
nika za tepsiju ćevapa. 

Na vrhu slavoluka Njihala Se o vjetru Ca¬ 
reva Slika. Bio Je Obučen u zajedničkoga K. 
u. K. Generala, Klečao Je i Molio Boga za Mo¬ 
narhiju. Cara su za slavoluk poklonile vrijed¬ 
ne sestre Uršulinke. (Prije dvadesetak godina 
Car Je Darovao sestrama 10 kruna za crnačke 
misije u Tonkingu). 

Ispod Careve Slike sjao je na suncu početak 
Himne: 


»Bože, živi, čuvaj. Bože, Cara našeg i naš 
Dom!« 

Grad je bio čist kao na Brašančevo, a gra¬ 
đani uredni i izbrijani kao da će na prvu svetu 
pričest. 

Jajec je osvanuo u barjacima, a građani u 
nedjeljnim odijelima, jer Je Car Bosnu Odli¬ 
kovao, kako je sultan nije nikada odlikovao. 
Poslao joj Je po drugi put u pohode Svoga Na¬ 
sljednika. (Prvi put Svoga Sina, Pokojnoga 
Nadvojvodu Rudolfa, a sad, evo. Bratića, Fra¬ 
nju Ferdinanda). 

Znali smo, da će po programu Nadvojvoda 
Mimoići naš grad, ali On, kao Budući Car, 
Može Putovati i bez programa, pa Stići i k na¬ 
ma, a šta onda? Onda je kasno za misu! Upra¬ 
vo tako bijaše i za Pokojnoga Rudolfa! Rekli 
su, da je naš Jajec izbačen iz Njegova progra¬ 
ma, i mi se obukli kao za petak, a kad tamo. 
On ravno k nama! Došao, brate, iznenada, kao 
blagajnici kontrola, i kad se toga sjetimo, i 
sad se stidimo! Na ulazu u grad dočekao Ga 
gradski maltar i, neznalica, zatražio od Njega 
maltarinu! Istina, Njegova Se Prejasnost Na¬ 
smijala i Platila tri maltarine, ali kad Je Princ 
Otputovao, otputovao je i maltar za Njim! U 
početku se patio, jer se nije znao snaći, ali se 
kasnije orijentirao i po kafanicama za groš 
prepričavao susret s Nadvojvodom. (Pod naslo¬ 
vom: »Susret Carevića s maltarom« ušao je ka¬ 
snije taj događaj u bosanske čitanke za osnov¬ 
ne škole). 

Da se opet ne osramotimo, proglasio je na¬ 
čelnik, da budemo čitav dan na nogama, jer tko 
zna. Ne će li Njegova c. i kr. Prejasnost Zaže- 
ljeti (oh! kad bi to Zaželjela!), da i mi bude¬ 
mo dioničari Monarhijskog slavlja! ... 

Naš načelnik nije trpio upravitelja bolnice, 
pa da mu upravitelj ne nasjedne, kao što je 
nasjeo prošle godine, kad je k nama došao po¬ 
glavar Bosne, Potiorek, pa po nagovoru načel¬ 
nika upao u bolnicu i našao bolesnike kako se 
po krevetima »ferblaju«, a upravitelj se u kan¬ 
celariji raskomotio i kiseli noge u bolesničkoj 
zdjeli za čorbu — odredio je upravitelj, da 
»shodno načelnikovu proglasu Br. Gr. 197-14. 
od 14., pa sve do 27. lipnja ove godine, budu 
28. lipnja 1914. godine i bolesnici na nogama, 
odnosno, koji nemaju svojih nogu, dobit će tu¬ 
đe t. j. proteze iz bolničkoga magazina, a o 
čemu sam obavijestio upravu magazina pod Br. 
Pr. 4-7 od 25. lipnja ove godine.« 

Da nas Prejasni Nadvojvoda Franjo Ferdi¬ 
nand ne Bi Iznenadio, kao što nas Je Iznenadio 
prije trideset godina Njegov Prethodnik, Po¬ 
kojni Nadvojvoda Rudolf, osvanuo je toga ju¬ 
tra načelnikov proglas, »da će Dolazak našega 
bosanskog Gosta javiti tri paradne prangije, i 
kad one gruhnu, da je svatko na svom mjestu, 
a gdje je čije mjesto, određeno je mojim pro¬ 
glasom od 25. lipnja ove godine pod Br. Tr. 
201-25.« 

Naš Jajec očekivao je 28. lipnja 1914. godi¬ 
ne čitav mjesec dana, i kad je osvanuo, sve je 
pojurilo na ulice. Među ostalim i moja baka na 
štakama, čiča Martin s grbačom i neki starčić 
s kišobranom. 

Ali nitko se 28. lipnju nije toliko veselio, 
koliko djeca. Radi 28. lipnja odavna je već pre¬ 
stala obuka i čitav mjesec dana nisu djeca ni¬ 
šta drugo radila, nego prije podne vikala »Ži¬ 
vio!«, a poslije podne pjevala Carevku. Kad taj 
dan Dođe u naš Jajec Nasljednik prijestolja, 
rekao je učitelj. Stat će uprav kod njih, pa nek 
se stoga ponove. Na račun Franje Ferdinanda 
svako je dijete nešto dobilo: netko kapu. netko 
kaput, netko fes, netko cipele, a moj mlađi brat 
veće hlače od sebe! Da mu ne španu, podignuo 
ih je, savio ih oko pasa i pritegnuo ih k trbu¬ 
hu i s njima više nalikovao ekvatoru negoli 
trbuhu! Kad ga je opazio njegov drug Ivica, 
dobacio mu je »hlačar«, ovaj njemu »šmrka- 
vac«, iz čega je nastala tučnjava, u kojoj je 
Ivica dobio šakom u trbuh, a moj brat nogom 
u tur. 

Čitav se Jajec gore-dolje šetao, a svaki čas 
izniknuo je odnekle načelnik, pa nekom: »Ka¬ 
ko, MatoP«, nekom: »Hvala Bogu, Frano, lipo 
je!«, a mom ćaći: »Samo. Stipo, da i to prođe, 
pa da opet mirno spavamo! Zbilja! Štipane, 
kako si ti sinoć spavao?« 

»Slabo, gazda Franjo, a ti?« 

»Ma ja, brate Stipica, ne spavam čestito ima 
tome i mjesec dana! Brige, brate, pa odgovor¬ 
nost! Znaš, kako je!«. 

»Znam, gazda Franjo, znam!«. 

»Vjerujem, Stipiću. vjerujem, ali ipak — ej 
Milkane glupane, o, Grgure pandure, zar ti je 
tu mjesto, Bog te ubio! Gdje stojiš, volino? 
Oprosti, Štipane, ođoh ja dalje — Čekaj, An¬ 
drija, eto me!« ... 

Moglo je biti devet sati prije podne. Sunce 
prigrijalo, a žeđa pritisnula. Trbuh se skvrčio, 
pa kad koji birtaš otvori vrata svoje gostionice, 
ispane na ulicu miris vruće janjetine, i ona ti 


kroz nosnice ravno u želudac... a on zadršće, 
kao da su u njega smjestili birtaši Morseovn 
bateriju!... 

Jaječani odoše u birtije, i nije prošlo ni pd 
sata, a ulice opustješe kao crkve iza mise. 
Ostaše na njima samo panduri, a ne bi ni oni 
ostali, da iza jednog ugla nije virio načelnik. 
(Čuo sam kasnije, da je poslije i njega nestalo. 
To je sutradan pričao birtaš Miško, koji ga je 
podvorio njegovim najmilijim jelom — janje¬ 
ćim batakom). 

Čim je narod sjeo za stolove, došla je s raž¬ 
nja janjetina, i dok su još narodu podrhtavale 
vilice, stvoriše se pred njim i čaše. Sve se ušu- 
tjelo. (Limar Pero mršavi otvorio usta, da na¬ 
ruši ovaj sveti jaganjčev mir, kad ga krojač 
Mato lupi po glavi janjećom nogom i ušutka). 

Upravo se moj ćaća spremao, da podijeli 
mejdan s novim tanjirom »janjećije sitneži«, 
kad uoči moga brata Nikolu, kako mrvicama 
gađa u nos dobroćudnoga susjeda Marka, i 
upravo da će brata udariti, kad se brat izma- 
če, ćaća lupi po tanjiru. razbi ga, i da će po¬ 
novo zamahnuti, kad vani nešto puče! 

»Nasljednik je!« 

Čim pade u birtiju riječ »Nasljednik«, skoči 
narod, kao da si ga bocnuo šilom u stolicu, i 
najuri na vrata. 

U trku se limar Perica spotače o stolicu, 
opsovao joj majku i opružio se po zemlji kao 
prevaljen stup. Preko njega preskoči krojač 
Mato, naleti na voćara Miju, ovaj ga odgurnu, 
Mato se prihvati za novi kaput Tadije bravara, 
razdera ga, Tadija se strese, htjede Matu za 
kosu, ali ga netko bočnu u rebra, Tadija jauk- 
nu i po podu! Uto nalet je opančar Pero, netko 
mu podmetnu nogu (čini mi se, šepavi Joco), 
Pero se zgrabi za ćaću, ćaća za stol, ovaj se 
zaljulja, pade po pisaru Adamu, Adam ispod 
njega, a stol po konobaru Jureku!... 

Čaše zazveketaše i nešto sitno zaječa. 

»Tko te, brate, prignječi?« rekoh bratu, a 
kad tamo, prosule se po podu nečije krajcare! 

»Platite, braćo, janjetinu!« viče birtaš Mato 
narodu. 

»Panduri!« krešti konobar. 

»Tko mi uze novčanik?« pišti limar Perica. 

»Još jednu litru!« dere se zvonar Drago. 

»Evo ti je!« odgovori birtaš, podiže ga, na¬ 
mjesti ga na nogu i jednim šutom izbaci ga na 
ulicu!... (Ovaj se naš zvonar često puta opio 
već prije podne, pa mjesto u dvanaest sati, zvo¬ 
nio podne u jedanaest!) 

Kad smo izletjeli na ulicu, počela je trka. da 
se dočepamo slavoluka prije Nadvojvode. (Dru¬ 
gi dan smo čuli, da je u jurnjavi strini Mandi 
ispalo zubalo, a babi Mari gaćice, ali tko bi u 
to vjerovao, kad je poteklo iz usta tamburaša 
Ilije, koga iza leđa nismo nikad drugačije zvali 
nego »lažljivi Ilija«). 

Kod slavoluka iznenađenje. Onaj pucanj, 
koji je uzrokovao toliko zla u birtiji, nije bio 
pucanj iz prangije, nego iz kuhinjskoga kotla! 
Kuharica naših pandura, Bara, metnula na va¬ 
tru kotao za čorbu, nalila u nju vodu i sasula 
u kotao meso i prismok, pa ga čvrsto poklopi¬ 
la. i mjesto da je ostala kod kotla, otpirila i 
ona k slavoluku! Dok je Bara gore-dolje pa¬ 
radirala, po koji put namignula brici Mirkecu 
i zđogovorila se s njim na prste, da će se posli¬ 
je podne sastati, vatra je plamsala, a čorbica 
cvrkutala. Kad se vatra razigrala, a čorbica se 
raspjenila, počelo je meso poskakivati. Naj¬ 
prije pomalo, a onda sve jače, dok nije počelo 
udarati u poklopac. Kad se vatra potpuno ras¬ 
plamsala, a čorba se razgrijala, kao ono Ahil 
na Hektora, jurnula je čorba na poklopac i kao 
što zubar gromko čupa bolesniku zub, iščupala 
poklopac, s njim o svod, a on s praskom, kao 
da je pukla prangija, rasprsnuo se u sto ko¬ 
madića! 

Eksplozija je svijet prilično ustrašila, a naj¬ 
više udovicu Jagu, koja se onesvijestila i od 
straha prije roka rodila. (S dopuštenjem bosan¬ 
ske musalle i zajedničke vlade dobio je dječak 
na krštenju ime Franje Ferdinanda. Danas je 
u Bosni kafedžija, a da se rodio dvadeset go¬ 
dina prije, otišao bi u Theresianum. i umro kao 
general!) 

Zahvaljujući prisebnosti našega načelnika, 
panika se brzo stišala. Čim je doznao, »šta je 
na stvari«, Baricu je otpustio i protjerao u 
Kranjsku, a pandura Joška, koji se nakon eks¬ 
plozije ušunjao u kuhinju i »mazao meso«, ka¬ 
znio je sa tri dana posta. Da ne bi panduri 
ostali bez ručka, zamolio je načelnik birtase, 
da za danas svaki pozove k sebi na ručak po 
jednoga pandura. (»A kad se jednom bude pi¬ 
sala hištorija Nadvojvodina Boravka u našem 
Jajecu«, dodade načelnik, »ne će joj izmaći 
ovaj plemeniti čin!«...) 

Dotle se narod osvijestio, pa se nanovo ra- 
šetao. Ali stariji svijet ubrzo se zasitio šetnje, 
pa je korzo prepustio mlađariji, i uputio se u 
hladovinu našega perivoja, u koji se po noći 


išlo samo za okladu, jer su se u njemu javljale 
utvare. 

Lipanjska žega otjerala je kasnije u perivoj 
i mlađariju — (momke i djevojke intimitet pe¬ 
rivoja, a đake cigareta). 

Tek što smo sjeli, kad zatutnjiše prangije! 

Da je netko povikao: »Izgori nam Jajec!« 
ne bi ljudi brže skočili. Jurnuli smo k izlazu 
kao da gori perivoj za leđima. 

Kod slavoluka metež. Zgnjeo se čovjek do 
čovjeka, a neki se podignuli na prste, da bolje 
vide, pa ih svjetina izdigla na ramenima, i leb¬ 
de iznad glava kao miljokazi. 

Dimnjačar Joco popeo se na rame Martinu 
mesaru, pa desnom nogom stao na pleća tam¬ 
burašu Iliji i da će lijevom za vrat Andriji ko¬ 
vaču, kad ga kovač Andro zgrabi za nogu i 
poteže, a Joco se zaljulja kao grana na vjetru 
i pljušnu po trgovcu Antunu! 

Neki se šegrti uzverali na ogradu, i kao da 
su na bedevijama, odskakuju i viču: »Hop! 
Hop!«. 

Užar Mirko (koji se na sajmu producirao za 
marijaš na žici), popeo se po žlijebu na su¬ 
sjednu birtiju, dočepao se krova, popeo se na 
dimnjak i stoji na njemu kao njegovo produ¬ 
ljenje. 

Učitelj Tonček dokoturao iz birtije pivsko 
bure, popeo se na bure i stao na prste kao ba¬ 
lerina. Ispružio vrat kao da nije njegov, pa se 
nagnuo u stranu kao kosina. Natkrio rukom 
čelo i zuri u daljinu. 

Načelnik se uzvrpoljio kao da njega dočeku¬ 
jemo. Poskakuje s noge na nogu i maše Ton- 
čeku, nek sade sa bureta, a ovaj se naherio kao 
drvo u padu. 

Situacija se napela kao žica. 

Neki uopće ne dišu, nego stenju. Šegrti zi- 
nuli i jednom uletje muha u usta. 

Djeci klecaju noge, babi Juli teku suze, a 
jedan se mališan drži za gaće. Nešto poče zau¬ 
darati ... 

Na tornju zazvoniše zvona. Izdaleka se čuje 
tutanj auta. Reže cestu kao pila balvane. Na¬ 
jednom se iza okuke pojavi auto. kojim je šo- 
firao mladolik vojnik. Čim se pojavi, prolomi 
se uzduhom: 

Živio! Živio! Živioooo!... 

Učitelj se uspravi, izvuče iz džepa sviralicu. 
zapišta, podiže kažiprst i intonira Carevku. 

Zbor prihvati i poletje k nebesima Himna 
Carevine. A kad se narod malo osvijestio, upa- 

de i on u Carevku, pa zagrmi poput ljetne 
grmljavine: 

»Blago, život, sve za Cara, 

Sve za Cara i za Dom!« ... 

Na momente se pričinjalo, da se djeca i pje¬ 
vači drže Haydnove melodije, a narod popu¬ 
larne: »Uvenulo lišće borovo«. Međutim pri 
svršetku, slile su se arije u harmoniju, jer su 
oba tabora pjevala iz grla, a ne iz nota... 

I dok su iz naših grla letjeli posljednji sti¬ 
hovi: 

»Car da živi, Dom da živi, 

Austrija će vječna bit!« ... 
pričinjalo nam se kao da vidimo, kako ovi 
akordi jure preko naših krovova ravno prema 
carskom Beču, na Hofburgu se zaustavljaju, 
prolaze kroz dvorsku kapiju, jure kroz svijetle 
hodnike i padaju pred Noge Svijetlom Caru. 
našem Gospodaru! ... 

Braćo i građani, još jednom živio! viče na¬ 
čelnik u ekstazi. 

Živiooo! Živioo! buči narod. 

Bošnjaci! dere se limar Perica. još jedan 
gromki živio! 

Živio! Živio! gromko kliče narod. 

(Za taj »gromki živio« načelnik je drugi 
dan gromko ispsovao limara. Rekao mu je, da 
se »još jedan gromki živio« govori u bosanskim 
birtijama, a ne pred Svijetlim Nadvojvodom. 
Uostalom — završio je načelnik — zahvali Bogu, 
da te nije Čuo Nadvojvoda, jer da te Je Čuo, 
ode limar na robiju!). 

Kad smo završili ovacije, pristupi načelnik 
k autu, duboko mu se nakloni, te glasno i ja¬ 
sno, naglašujući svako slovo, izgovori ove ri¬ 
ječi: 

»Narod želi, da Izađe Svijetla Visost!« ... 

Uto se na autu otvoriše kapci, kroz koje 
provuče glavu žustar i visok oficir i reče: 

»A koja Visost, gospodine?« 

»Vaša, Visočanstvo, Vaša Visost, Veličan¬ 
stvo!« 

»Nemojte se šaliti s Visočanstvom, gospodi¬ 
ne! Nema tu nikakve Visosti, čovječe! 

»Ima, ima, Visočanstvo! Vi ste Visost, Viso¬ 
čanstvo!« 

»Ne budite ludi, čovječe! Carska Visost Je 
u Sarajevu, a ja sam žandarski major, koji 
nadzirem drumove i žandare! Uklonite se, da 
prođem!« ... 

Valjda se ni Crveno more nije brže raz- 
maknulo, da propusti Izrailj, kako se razmače 
narod, da propusti carskog oficira!... 


Auto pođe. Načelniku pala glava na prsa. 
Tonček digao ruke uvis kao Mojsija, pandur 
Mišo bulji pod kotače, jednoj ženi ispale dojke, 
a neki malić turio prst u usta... 

Živio! netko zavika, a kada zavika, nešto 
zvonko zaječa; netko nekoga lupi šakom po 
gubici! 

Kad je auto krenuo, pokrenuše se za njim i 
naše glave, i tek kad kola upadoše u prašinu, 
vratiše se glave u pređašnji položaj. 

Načelnik stoji kao prikovan. Tonček sjedi 
na buretu i tucka nogom o zemlju. Užar Mirko 
kopa palcem po nosu. 

Svi šute. Nitko nikoga ne gleda, jer se svat¬ 
ko boji, da u tuđem licu ne opazi svoje. 

Kao da smo u nekoj bolnici, gdje su boles¬ 
nici zaspali, pa odlazimo na prstima, da ih ne 
probudimo — napuštamo ulicu bez riječi. 

Kao kazalište iza predstave, isprazniše se 
naše male ulice. 

Naš Nikola priča mami za ručkom, kako je 
vidio Cara (eto ovako, mama, kao što gledam 
tebe!...). Stariji brat Franjo, koji je nedavno 
svršio osnovnu školu, pa se u potaji potpisuje 
»gimnazijalac«, oponira Nikoli, i da nije bilo 
ćaće, potukli bi se za Cara žlicama! 

Upravo smo ručali i ćaća legao na klimavi 
divan; mama nešto čeprka po kuhinji, a sestra 
kupi po stolu tanjire; ja se spremam na kupa¬ 
nje, Ivo i Franjo trguju u kutu dugmetima i 
jedan drugome veli: »Ja pišivac?« »Ti piŠivac!«, 
a Nikola vadi prstom meso iza zubi, — kad za- 
bubnja na ulici! 

Skočismo. 

Kad mi na prozor, a po prozorima načičkali 
se ljudi kao u kazališnim ložama, i gledaju 
općinskoga bubnjara Marijana, kako se na uli¬ 
ci uspravio i šipkom bubnja o bubanj. 

Kad je Marijan opazio ispod oka, da se na¬ 
rod sabrao na prozorima, odbubnja još neko¬ 
liko bubotaka, lupi završni: bum, bum, bum! a 
onda turi šipku za pas, stavi na nos naočari. 
izvadi iz njedara papir, razmota ga, i poče či¬ 
tati: 

Čujte, ljudi, i počujte! Stigao glas od viso¬ 
ke vlade, skinite s kuća Careve Zastave! Mje¬ 
sto Carevih Zastava, objesite crne barjake, a 
tko nema crnoga barjaka, nek isturi nešto cr¬ 
no! Bilo sukno, bio rubac, samo, da je crno i 
žalosno! 

U Sarajevu se nešto potrefilo, a Šta, čut 
će se! 

Bio je divan lipanjski dan. Sunce zapeklo 
kao mlada rana. Nebo se izvedrilo kao istok 
pred zoru. Potočić se bistri kao da po njemu 
teku suze. Nigdje ništa mračno, osim na livadi 
komad sjene od borove šume. Nigdje ništa crno, 
osim po kućama zastava. 

Nigdje oblaka, osim u kutu nad Sarajevom. 

Jedni vele, da Je Pao Nadvojvoda, drugi 
kažu, »nije Nadvojvoda, nego Nadvojvotkinja«; 
brico javlja, da Je Palo Oboje, a limar se tome 
protivi, i veli, da je puška pogodila Potioreka, 
a Visosti samo okrznula! (»Potioreku je probije¬ 
na glava, Visosti kapa, a Vojvotkinji pero na 
šeširu!« ....) 

A iz čega su pucali? pita voćar Mijo. 

Dimnjačar veli »iz revolvera«, limar Perica 
»iz puške«, a kovač Andro »iz bombe!« ... Nad¬ 
jačala je bomba, jer je Ilija tamburaš došao 
s pošte i donio glas, da je bomba pala vozaču 
na krilo, šofera raznijela (»u sto komada, bra¬ 
ćo!«...), a kolima ništa! 

Bog Im bio na pomoći! umiješa se u razgo¬ 
vor susjed Mirko dobroćudni. 

Dok je Ilija tamburaš pričao pojedinosti 
(koje je čuo od pandura Mikana, a ovaj od op¬ 
ćinskog podvornika Milkana, koji je prisluški¬ 
vao načelnikov razgovor s financima), pristu¬ 
pio je kolu crijevar Matan i javio, da je u pod¬ 
ne vojska digla u zrak pola Sarajeva i da ima 
dosad »deset hiljada mrtvih!« 

A šta je s atentatorom? pita Tadija Matana. 

Ubijen je! 

Ma nije, brate, ubijen, nego uhvaćen! Uhva¬ 
tio ga jedan vojnik i odmah postao kaplar! 

Kakav vojnik! ljuti se limar. Vojnik se iz 
svoga »haptaka« ne smije micati, da ga režeš, 
a kad Nadvojvoda Prolazi, vojska ti je, brate, 
u paradnom haptaku! Bio sam ja vojnik, znam 
ja što je haptak! 

E, pa šta je s njim? pita ga Ilija. 

Pobjegao je, brate, u kanal, kroz njega u 
Miljacku, preplivao je, umiješao se u narod i 
kao da ga je zemlja progutala! 

I nikako da ga nađu? 

Daj ga nađi u tolikom narodu! Pričao mi je 
Tonček, da se ovih dana zgnjelo u Sarajevo 
pola Carevine! 

Meni je pričao trgovac Ante, uplete se u raz¬ 
govor krojač Mato, da se atentator ubio! 

Ubio! 

Ubio, ubio, i to iz samokresa, a dodao mu 
ga njegov kompanjon! (Kompanjona su kasnije 


uhvatili i objesili!) Čuo sam od poštara Franci- 
ke, da se zove Talijan! 

Talijan? 

Talijan, pravi Talijan! 

A atentator? 

Neki ruski princ! 

Princ! svi se začudiše. 

Princ, pravi princ! 

Ruski? 

Nije, bogme, austrijski! 

A zašto baš ruski? osmjeli se zvonar Drago. 

Zar ne znaš, da su Rusi pravoslavne vjere, a 
Car naše katoličke? 

Teško mi je vjerovati, da bi drug ubijao 
druga, a carevi su najbolji drugovi! brani Dra¬ 
go ruskoga cara. 

E, moj Drago, da ti znaš, kao što ne znaš, 
kolike su careve posmicali carevi, a kolike su 
kraljeve poubijali kraljevi, ne bi tako govorio. 
Velim ti, kad bi mogli, pravoslavni bi strpali 
katolike u sirće, a sirće dali Turcima, da ga 
ispiju i pocrkaju, pa da samo oni ostanu na 
svijetu! 

Ja ti velim: da se osveti papi, ruski car 
ubio je Careva Zamjenika! ... 

Ali ako meni ne vjeruješ, a ti pitaj našega 
župnika, koji pozna sve hištorije, a šta ti je to 
u Sarajevu, nego opet jedna hištorija! 

Leškarim u postelji i premišljam o sutraš¬ 
njem danu. Sutra ćemo na maturalni izlet. Pro¬ 
zor je otvoren. Mjesečina kaplje u sobu i dra¬ 
ška braću u krevetu. Spolja struji vjetrić i 
poigrava se Nikolinom kosicom. Braća dišu u 
taktu. Nikola se oglasi u tenorčiću: 

Mir mi, mama, daj! 

Vani se začuše koraci. Poznam ih. To su 
naše noćobdije. 

Bit će ga! veli Kuzma pod prozorom. 

Ma koga? upita ga Damjan. 

Rata! 

Ne budali! 

Ne vjeruješ? 

Ne vjerujem! 

Vidjet ćemo! 

I hoćemo! 

Laku noć! 

Bog ti bio na pomoć! 

Prolaze ulicom druga dvojica. Jedan fićuka: 
»Cura kopa vinograd«, a drugi pjevuši: »Otkud 
ideš, Anice?« 

Dakle? 

Šta dakle? 

Pitam te posljednji put. hoće li ili ne će? 

Ma šta? 

Pitam te posljednji put, hoće li biti rata? 

Odakle bih ja znao? 

A ja vidiš, znam! 

Pa? 

Bit će ga! 

A zašto bi ga bilo? 

A zašto ga ne bi bilo? 

Bilo ga, ne bilo ga, pustimo mi rat na miru. 
pa se navrnimo Mišku na rakiju osvježaču! 

Dobro, ići ću, ali dok mi ne priznaš, da će 
biti rata, ne ću odavle ni makac! 

Dobro, dobro priznajem. Bit će ga! Haj¬ 
demo! 

Čuješ li? 

Čujem! 

Meni ti nešto šumi u ušima. Nisu li to to¬ 
povi? 

Kakvi vražji topovi? To ti lete kugle na Mi- 
škovoj kuglanici! 

Dok su se te noći u bosanskom gradiću Ja- 
jecu kotrljale kugle na kuglanici, spremali su 
se iste noći i evropski centri, da zakotrljaju to¬ 
povske kugle na narode!... 


(Ulomak iz romana »1914 «) 


Na tornju izbija ponoć. Ćaća se vraća iz 
birtije. Ulazi u našu sobu i pokriva braću. Ni¬ 
kolu ljubi u čeoce. Prilazi k meni. Ja se priči- 
njavam, da spavam. 

Hvala Bogu, spavaju! veli ćaća i odlazi na 
prstima u maminu sobu. 

S kim si bio dosad? pita ga mama. 

S ljudima! 

Pa šta si radio dosad? 

Razgovarali smo! 

O čemu? 

O svemu! 

Kako o svemu! 

Ti to, ženo, ne razumiješ! Samo ti velim, 
pripazi na djecu! Nek djeca nikud ne idu iz 
kuće, pa ni Tonček na izlet, jer se nešto spre¬ 
ma! 

Šta se sprema? 

Rat!... 

Šta? mama se podiže u krevetu. Po mjeseče¬ 
voj zraci, koja u taj čas pade po majci, vidjeh, 
kako majka baci pogled na našu sobu ... 

Munja bijesnu na istoku. Nešto zatutnji kao 
da se oblak sruši na oblak. 

Otac uđe u sobu i zatvori prozor. 

Nešto puče u maminim grudima ... 

Ante N e im a r ev i e 









































FRANCUSKO-RUSKI UGOVOR I ODNOSI VELESILA U EVROPI 


Vladimir d’Ormesson, direktor pariškog »Fi- 
garo-a«, prikazao je u »Le Temps-u« u nekoliko 
navrata brutalnom iskrenošću suštinu i bit fran- 
cusko-njemačkog suparništva. Po mom saznanju 
nije dosada nitko opisao taj problem tako sjaj¬ 
no, s tako malo riječi i tako otvoreno kao on. 
Budući da ti njegovi prikazi otvaraju vidike i 
uvelike pomažu da se sadašnji zamršeni među¬ 
narodni položaj što bolje razumije, smatrali smo 
potrebnim da s njim upoznamo hrvatsku javnost 
donoseći ga kao uvod u ovaj članak. U članku 
»Pravi problem francusko-njemački«, koji je 
objavljen u »Le Temps-u« od 27. srpnja pr. go¬ 
dine, veli on: 

»Rekli smo u prethodnim člancima — neka o 
tom misle što hoće gg. baron von Rheinhaben i 
von Ribbentrop — da se prava teškoća, koja po¬ 
stoji između Francuske i Njemačke, ne nalazi ni 
u materijalnoj likvidaciji rata ni u klauzulama 
jednog ugovora, koji je izuzevši teritorijalne sti- 
pulacije, već pretvoren u prah i pepeo, nego je¬ 
dino u respektivnim pozicijama, koje Francuska 
i Njemačka zauzimaju u Evropi i koje ne žele 
napustiti ni jedna ni druga. 

Ima već 15 godina, kako njemačka politika 
i njemačka štampa neprekidno optužuju našu 
zemlju radi »hegemonije«. Kad čitamo bezbroj¬ 
ne članke posvećene francusko-njemačkom pita¬ 
nju s onu stranu Rajne, nailazimo uvijek na 
jednu te istu misao: Oh, kad bi Francuska samo 
htjela ne miješati se u sve, što se događa u Evro¬ 
pi; kad bi razumjela, koliko ju kompromitiraju 
njezini saveznici i koliko se protive njezinim 
pravim interesima; kad bi pristala, gledajući 
stvarnosti u oči, da sklopi napokon izravan spo¬ 
razum s nama, kako bi se sve drugo odmah ure¬ 
dilo! Prevedite: kad bi Francuska abdicirala na 
svoj položaj velike kontinentalne sile i ostavila 
nama slobodne ruke prema istoku, jugoistoku i 
jugu, kako bi to bio lijep posao za nas!«. 

Pa to znam i ja. Znam također, šta bi takova 
politika stajala našu zemlju pretpostavljajući, 
da bi se moglo naći Francuza, koji bi ikada na 
nju pristali. Treba samo otvoriti stranice povi¬ 
jesti. Baš nas je abdikacija francuske politike 
na istoku Evrope od 17. IV. o. g. (u času prve 
diobe Poljske) odvela nezaustavljivim tokom na 
1870. i 1914. god- 

Slušam Nijemca, kako mi veli: 

— Pa zar će Vas uvijek progoniti nemir zbog 
njemačkog bloka? 

— Ali, dragi moj prijatelju, kako možete za¬ 
misliti, da Francusku ne bi trebala pritiskivati 


i jednog časa mđra zbog tog bloka, kad se tu 
radi o njezinu životnom instinktu?... 

Dakle životni francuski instinkt mora po pri¬ 
rodi stvari biti uperen protiv Njemačke? ... 

Budimo iskreni. Oslobodimo se svake senti¬ 
mentalnosti — upravo sam htio reći svake inte¬ 
ligencije u najapstraktnijem smislu te riječi. Uz¬ 
mimo u obzir samo duboke pokrete, kojima go¬ 
spodare klime, tlo, materijalna sredstva, tempe¬ 
ramenti, ukratko složeni uvjeti života. I tada 
imajmo hrabrosti priznati jedno: da, životni in¬ 
stinkt Francuske suproti se po prirodi stvari 
Njemačkoj. Znam vrlo dobro, da je ovo užasna 
i tragična konstatacija, da je ona apsurdna i da 
se čak sve u nama buni, ako razumom i osjećaj - 
nošću na to gledamo. Ali gledajući na nju pod 
lupom povijesti i suštinski, ona je točna. Čemu 
to nijekati? Pa možda činimo, na koncu konca, 
bolju uslugu izmirenju dvaju naroda i tom fran¬ 
cusko-njemačkom miru, koji mora biti bitni 
predmet naših briga i naših napora, ako iznosi¬ 
mo te činjenice brutalno, t. j., ako idemo do nji¬ 
hova korijenja radije nego da stavljamo ruke 
pred oči tražeći lake izlaske? Kao što Njemačka 
osjeća savršeno u svojoj svijesti i svojoj podsvi¬ 
jesti, da je Francuska ona država u Evropi, ko¬ 
ja »onemogućuje njezine planove«, isto tako osje¬ 
ća vrlo dobro i Francuska, da je za nju njemački 
blok jedina stalna i strašna opasnost. U Evropi 
postoji Francuska, koja već nekoliko stoljeća 
obavlja funkcije, zauzima položaj, igra ulogu, a 
to je sve jedan od temeljnih dijelova u evrop¬ 
skom sistemu i međunarodnom gospodarstvu. 
Pred licem Francuske i na njezinim vratima na¬ 
lazi se germanska masa, koja je bila dugo vre¬ 
mena nekoherentna i razjedinjena, ali koja — 
ima već 100 godina a naročito od unatrag 60 go¬ 
dina — teži uz neprekidni napor da postane sva¬ 
ki dan sve koherentnijom i združenijom. Povi¬ 
ješću Evrope gospodarila je kroz deset vjekova 
borba ovog ujedinjenog i ovog neujedinjenog 
naroda. Prva je znala dobro, da njezina sigur¬ 
nost zavisi izravno od stanja razbijenosti druge; 
a druga je opet sa svoje strane znala dobro, da 
joj je ujedinjenje prijeko potrebno, da bi zavla¬ 
dala nad svojom starijom susjetkom. U početku 
se nalazilo središte opasnosti za nas na jugu ger¬ 
manske mase. Tijekom 18. stoljeća ta se točka 
pomakla prema sjeveru i smjestila se u Prusku. 
Ali premještajući svoje srce s juga na sjever nije 
se promijenio životni problem, s kojim je bila 
zabavljena cijela naša prošlost. On je uvijek tu 
protiv nas držeći nas za grlo, dapače ozbiljniji 

i tjeskobniji nego ikada prije, budući da je da¬ 
nas njemačka masa, pošto je prošla kroz isti ka¬ 
lup, snažna, kao što nije bila nikada dosada. A 
vi biste htjeli, dragi Nijemci, da baš u tom u 
času zamru naši životni instinkti? Vi biste htjeli, 
da se zaustavi tok povijesti upravo u času, kada 
se sukob, koji ona nosi na svojim bokovima ima 
već 10 stoljeća, najavljuje s najoštrijim nastu¬ 
pom. Dovoljan je jedan časak razmišljanja, da 
bismo se uvjerili, da je to nemoguće. 

Pa ipak ja shvaćam vrlo dobro — velim to 
otvoreno — njemačke reakcije pred tim francu¬ 
skim položajem. Shvatljive su. Mi ne možemo 
abdicirati. Mi moramo misliti na budućnost, 
predviđati je, izračunavati rizike, osiguravati se 
protiv njih. jer pokoljenje, koje bi uzelo svoj 
umor kao neku politiku, bilo bi zlikovačko poko¬ 
ljenje. Ali ni Njemačka ne može abdicirati. Pri¬ 
znajem to lojalno. I kad bismo joj ostavili slo¬ 
bodne ruke u Evropi, ne bismo mogli dopustiti 
da padnemo vrlo brzo u rang drugorazredne dr¬ 
žave, koja bi mogla biti čak i zanemarena. Ali 
ni ona ne bi mogla dopustiti da ne igra svoju 
ulogu velesile, i sasvim je shvatljivo i prirodno, 
da ima ona kao i mi pretenzija i ambicija. Pri¬ 
znajem potpuno pravo njemačkoj masi da se ne 
zadovoljava drugorazrednim i pasivnim mje¬ 
stom. Apsurdno je da Njemačka traži od Fran¬ 
cuske — pod plaštem lažnih formula — da Fran¬ 
cuska smanji svoju moć. Bilo bi ludo od Fran¬ 
cuske osporavati Njemačkoj njezinu snagu. Ima¬ 
mo posla s dva velika naroda, dvije velike dr¬ 
žave, koje je sudbina stavila jedno do drugog, 
i nema ničega što bi moglo to stanje izmijeniti. 
Prema tome, kako bismo riješili to bitno pita¬ 
nje, koje nije dapače ni pitanje uređenja susjed¬ 
nih odnosa — to bi bilo lako riješiti — nego pro¬ 
blem suparništva i utjecaja, problem ravnoteže 
između dvije sile, od kojih nijedna nije priprav¬ 
na pokloniti se pred drugom? To Je pravo pita¬ 
nje, pred kojim Evropa tapka na mjestu ima već 
nekoliko godina. Tom problemu treba pogledati 
u oči i ne gutati riječi, ako želimo gledati jasno. 

Taj se problem može riješiti samo na tri na¬ 
čina: 

1. I Francuska i Njemačka mogu biti svi je¬ 
sne, da je takvo stanje stvari. Mogu ga ne pri¬ 
hvatiti ni jedna ni druga. Slijedi, da će one mo¬ 
rati prema tomu — i to u najkraćem roku — za- 
podjeti odlučnu borbu, kako bi jedna drugu sr- 
vala, ako ne definitivno (jer na ovome svijetu 
nije ništa definitivno) a ono barem tako, da ta 
stvar bude riješena za dva ili tri pokoljenja. 


2. Francuska i Njemačka mogu znati sve to, 
one to mogu osjećati, a da ipak ne h t j e d- 
n u povući odatle logične posljedice. Drugim ri¬ 
ječima. ove dvije suparnice ne će nastojati da se 
unište namjerice. Ali će one voditi jedna prema 
drugoj neku vrstu podmuklog diplomatskog ra¬ 
ta, aktivnog i neumoljivog, šahovsku igru, koja 
će se protezati na sva područja u Evropi i u svi¬ 
jetu, tako da će one jednoga dana doći fatalno 
do sukoba, i to ne izravnom, nego neizrav¬ 
nom voljom. 

3. Napokon Francuska i Njemačka mogu vo¬ 
diti svoje respektivne politike na terenu i pod 
uvjetima takvim, da te politike — premda će 
biti pod diktatom njihovih osobnih interesa — 
izgube u najviše mogućoj mjeri svoj otrov i na¬ 
đu na koncu konca jedan zajednički mirni ri¬ 
tam. 

Prvo od ta tri rješenja ne nalazi se u našem 
mozgu. Da smo ga imali u našoj pameti, mi bi¬ 
smo ga bili mogli prihvatiti već nekoliko puta 
u ovih posljednjih 15 godina. Naročito u toku 
ove posljednje tri godine. Da li ono postoji u 
njemačkom mozgu? Sigurno ne, ako uzmemo u 
obzir narodne slojeve. Ali kad čitamo međutim 
80 posljednjih stranica Hitlerove knjige »Mein 
Kampf«, konstatiramo, da se tu baš o tom rješe¬ 
nju na dugo i široko raspreda. I onda se pitamo 
sa zebnjom u duši, zašto Fiihrer (ako je istina, 
da ne drži više do onoga, što je napisao prije 
nekoliko godina, kao što nam se neprekidno po¬ 
navlja) sistematski izvodi ipak redak po redak 
i točku po točku sve ono, što je preporučivao i 
predviđao u svojoj knjizi, kako bi spremio i po¬ 
žurio ostvarenje tog prvog rješenja? 

Drugo rješenje nije ništa drugo nego ovo, što 
se čini sada. Uostalom, ono je neusporedivo naj¬ 
lakše. Rekao sam, kamo će nas ono odvesti prije 
ili poslije ... 

Ostaje treće rješenje. Ono je jedino razumno. 
Ono je jedino moguće, ako zaista želimo, svojini 
srcem i svojim razumom orijentirati francusko- 
njemačke odnose prema definitivnom miru. Ali 
tko ne vidi na žalost, da se to rješenje nalazi u 
potpunom krahu? Nije li to ono rješenje, koje 
se sastojalo uistinu u tom, da Francuska i Nje¬ 
mačka sjednu jedna kraj druge za ženevski stol? 
Na tom mjestu su mogle ove dvije velesile, koje 
su bile uvijek u povijesti suparnice, doći do toga 
da uravnoteže svoje utjecaje i da se međusobno 
ograniče. Njihova jedina mogućnost da nađu 
mir, bila je u Ženevi u evropskoj atmosferi, i ni¬ 
gdje drugdje. Sigurno je, da nijedan zadatak ni- 

je bio nezahvalniji od toga. On je iziskivao ču¬ 
desa gipkosti i samoodricanja. Ali nagrada — 
t. j. sudbina više milijuna ljudi i jedne civiliza¬ 
cije — zaslužila je ipak takve napore! Nije ih 
trebalo skršiti ni pod koju cijenu. Bilo je ludo 
vjerovati, da se već izgubilo dosta vremena za 
taj strpljivi posao, kojem je bio upravo potre¬ 
ban kredit neograničenog vremena ili vjerovati, 
da bi druge metode bile bolje — na pr. metoda 
Vilima II. 

Ali šta je napravila Njemačka od Ženeve?... 
Ne insistiram. Ne ću joj ništa predbacivati. Kon¬ 
statiram jednostavno činjenice i molim je, s naj¬ 
boljom namjerom, da ozbiljno o njima razmisli«. 

U drugom članku pod natpisom »Slobodne 
ruke prema Istoku«, objavljenom u »Le Temps« 
od 18. I. 1936., rekao je isti pisac između ostalo¬ 
ga još i ovo: 

»Treba jednom za svagda svršiti s formulom 
»pustimo slobodne ruke Njemačkoj prema Isto¬ 
ku«, koju mnogo ljudi ponavlja s brda s dola, 
neznajući dapače ni šta govore. 

»Ostavite slobodne ruke Njemačkoj«, šta to 
upravo znači? Evo odgovora. Njemačka je pre¬ 
napučena. Ona treba zemalja i tržišta. Neka si 
pribavi i jedno i drugo na istoku Evrope. To će 
nas osloboditi od njezine opasnosti za dugo vre¬ 
mena ... Pretpostavimo, da mi zaista nakon ne 
znam kakvih pregovora ostavimo »slobodne ru¬ 
ke Njemačkoj prema Istoku«. Evo dakle Trećeg 
Reicha u posjedu »carte blanche«, da zadovolji 
svoje ambicije. Jednog lijepog dana — u tihom 
sporazumu s Poljskom ili narinuvši joj taj spo¬ 
razum želi on, recimo zbog čizama, svađu s Ru¬ 
sima, Litvancima i Čehoslovacima, i sukob za¬ 
počinje. Da, ja velim: sukob. Jer ne možemo za¬ 
misliti ni jednog časa, mislim, da se formulom 
»ostavite slobodne ruke Njemačkoj prema Isto¬ 
ku« može podrazumjeti, da će Rusi ili Česi do¬ 
pustiti da budu opljačkani a da ne kažu ni jed¬ 
nu riječ, i da će pristati sami svojom voljom, da 
budu progutani... Tako dolazi do rata u istoč¬ 
noj Evropi od Baltičkog mora do Ukrajine... 

Zamišljate li, da će tada Francuska i Engle¬ 
ska gledati na taj rat s balkona? Dopuštate li 
mogućnost, da dođe do požara u polovici Evro¬ 
pe — jer će se čitava Evropa zapaliti jednim 
udarcem — a da druga polovica nastavi život 
mirno vodeći samo svoju brigu? Zar vam pri¬ 
mjer iz 1914. god. — kad se je radilo o sporu au- 
strijsko-srpskom — ne doziva dovoljno u pa¬ 
met, kako je lako »lokalizirati« kontinentalni rat, 
čim se u nj umiješa neka velesila? Ono, što se 


događa sada povodom Abesinije. koja je u Afri¬ 
ci, zar Vam to ne otvara oči o nerazdvojivosti 
i isprepletenosti međunarodnih položaja? Ev¬ 
ropski mir je jedna cjelina. To je isti¬ 
na, koju treba stavljati bez odmora nasuprot 
onoj zlikovačkoj formuli, koja bi htjela, da se 
prihvati ideja, da je moguće da otkupimo svoju 
sigurnost »dajući slobodne ruke Njemačkoj pre¬ 
ma Istoku«. Velim, to ponavljam, tvrdim i uzvi¬ 
kujem — jer je u meni ukorijenjeno duboko 
uvjerenje, da će cijela Evropa biti pod 
oružjem za 48 sati, ako Njemačka poduz¬ 
me ratnu akciju na kopnu ili u zraku na bilo 
kojoj točki svojih granica, makar ona bila naj¬ 
udaljenija od nas, makar to bila ona, koja Bi 
nam se sama po sebi činila najravnodušnijom. 
Mi smo svi zašiveni u istoj vreći. Oni, koji ne 
vide, da je to napisano crno na bijelom na sud¬ 
bini, to su bijednici ili lude ...« 

I jedan dio engleskoga javnog mišljenja sla¬ 
že se s ovim izvodima. Tako konzervativni list 
»Morning Post« veli u svom uvodniku od 20. VII. 
o. g. između ostalog i ovo: 

»Nema više posebne svađe između Francuske 
i Njemačke. Bitni problem ne postavlja se uopće 
između Francuske i Njemačke, nego između 
Njemačke i ostale Evrope. Pakt o međusobnoj 
pomoći između Vel. Britanije, Francuske, Nje¬ 
mačke u zapadnoj Evropi, to je vrlo dobro, ali 
to je upravo ono, što Njemačka želi, da bi zašti¬ 
tila svoje zaleđe, dok bude nekažnjeno zabavlje¬ 
na s ekspanzijom na istoku i jugoistoku Evrope. 

Ne može biti nikakve sumnje u pogledu ci¬ 
ljeva njemačke politike. Ti su ciljevi: 1. proši¬ 
renje njemačkih istočnih granica: 2. ustanovlje¬ 
nje političke i gospodarske hegemonije od Bal¬ 
tika do Jadrana i od Rajne do Crvenog mora. 
Ako se ti ciljevi ostvare, kakav će biti položaj 
Engleske i Francuske spram Njemačke, koja će 
imati vrhovnu i nepobjedivu hegemoniju? Šta 
će biti od privremene sigurnosti, koju nam mo¬ 
že donijeti ovaj zapadni pakt, a kojeg nam pri¬ 
kazuje vjernim instrumentom mira?« 

Sadržaj ovih citata razjašnjuje najbolje, za¬ 
što je došlo do francusko-ruskog ugovora o uza¬ 
jamnoj pomoći od 2. svibnja 1935., koji je rati¬ 
ficiran istom u veljači ove godine. Ali da bismo 
shvatili njegovo pravo značenje, potrebno je 
znati još, kako je došlo do njega i kroz koje su 
sve faze prošli francusko-ruski i njemačko-ruski 
odnosi od 1922. g. do danas. Za vrijeme rada 
međunarodne konferencije u Đenovi u proljeće 
1922. g. povukli su se šefovu ruske i njemačke 

delegacije u Rapallo i tamo su utanačili osnove 
njemačko-ruskog ugovora o prijateljstvu. Taj je 
ugovor nosio u sebi velike prijetnje i opasnosti 
za Francusku, i tako je on odmah i sliA^aćen u 
Parizu. Nasuprot fronti saveznika postavljene 
su bile osnove za frontu najvećih nezadovoljnika 
u Evropi: Njemačke i Rusije, koje su do tada 
bile osamljene i bez prijatelja i na koje se s vi¬ 
soka gledalo na međunarodnim sastancima. Di¬ 
plomacija njemačke Republike bila je pošla Bi- 
smarckovim stazama, da bi popravila položaj 
Njemačke u Evropi. Općenito je poznato, da je 
Bismarck stvorio njemačko carstvo na bazi pri¬ 
jateljstva s Rusijom, da je nakon ostvarenja 
svog programa polagao najveću važnost dobrim 
odnosima s Rusijom i da je uvijek zamjeravao 
Vilimu II. najviše to, što je pokvario dobre od¬ 
nose s Rusijom, kad ga je otjerao s vlasti. Ra- 
palski ugovor koristio je mnogo Njemačkoj, jer 
se dobar dio sadašnjeg njemačkog naoružanja 
temelji na onom, što je Njemačka dobila od Ru¬ 
sije za vrijeme svoje vojničke i gospodarske su¬ 
radnje s njom, a Nijemci su naučili Ruse, kako 
se izvodi moderno naoružanje. Danas nema više 
ništa od te vojničke i gospodarske suradnje, jer 
joj je Hitler presjekao sve niti na veliku žalost 
nekih vojničkih krugova i veleindustrijalaca. 

Što je više opadala francuska hegemonija u 
Evropi i što se više približavao čas dolaska na¬ 
cionalista na vlast, to je francuska diplomacija 
pojačavala sve više svoja nastojanja oko odva¬ 
janja Rusije od Njemačke. U jednom času posto¬ 
jala je stvarna opasnost za Francusku, da će se 
Italija također pridružiti Njemačkoj i Rusiji. 
Mussolini je prvi od bivših saveznika priznao So¬ 
vjete i stupio s njima u vezu. On je bio došao do 
dobrih odnosa ne samo s Grčkom, nego i s Ke- 
malovom Turskom, koja je od svog početka tije¬ 
sno vezana s Rusijom. God. 1928. bilo je mnogo 
govora u evropskoj štampi o stvaranju velikog 
bloka nezadovoljnika u Evropi, i tada je Musso¬ 
lini držao najratobornije govore. Taj je blok 
imao obuhvatiti odmah u početku Njemačku, 
Italiju, Rusiju, Madžarsku, Tursku i Bugarsku. 
Za Italiju je bilo važno naročito, da i Turska 
bude na strani tog bloka zbog toga, da se putem 
Dardanela uzmogne opskrbljivati ruskim suro- 
vinama i petrolejem u slučaju rata. Kao jedan 
od najglavnijih razloga, što nije došlo tada do 
osnivanja tog bloka, navodi se to, da ni Strese- 
man ni Briining nisu htjeli vezati previše usko 
sudbinu Njemačke sa sudbinom Italije. Prodor 
Japana u Mandžuriju te mogućnost rata s njim 


zbog ugrožavanja ruskih interesa i neprekidnog 
izazivanja gonili su Rusiju na osiguranje svojih 
granica u Evropi putem sporazuma sa svojim 
evropskim susjedima, saveznicima Francuske. Ti 
događaji i jačanje nacional-socijalističke stran¬ 
ke u Njemačkoj i njezino izrazito antisovjetsko 
raspoloženje olakšavali su vrlo mnogo posao 
francuske diplomacije. Njezini prvi uspjesi bili 
su zaključenje sporazuma o nenapadanju izme¬ 
đu Francuske i Rusije, Rusije i Poljske, te Ru¬ 
sije i Rumunjske. Zastrašena sve većim talasi- 
ma nacionalsocijalizma u Njemačkoj, Poljska je 
naročito požurivala sklapanje tih sporazuma 
s Rusijom. U toku 1932. g. došlo je prvi put do 
vrlo zategnutih odnosa između Poljske i Ru¬ 
munjske zbog toga, što je Poljska htjela ratifi¬ 
cirati svoj sporazum s Rusijom bez obzira na 
svoju saveznicu Rumunjsku, koja se nije bila 
mogla sporazumjeti s Rusijom zbog Besarabije, 
koje aneksiju nije htjela Rusija još tada pri¬ 
znati izričito i otvoreno. Međutim nije trebalo 
dugo vremena, da se i ta teškoća odstrani, jer 
je dolazak Hitlerov na vlast bilo samo pitanje 
mjeseci, a ne godina. 

Najveći korak približen ju između Francuske 
i Rusije dogodio se u Londonu za vrijeme zasje¬ 
danja svjetske gospodarske konferencije. Tada je 
predsjednik njemačke delegacije Hugenberg 
uputio predsjedništvu konferencije memorandum, 
u kojemu su pored ostalog bili neprikriveno iz¬ 
neseni zahtjevi Njemačke za teritorijalnom eks¬ 
panzijom na račun Rusije. Kad se saznalo za te 
točke u Hugenbergovu memorandumu, nastalo je 
ogromno uzbuđenje u svim delegacijama. Rusija 
pođe tražiti uporište u Društvu Naroda za svoj 
teritorijalni integritet i potpisa u Londonu spo¬ 
razum o definiciji napadača, kojega su tekst sa¬ 
stavili uglavnom Titulescu i Politis kao osnovu 
kolektivne sigurnosti. Tim je izmirenje rusko- 
rumunjsko postalo svršenim Činom i pružena je 
mogućnost francuskoj diplomaciji da pođe ko¬ 
rak dalje u pravcu još jačeg uvođenja Rusije u 
evropsku politiku. Kako je Hugenberg naškodio 
njemačkoj diplomatskoj akciji tim svojim istu¬ 
pom u Londonu, Hitler ga je otjerao iz vlade. 
Odnosi s Rusijom i s Poljskom postali su od¬ 
mah glavna Hitlerova briga, čim je preuzeo vlast 
u siječnju 1933. g. Osjećajući, da će morati pre¬ 
kinuti s Društvom Naroda, da bi izveo naoru¬ 
žanje Njemačke, i da će zbog toga doći do na¬ 
petih odnosa između Francuske i Njemačke, iz 
čega bi mogao nastati možda i preventivni rat 
protiv Njemačke, on se trgnuo u jednom času i 

htio je orijentirati njemačko-ruske odnose dru¬ 
gim pravcem od onog, koji su zagovarali Ro- 
senberg i druge pristaše vojnog pohoda na Ru¬ 
siju. Prvi Hitlerov govor o Rusiji bio je vrlo 
pomirljiv i ne može se usporediti ni iz daleka 
s tonom nedavnih govora na kongresu nacional - 
soc. stranke u Niirnbergu. Mnogi uvaženi kru¬ 
govi u Reichswehru i neki veleindustrijalci sa¬ 
vjetovali su mu, da ne trga sve niti između Nje¬ 
mačke i Rusije. Sasvim je sigurno, da su u 
drugoj polovici 1933. g. činili Hitlerovi emisari 
ouverture Moskvi, ali nisu imali većeg uspjeha, 
jer je već bio iskopan dubok jaz između Berlina 
i Moskve. To je bio razlog više za Francusku, 
da požuri svoje pregovore s Rusijom. Prigodom 
debate o ratifikaciji franeusko-ruskog ugovora 
od 2. V. 1935. bilo je dosta govornika u Zastup¬ 
ničkoj kući i u Senatu, koji su protivnike tog 
pakta upozoravali, da je postojala mogućnost, 
da Hitler sklopi sporazum sa Staljinom i da Hit- 
lcru ne bi bilo teško opravdati pred svojom 
strankom promjenu politike i principijelnog sta¬ 
jališta prema boljševizmu i Rusiji. 

Držanje Poljske u to isto vrijeme bilo je vrlo 
zagonetno. Osiguravši se s ruske strane rodila 
se kod jednog kruga vladajućih faktora u Polj¬ 
skoj misao, da je bolje obračunati s nacional¬ 
socijalizmom u Njemačkoj prije nego kasnije. 
Kad je Hitler preuzeo vlast, bio je s te strane 
podnesen Parizu vrlo diskretno prijedlog za 
preventivni rat protiv Njemačke. Taj korak nije 
neshvatljiv, kad se sjetimo, kakve su sve mani¬ 
festacije održavali nacional-socijalisti na polj¬ 
skoj granici. Te su manifestacije ukazivale na 
opasnost skorog napadaja sa strane Njemačke. 
Pariz nije želio nikakva preventivna rata protiv 
Njemačke, da bi spriječio njemačko naoružanje 
i tim ogromno vojničko jačanje Njemačke. Šta 
bi u tom slučaju rekla Velika Britanija i Italija, 
jamci po locarnskom ugovoru koliko francuske 
toliko i njemačke sigurnosti? Ne bi li Francuska 
mogla biti proglašena napadačem, pa bi onda 
ove dvije velesile morale priteći u pomoć Nje¬ 
mačkoj? Međutim bez obzira na to francuski 
narod ne bi nikad prihvatio ideju preventivnog 
rata. Tako do njega nije ni došlo. 

Francuska je pošla tražiti osiguranje protiv 
njemačke opasnosti u drugom pravcu: prijedlo¬ 
gom da se zaključi između Njemačke i njezinih 
susjeda na Istoku tako zvani »istočni Locarno«, 
kojega bi odredbe garantirale i druge države, 
koje budu htjele. To je trebao biti pakt o uza¬ 
jamnoj pomoći protiv one države, koja bi izvr¬ 


šila napadaj na koju drugu potpisnicu ugovora. 
Njemačka je odmah otklonila mogućnost da 
stavi svoj potpis na takav pakt, unatoč toga, 
što je i Velika Britanija pristala da brani za¬ 
ključenje takvog sporazuma znajući, da Fran¬ 
cuska čini ovisnim svoj pristanak na razoruža¬ 
nje i legaliziranje njemačkog naoružanja o 
sklapanju »istočnog Locarna«. Da bi onemogu¬ 
ćio »istočni Locarno« i da bi se osigurao s polj¬ 
ske strane, kako bi imao veću slobodu kretanja 
prema Francuskoj, ponudio je Hitler Poljskoj 
pakt o nenapadanju početkom 1934. g. Poljska 
je na nj pristala, premda je Francuska bila pro¬ 
tiv toga. Poljaci su odgovarali, da moraju pri¬ 
hvatiti svaku ponudu, koja učvršćuje njihovu si¬ 
gurnost, i činili su aluzije na to, kako su oni 
bili spremni ispuniti svoje savezničke dužnosti. 
Međutim bili su oni nezadovoljni s francuskom 
politikom iz mnogih razloga, pa su to svoje ne¬ 
godovanje izrazili pristankom na pakt s Hitle- 
rom. Oni su htjeli odvratiti oštricu Hitlerove 
ekspanzije od svojih granica i uputili je u prav¬ 
cu Austrije, a Francuskoj dati na znanje, da nije 
u redu, da podcjenjuje vrijednost saveza s Polj¬ 
skom i traži rusku kartu. Poljaci su rekli, da ne 
će moći nikad pristati na to, da ruski vojnici idu 
preko poljske zemlje na nekog trećeg. Još su 
uvijek bile svježe uspomene na robovanje Ru¬ 
siji. Tim su oni pokazivali dobru volju prema 
Njemačkoj i tako olakšavali svoje odnose s njom. 
Ta im je politika pružila mogućnost za malo 
slobodnije ruke i slobodnije kretanje i prema 
Rusiji i prema Francuskoj i prema Njemačkoj. 
Ne smijemo smetnuti s uma, da Poljska hoće 
da igra ulogu velesile, a ne ulogu države, koja 
mora slušati samo saveznika. I Poljska je otklo¬ 
nila zaključenje pakta o međusobnoj pomoći 
na Istoku. Sad nije Francuskoj preostalo ni¬ 
šta drugo, nego sklopiti samo s Rusijom ugo¬ 
vor o uzajamnoj pomoći i dati mogućnost 
drugim državama da pristupe tom ugovoru 
kasnije. Prije parafiranja tog pakta dobila je 
ona i od Engleske i od Italije odobrenje 
za nj. Tim je Francuska htjela izbjeći opasnost, 
da te dvije države ne reknu jednog dana, da je 
taj ugovor u protivnosti s locarnskim ugovorom, 
a za Francusku je taj ugovor daleko važniji od 
pakta s Rusijom. Da su imali pravo, što su tako 
postupali, dokaz je argumenat, kojim se Hitler 
poslužio otkazujući locarnski ugovor. On je re¬ 
kao, a to danas tvrdi sva njemačka štampa, da 
je francusko-ruski ugovor apsolutno protivan 
duhu locarnskog ugovora. Velika Britanija nije 






usvojila to gledište i to tumačenje. Ona smatra, 
da nju vežu locarnske obaveze i dala je prista¬ 
nak da te obaveze unese u poseban ugovor s 
Francuskom i Belgijom, ako Hitler ne pristane 
na zaključenje novog locarnskog ugovora. 

Ugovor francusko-ruski od 2. svibnja 1935. g. 
sastoji se od uvoda, od četiri glavne klauzule i 
jednog protokola, koji tumači obaveze. U uvodu 
se veli, da je taj ugovor samo etapa u stvaranju 
evropske unije. Želja je ugovornih strana, da se 
ugovor shvati kao izraz nastojanja francusko- 
ruskog, da se preciziraju odredbe pakta Društva 
Naroda. Član 1. predviđa slučaj člana 10. pakta 
Društva Naroda, čl. 2. slučaj člana 15. (točka 7.). 
član 3. slučajeve čl. 16. i 17. tog pakta. Ako se 
radi o napadaju ili o opasnosti od napadaja. 
Francuska i Rusija moraju pristupiti odmah sa¬ 
vjetovanju i zatražiti intervenciju Vijeća Dru¬ 
štva Naroda. Ako Vijeće ne može riješiti spor, 
pa su države slobodne učiniti što hoće, tada ugo¬ 
vor vrijedi samo onda, ako je došlo do neizazva- 


nog napadaja. Kad Vijeće ustanovi napadaj, 
onda moraju priteći u pomoć jedna drugoj. Pakt 
francusko-ruski potvrđuje i pojačava samo od¬ 
redbe pakta Društva Naroda uz ova ograniče¬ 
nja: odnosi se samo na Rusiju, Francusku i Nje¬ 
mačku, a ne na ruske susjede, nema nikakove 
obaveze za ruske granice u Aziji i daje pred¬ 
nost locarnskom ugovoru, t. j. Francuska će pri¬ 
teći u pomoć Rusiji samo onda, ako to odobre 
Engleska i Italija. Tako je bilo, dok nije Hitler 
rastrgao locarnski ugovor. Sad je najkrupnije 
pitanje, kako će se taj francusko-ruski ugovor 
dovesti u sklad s novim ugovorom, koji će se po¬ 
kušati izraditi na konferenciji potpisnika locarn¬ 
skog ugovora. 

Hitler smatra, da je francusko-ruski ugovor 
čist vojnički savez uperen protiv Njemačke i da 
on ne može pristati na zaključenje novog locarn¬ 
skog, zapadnog ili rajnskog pakta, dok ga Fran¬ 
cuska ne otkaže. Znamo međutim, kakvu je oba¬ 
vezu preuzela Velika Britanija prema Francus- 

koj i da bi ona u tom slučaju morala sklopiti s 
f rancuskom sporazum za čuvanje francusko- 
belgijske granice. Ovaj bi put obaveze bile obo¬ 
strane, jer bi se i Francuska obavezala na po¬ 
moć Velikoj Britaniji. To bi onda bio pravi 
obrambeni savez. Velika Britanija ne želi primiti 
nikakve obaveze prema Italiji u tom pogledu 
niti traži kakve obaveze s te strane. Tim bismo 
došli do onog, što Velika Britanija želi izbjeći 
pod svaku cijenu: podjelu Evrope u dva tabora. 
Niti Francuska želi da Italija bude otjerana de¬ 
finitivno u njemački zagrljaj niti je to interes 
Italije, a ne želi to ni Velika Britanija. Ali to su 
sve dileme, pred koje Hitler stavlja velesile u 
Evropi svojom antiruskom politikom. Da li će ga 
Musolini uspjeti pridobiti za pomirljiviju poli¬ 
tiku prigodom posjete grofa Ciana Berlinu, po¬ 
kazat će tek budućnost. Vrlo je veliko pitanje, 
što zapravo hoće Hitler sa svojom antiruskom 
politikom. Je li to samo taktika, da bi na dru¬ 
gim područjima dobio potrebne koncesije? Je 
li to izraz utvrđenog plana, da strahom boljše¬ 
vičke aveti rasklima dosadašnje francuske save¬ 
ze i stvori u Evropi zaista antiboljševičku frontu, 
kojoj bi Njemačka bila na čelu? Ako je to samo 
dobro smišljena taktika, koje su onda koncesije, 
kojima bi se Hitler zadovoljio i pristao na kolek¬ 
tivnu sigurnost, povratak u Društvo Naroda i 
napuštanje antiruske politike? Želi li on dobiti 
za to kolonije, reformu Društva Naroda, koja bi 
se odnosila na mogućnost revizije teritorijalnog 
statuta mirnim putem, gospodarske koncesije i 
drugo? Sve su to sudbonosna pitanja, jer o od¬ 


govoru na njih zavisi budućnost evropske civili¬ 
zacije. 

Odgovor na mnoga od njih dobit ćemo na sa¬ 
stanku predstavnika Francuske, Engleske, Nje¬ 
mačke, Belgije i Italije, do kojeg će doći za ne¬ 
koliko tjedana. Ako se pregovori budu povoljno 
razvijali u prvoj fazi, pretvorit će se taj sasta¬ 
nak u širi, pa će na njemu učestvovati Rusija i 
druge države. Velika Britanija će poduzeti sve 
korake i biti će spremna na dalekosežne konce¬ 
sije, kako bi ovi sastanci uspjeli. Njezine ruke 
nisu zasad vezane, a ima dosta aduta u ruci. 
Premda sama ne će prihvatiti nikakve obaveze 
za Istok, nastojat će svim sredstvima da onemo¬ 
gući nasilne izmjene i na toj strani; ne će ni 
od nje moći da dobije Hitler carte blanche u tom 
pravcu. Odnosi između Italije i Engleske će se 
morati također razbistriti bilo prije bilo za vri¬ 
jeme zasjedanja te konferencije. Velika Britanija 
se poslužila dosada nekoliko puta taktikom pri¬ 
bližen ja k Rusiji, kad je pregovarala s Njemač¬ 
kom. Možda će i ovaj put ta taktika djelovati na 
Hitlera da bude pomirljiviji i za pregovaranje 
spremniji. Značajno je, da su u engleskoj štampi 
izišli nedavno vrlo pohvalni članci o ruskoj voj¬ 
sci i ruskoj ratnoj spremi. Međunarodna konfe¬ 
rencija, koja će se sastati krajem ove godine, bit 
će od presudnog značenja za sudbinu Evrope i 
sve evropske narode. Da bi olakšala njezin rad, 
nije Francuska po želji Velike Britanije pristu¬ 
pila još izrađivanju vojničke konvencije s Rusi¬ 
jom. premda to Rusija uporno traži. 

Ilija Jukić 


SATIRA I HUMOR U RUSKOJ KNJIŽEVNOSTI 


Svijetli, čisti, neprisiljeni. bezbrižni smijeh 
tuđ je ruskom čovjeku. On se ne zna smijati 
samo zato, što je veseo. Takov smijeh zahtije¬ 
va čistoću i lakoću duševnu, jer se tu čovjek 
smije samo zato, da je veseo, i ne stvara ni¬ 
kakvih stranih zaključaka iz onoga, što vidi i 
čuje. To je smijeh radi smijeha. Takav je smi¬ 
jeh tipična i karakteristična svojina laganog i 
neusiljenog francuskog duha. Nitko drugi ne 
može da se smije tako otvoreno i zarazno, ka¬ 
ko lakomisleni Francuz, koji svojim širokim in¬ 
telektom shvaća najveće dubine filozofskih pro¬ 
blema, a s iskrenošću i neposrednošću prihva¬ 
ća i život. Potpuna je protivnost u ovome smi¬ 
slu galskomu duhu ruska duša. Smijati se bez 


drugih, čistom smijehu tuđih misli i zaključa¬ 
ka, ruski čovjek ne može. Njegov je smijeh 
uvijek vezan s tugom, kritiziranjem, izobliča- 
vanjem i poučavanjem. Pa zato u ruskoj knji¬ 
ževnosti gotovo i nema humora, nego samo sa¬ 
tire. 

Gogolj, Saltikov-Ščedrin i Čehov najveći su 
predstavnici tipičnog ruskog smijeha, i njihov 
se čitalac gotovo nikada ne osjeća samo veselo, 
nego obično i tužno, a katkada čak i strašno. 
Gogolj se smije, ali sili čitaoca, da osjeća »kroz 
svijetu vidljivi smijeh nevidljive, nepoznate mu 
suze«. Čitalac se smijao, ali često je bio tužan 
i bolan. Ljuti, nemilostivi Saltikov-Ščedrin ot¬ 
krivao je mane ruskog života, i njegovu čitaocu 

gotovo nikada nije do smijeha. On se sam ni¬ 
kada nije sjao vedrim osmijehom. On je ušao 
u književnost s ironičkim smijehom i otišao je 
u raku sa zlobnom porugljivošću čovjeka, koji 
nije mogao da nađe ništa svijetlo i radosno u 
životu. Mekan i nježan. Čehov je u svojoj zre¬ 
loj dobi poznavao samo tužni smiješak. U nje¬ 
govu smijehu uvijek se skrivala melankolična 
ironija. Takova su tri velikana ruskog smijeha, 
koji je tako sjajno i iscrpijivo u njima utjelo¬ 
vljen. Tek trećorazredni pisci I. I. Lejkin i I. 
I. Mjasnickij, koji su došli samo do predsoblja 
palače ruske književnosti, pravi su humoristi, 
ali njihov talenat je bio odviše malen, a umjet¬ 
nički ideali preskromni, a da bi se dalo ozbilj¬ 
no govoriti o njima. Oni nisu imali gotovo ni¬ 
kakva značenja, i njihova mnogogodišnja dje¬ 
latnost, iako obilna količinom djela, ipak je bila 
neplodna, te nije izazvala ni sljedbenika ni po- 
đražavalaca. 

Predstavnicima čistog smijeha bili su u ve¬ 
ćini samo čuveni tjednici sredine minulog sto¬ 
ljeća: »Iskra« (»Iskra«), »Budilica« (»Budiljnik«) 
i »Zrikavac« (»Strekoza«), u kojima je većina 
pisaca obično počimala svoj književni rad. No 
redovito su svi ti književnici odlazili u ozbilj¬ 
nu književnost, čim se njihov talenat ojačao i 
čim su stekli potrebno iskustvo i tehničku spre¬ 
mu. jer to je bilo samo pripravno doba za pra¬ 
vu umjetničku djelatnost. Humoristika je bila 
samo sredstvo, a ne cilj. Baš zato, uglavnom, i 
ova časopisna književnost, iako veoma rašire¬ 
na. ipak nije mogla da dobije osobita znače¬ 
nja. 

Rusko je društvo bilo uznemireno nesretnim 
rusko-japanskim ratom i revolucijom (1905. g.), 
i kao protest protiv državne vlade i poretka 
pojavila se brojna političko-satirička periodič¬ 
ka literatura, koja je sasvim poplavila književ¬ 
no tržište. Kritiziranje u ime socijalno-politič- 
kih interesa obuhvatilo je cijelo društvo, gur¬ 
nuvši u pozadinu sve druge interese. Nekakvo 
političko ludilo zavladalo je svima. Baš u ono 
bolesno vrijeme grupa vesele i talentirane lite¬ 
rarne omladine sakupila se oko mladog Arka- 
dija Averčenka, koji je sam tek izašao na knji¬ 
ževni put i počeo izdavati u Petrogradu tjed¬ 
nik »Satirikon«. Godine vladine reakcije podu¬ 
darale su se s vremenom opadanja društvenog 
interesa za politiku, što je bilo sasvim razu¬ 
mljivo nakon nenaravnog natezanja tokom ne¬ 
koliko prijašnih godina. Društvo, zasitivši se 
politike, potpuno se odalo svojim ličnim inte¬ 


resima i dosadno-sitnim svakidanjim poslovi¬ 
ma. To bijaše teško i tmurno doba. Između dvi¬ 
je revolucije (1905. i 1917. g.), koje su visoko 
dignule društvenu samosvijest i djelatnost, bilo 
je kratko doba dubokog i bolesnog društvenog 
spavanja. Ruski se čovjek uopće rijetko kada 
osjeća građaninom, a u ono vrijeme više nego 
ikada postao je pravim i tipičnim malomješta- 
ninom. I mladi, veseli, okretni »satirikonci« na¬ 
šli su tu ogroman, sasvim još netaknut materi¬ 
jal. Bučnim se valovima razlijevao po cijeloj 
Rusiji njihov veseli, mladi, bezbrižni i smjeli 
smijeh. Uspjeh je »Satirikona« postao sveru- 
skim. Ovaj tjednik osnovao je veliko izdavačko 
poduzeće, koje je razvilo živahnu djelatnost, 
poplavivši književno tržište bezbrojem sjajnih 
edicija. Imena Arkadija Averčenka, Teffi, Pe¬ 
tra Potemkina, Šaše Čornog, Valentina Gorjan- 
skog, Vladimira Azova, Isidora Gurevića, Osipa 
Dimova kao pisaca i Miss. Remizova, Radako- 
va, Jakovljeva kao risača-karikaturista, i dru¬ 
gih postala su popularna u ruskim čitalačkim 
masama. 

Većina ove stare garde nalazi se sada u 
emigraciji. Na čelu im stoji čuvena N. A. Teffi, 
koja je bezuvjetno finija, elegantnija i umjet¬ 
nički savršenija od svih suvremenih ruskih hu¬ 
morista. No prvo mjesto po originalnosti i go¬ 
tovo po svjetskom glasu pripada vođi sovjet¬ 
skih humorista slavnom M. M. Zoščenku. 

Mihail Zoščenko počeo je svoj književni rad 
u poznatom sovjetsko-petrogradskom društvu 
»Serapionova braća«, ali je brzo ostavio tu gru¬ 
pu i pošao svojim vlastitim putem. U početku 
je napisao nekoliko veoma uspjelih većih pri¬ 
povijedaka, ali se kasnije obratio isključivo to¬ 
liko po njemu sada populariziranoj formi male 
piipovijetke, sličice, skice. Ove njegove pripo¬ 
vijetke sastoje iz čistog dijaloga, bez ikakvih 
piščevih dodataka u pravcu opisa situacije, po¬ 
sredne karakterizacije junaka, da i ne govorim 
o pejzažu i sličnom. Ovdje se pisac apsolutno 
ne opaža i čitalac ostaje na samu s junacima. 
U osnovi ovih pripovijedaka leži živi odlomak 
života, slučaj iz dnevne kronike. Ovdje nema 
fantazije, nema sižeja. To su umjetničke slike 
»brze« fotografije. Zoščenko neumorno luta po 
domenama sovjetske »obivateljštine« i perom 
svojim poput Kodaka oštro fiksira sve ono, što 
vidi. Njegovi komadi prave su »sličice s natu¬ 
re«, kako se nekada govorilo. Ove sličice zbog 
svoje tijesne povezanosti sa živom i konkret¬ 
nom zbiljom, sa svima njezinim interesima i 

brigama, zbog svoje faktično-životne točnosti i 
golog. bez ikakvih pomoćnih književnih ukrasa 
opisa događaja daju uzoran primjer umjetnič¬ 
ke reportaže. »U ovim minijaturama nema ni 
kapi izmišljotine. Ovdje je sve — gola istina. 
Ja apsolutno ne dajem ništa od sebe... U ovim 
je minijaturama dragocjena vrlina — ovdje ne¬ 
ma pisca. Točnije, ovdje nema piščeve beletri¬ 
stike« veli Zoščenko. Umjetničku stranu svojih 
komada on sam zapostavlja njihovu društve¬ 
nom značenju, svijesno prinoseći time veliku 
stvaralačku žrtvu. Zoščenkovo je stvaranje pra¬ 
va literatura fakta, koju s takvim naporom, ali 
do sada još bez uspjeha, trude se da stvore so¬ 
vjetski rukovoditelji života, koji sa svog dr- 
žavno-stranačkog mjesta pokušavaju upravljati 
i književnošću, dajući joj točne i odlučne upu- 
te-naloge, koliko o idejama, toliko i o raspo¬ 
loženju. Zoščenko sam podcrtava, da je njego¬ 
vo glavno značenje u tome, da je bitopisac so¬ 
vjetske svakidašnjosti. U svojim malim, ali iz¬ 
razitim pripovijetkama on daje istinsku, nimalo 
retuširanu sliku sadašnjega ruskog života. Bu¬ 
dući historičar sovjetske društvenosti naći će u 
njegovim djelima opsežan i vrijedan materijal, 
koji će pomoći bez naročitog truda otkriti isti¬ 
nu, koju sadašnji moskovski vlastodršci tako 
vješto skrivaju pod bujnim pokrovom gizdavih 
riječi svojih zvaničnih izvještaja. 

Ove Zoščenkove pripovijetke opominju na 
minijature Čehova prve periode, ali su još slič¬ 
nije čuvenim pripovijetkama I. F. Gorbunova. 
Njih zbližuje monologičnost ili dijalogičnost 
forme uz gotovo potpunu odsutnost »piščevih 
riječi«, zatim čvrstoća žanrove osovine. Tijesno 
ili veže također još jedna karakterna crta. — 
Poput slavnog »Generala Ditjatina«, u ime ko¬ 
jega i sa psihološkog gledišta kojega je Gor- 
bu nov stvorio karakterni ciklus djela, Zoščenko 
je također stvorio uvjetan tip (iako duboko re¬ 
alan) svoga junaka, kroz čiju prizmu psiholo¬ 
gije i naziranja na svijet on prelama svoje sli¬ 
ke života. Pisac kao da je tu lično odsutan, a 
riječ ima samo njegov junak. A to neobično po- 
visuje utisak njihove životne realnosti, djela¬ 
jući ih pravim ogledalom života. 

Tip ovog junaka, sada relijefan i zaokružen, 
pojavio se kod Zoščenka već davno, još u pr¬ 
vim većim pripovijetkama, ali tek u zametku, 
zatim se tokom vremena postepeno formirao i 
u sadanjim malim sličicama dobio već svoju 
potpunu i završnu formu. U početku su Zoščen- 
kovljevi junaci većinom bili siromašni duhom. 


nesposobni za život, smiješni ljudi. Bez viso¬ 
kih ideala i ciljeva, bez dubokih moralnih osno¬ 
va i pravila, oni su se pokorno nosili po bur¬ 
nim životnim valovima. Bez težnja i zahtjeva, 
oni se nisu odlikovali ni nemirno-radoznalim ra¬ 
zumom ni finim i osjetljivim srcem. Od ovih 
junaka, u kojima je još mnogo bilo od »bijed¬ 
nih ljudi« Dostojevskoga, Zoščenko postepeno 
prelazi k onoj bezličnoj čovječjoj masi, koja se 
zove malograđanin. Bez osobitih interesa i za¬ 
daća, bez dubokih strasti i proživijavanja, bez- 
nadno-dosadno se vuče ovaj junak po sivo-bez- 
radosnom putu sitnih životnih briga i neprilika, 
pokorno i tužno noseći svoj život kao bezvrije¬ 
dan i nikomu nepotreban teret. Moćna i krva¬ 
va revolucija, koja je do temelja potresla osno¬ 
ve i veze društvenopolitičkog i državnog života, 
nije se ni dotaknula mrtvo-smrdljive močvare 
malograđanstva. Ono se sretno spasilo od svih 
bura i oluja našega strašnog vremena. Ovaj je 
Zoščenkovljev junak »stisnuti, pasivni malogra¬ 
đanin ... čiji je životni put okružen nepro¬ 
mjenljivim teškoćama« (P. M. Piljskij) — naj¬ 
sitnijim i neznatnim pojedinačno, no strašnim 
u svojoj nepreglednoj bezbrojnosti. On je pla¬ 
šljiv, skroman čovjek, koji se pod pritiskom 
sovjetskog života do kraja prestrašio, izgubio 
se i u slaboj svojoj glavi izmiješao sve pojmo¬ 
ve. Izgubio je čak i čovječji lik, pretvorivši se 
u nekakvo čudnovato biće, tek slično čovjeku. 
U ovim malim pripovijetkama, lišenima »psi¬ 
hologije« autorskih tumačenja, Zoščenko ni 
jedne riječi ne troši na slikanje vanjštine svog 
junaka, njegovih ukusa, navika i slično, ali 
njegovu dušu (doduše, dosta jednostavnu i plit¬ 
ku) prikazuje iscrpljivo. Njegov ubogi duhovni 
svijet otkriva se ovdje u svu širinu svoje po¬ 
tresne praznine i ništavosti. 

Književna je Zoščenkova manira grotesk. U 
osnovu sižeja i jezika on meće komadić života, 
njegove karakterne mane oslobađa od svega 
stranoga, tuđeg, ostavljajući samo goli kostur, 
bit, esenciju. U ovim sličicama osjeća se istin¬ 
ski, živi pravi život. Jezik je jedna od moć¬ 
nih duhovnih funkcija čovjeka, i Zoščenko ga 
s velikom vještinom iskorišćuje za karakterizi- 
ranje svojih junaka. U njemu on odbacuje sve 
što je nuzgređno, nevažno, i ostavlja tek osnov¬ 
no zrno. U ovom jeziku kao u žarištu od sije¬ 
vaju se misli i osjećaji junaka. Pod tim istak¬ 
nuto šarenim ruhom naročito smiješnih riječi 
jasno se osjećaju nervno-poplašene misli i jed¬ 
nostavna čuvstva ovog patnika, uvrijeđena i po- 

nižena do krajnjeg stepena, kada ni sam više 
ne opaža svog pada. Taj tupo-magloviti jezik 
s nerazumljivim riječima oštro podcrtava bez¬ 
dani tragizam ove opustošene ličnosti. Nesret¬ 
nik se pomirio sa svim, ni protiv čega se ne 
buni, ne protestira, jer protest je produkat već 
kritičke ocjene, za što on apsolutno nije sposo¬ 
ban. Kao u škripcima stisnut moralnim ugnje¬ 
tavanjem i materijalnim neprilikama, on je sa¬ 
svim izgubio i onu primitivnu radost života, ko¬ 
ja je inače prirođena svakom živom biću. No 
ovaj na prvi pogled tek samo smiješan, dobro¬ 
ćudan čovjek ne samo da se svega i svili boji, 
nego i mrzi. U njemu sjedi zvijer, koja se kat¬ 
kada probuđuje — i bez osobitih još k tomu 
razloga — i tada bezdiišno i okrutno napada 
svoga »bližnjega«. U svakom čovjeku vidi svo¬ 
ga smrtnog neprijatelja, kojega radi vlastite 
sigurnosti treba bez samilosti uništiti. No ovaj 
Zoščenkovljev junak nije samo malograđanin. 
On je daleko prerastao srazmjerno uske gra¬ 
nice ovog socijalnog pojma i postao sintetičnim 
tipom sovjetskog građanina uopće. U tome je 
njegovo naročito značenje a i užas. 

Podcrtavajući okrutnu istinitost sovjetske 
književnosti, stvorene revolucijom i građanskim 
ratom, Zoščenko veli, da čovjek ipak barem u 
književnosti mora da se oslobodi od onih užasa, 
koje je sam već u zbilji proživio. Naglašujući, 
da u sovjetskoj literaturi nema »duševne rav* 
noteže i radosti«, on u svojim komadima hoće 
da utješi i razveseli čitaoca, obećavajući da će 
mu dati »bodre i sretne doživljaje« (»Veseli do¬ 
življaj« — »Veseloje priključenije«, 1927. g.). 
Ali se Zoščenko ovdje služi lukavošću, jer je 
istinska suština njegovih djela sasvim druga¬ 
čija. U svojim veselim, jednostavno-smiješnim, 
poluanegdotskim pripovijetkama-sličicama on 
pokazuje tragično lice života. Zoščenko je ve¬ 
seo, iskren i oštrovidan. On pomno promatra 
život i pokazuje ga s fotografskom točnošću i 
bestrasnošću, ne dodajući k tomu nikakvog ko¬ 
mentara. Na prvi je pogled Zoščenko mio i nje¬ 
žan, govori dobrodušno, s laganim posmijehom, 
ali je zapravo nemilosrdan, jer je pravedan. 
Njegov junak, u potpunoj svojoj duhovnoj pra¬ 
znini, umnoj ograničenosti i moralnoj tuposti 
toliko je strašan, da pisac, pokazujući ga u nje¬ 
govom naravnom i golom obliku, nema razloga 
i potrebe, da još moralizira. Ova je istina straš- 
nija od najgore laži. On samo pokazuje svog 
junaka, prepuštajući čitaocu, da sam pravi od 
toga neizbježivo-potrebne zaključke. On se ne 


u dubi j uje u svoje teme, nego ih tek oštro, od¬ 
lučno i brzo u širokim potezima iznosi. Ova 
podcrtana objektivnost, za kojom se sasvim 
skriva piščeva ličnost, znatno povećava umjet¬ 
ničku vrijednost i društveno značenje Zoščen- 
kovljeva stvaranja. 

Mirno, veselo i bezbrižno opisuje Zoščenko 
okrutan i zločinački život (»byt«) i malograđa¬ 
nina, koji je poživinčen u nepodnosljivo-zagu- 
šljivoj zbilji. On ne moralizira, ne pravi za¬ 
ključaka, ne žigoše, ne izobličava. On se smije 
i ismjehava. I u tom se približuje Saltikovu- 
Ščedrinu. Iako se kod njega katkada osjeća 
Gogoljeva tuga nad bljutavošću čovjeka i ži¬ 
vota, ipak se u njegovim riječima, toliko mili¬ 
ma i ljubeznima po vanjštini, najčešće čuje vje¬ 
što sakrivena poruga. Žaleći svog junaka, Zoš¬ 
čenko ga ipak ne voli, i u suštini je svojoj 
pravi satirik-izobličavatelj. On je pesimist. U 
njemu ne samo da sadašnjost izaziva bol i ra¬ 
zočaranje, nego i od budućnosti on ne očekuje 
ništa dobra i nova. U tome je njegova razlika 
od Čehova, koji je vjerovao, da će nekada ipak 
doći vrijeme, koje će donijeti ljudima sreću i 
odmor. A Zoščenko, prestrašen životom, zna da 
mir i odmor čovjek može da nađe samo u gro¬ 
bu, gdje će ga ljubazno primiti zemlja, živom 
čovjeku uvijek tuđa i hladna. 

Zoščenko je najpopularniji sovjetski pisac. 
On je dobro poznat i u inozemstvu, ali u Ru¬ 
siji (točnije — uopće među Rusima, kao u SSSR, 
tako i u emigraciji) njegovo je ime postalo 
simbol, a njegov junak tipičnom figurom, eti¬ 
ketom. Sa svih krajeva Sovjetske Rusije obra¬ 
ćaju se na njega čitaoci s najrazličitijim pita¬ 
njima, upitima, molbama, ponudama. Čitaočeva 
pisma Zoščenko je nedavno publicirao u poseb¬ 
noj knjizi (»Pisma piscu« — »Pisjma k pisa- 
telju«, 1929. g.), gdje je objavio svoju kore¬ 
spondenciju bez ikakvih promjena. Ova origi¬ 
nalna i duboko interesantna knjiga sadrži raz¬ 
novrstan i neiscrpljiv materijal ogromnog kul- 
turno-socijalnog i društveno-političkog znače¬ 
nja. Ona otkriva istinito lice Zoščenkovljeva 
čitaoca, podcrtavajući u isto vrijeme i neke oso¬ 
bine piščeva stvaralačkog lika. Ona daje obil¬ 
ne i stvarne dokaze za ove konstatacije: Zoš- 
čenkovljevo je stvaranje istinito i životno. Ne¬ 
vidljive, ali čvrste niti vežu ga sa čitaocem, 
koji uzbudljivo prati svaki njegov redak, vje¬ 
ruje svakoj njegovoj riječi i traži odgovore i 
upute u svim životnim pitanjima. Zoščenkovljev 
je junak realan. On nije samo književni tip, ne- 

go živi čovjek, produkat ne samo stvaralačke 
fantazije, nego i života. Na mnogim mjestima 
ove knjige jasno se vidi njegovo blijedo, pre¬ 
plašeno lice i čuje se njegov nespretan, slabo 
razumljiv i smiješan govor. A nekoja pisma iz¬ 
gledaju kao pravi prijepisi pojedinih strana nje¬ 
govih pripovijedaka. Zoščenkovljevo je stvara¬ 
nje ozbiljno. Tu se stvarno obara rašireno mi¬ 
šljenje, da je Zoščenko samo šalivdžija, koji 
se bezbrižno smije, jer mu je samo do veselja. 

Zoščenko je pravi izobličavatelj (za emi¬ 
grante) i učitelj (za sovjetske podanike) života. 

Iako se putem dublje analize mogu otkriti 
prave osnove, ciljevi i značenje Zoščenkovlje- 
va stvaranja, koji možda ni samom piscu nisu 
sasvim jasni, ipak je prema općem mišljenju 
Zoščenko čisti humorist. U vezi s time moramo 
usput zabilježiti, da — u protivnosti s vjekov¬ 
nom tradicijom klasične ruske literature — u 
sovjetskoj književnosti satire gotovo i nema i 
da glavno mjesto zauzima humoristika, koja 
nije uvijek visoke moralno-estetske kvalitete. 
Doduše, značenje i vrijednost i čisto fiziološ¬ 
kog smijeha je velika. Sjećam se, kako su za 
vrijeme svjetskoga rata Englezi i čitavu frontu 
i zaleđe poplavili letačima i plakatima s krat¬ 
kom, ali izrazitom krilaticom — »Keep smi- 
ling!« (»Nemoj se prešati smijati!«). Ali fakat, 
da u sovjetskoj književnosti dominira humori¬ 
stika, interesantan je po svojim razlozima. So¬ 
vjetska kritika također bilježi ovaj značajan 
fakat, podcrtavajući gotovo potpunu odsutnost 


TKO JE I ŠTO R 

I. UVOD 

Režija je umjenost sviranja na 
najdiferencijalnijem od svih instru¬ 
menata. Djelo pjesnikovo su note, 
osjećaj živih ljudi je instrumenat. 

U uzvišenoj simfoniji dobre teaterske pred¬ 
stave, kad sve komponente, koje sastavljene 
daju umjetničku cjelinu, izazovu u publici za¬ 
nos, ucijepe u nju krv glumaca i udahnu joj 
autorovu misao, obično se zaboravlja na čovje¬ 
ka, koji ravna predstavom, i lebdeći u prosto¬ 
ru između pozornice i gledališta vadi iz djela 
umjetničke vrednote, te ih prekaljene glumač- 


satire u njihovoj književnosti. Jedan od istak¬ 
nutih sovjetskih kritika (A. Ležnev) veli, da je 
sovjetska književnost današnjeg dana siromaš¬ 
na satirom. A humoristika je postepeno primila 
nevisoki — umjetnički i ideološki — karakter 
običnih novinskih feuilletona bez naročitih pre¬ 
tenzija i skromne cijene, iako potreba humori- 
stike bezuvjetno postoji. »Kod nas ima dosta 
materijala za nju«, veli Ležnev. Dominiranje 
satire u staroj ruskoj književnosti nad humo¬ 
rom osnivalo se na samoj naravi ruskog čo¬ 
vjeka, koji sve beziznimno kritizira, zbog sve¬ 
ga se uzrujava, svemu se ruga i sve izobličuje. 
Protestno - izobličavajuće raspoloženje stare 
književnosti bilo je neizbježivom i naravnom 
posljedicom nemirnog i slobodnog duha. Ali re¬ 
volucija je sve temeljito promijenila. Poznati 
sovjetski kritik V. Blum smireno konstatira: 
da se »bičujuća, oštra satira kod nas nije raz- 
y il a — to moramo priznati sasvim otvoreno«. 
Glavnu i vjekovječnu temu satire — društveno- 
državno uređenje — boljševici su joj oduzeli, 
a time su onemogućili i sam njezin opstanak. 

Ukratko. — U predrevolucionarnoj ruskoj 
književnosti satira je uvijek zauzimala odgo¬ 
vorno i vodeće mjesto, a u književnosti sovjet¬ 
skoj ovo mjesto pripada humoru. No dok je 
prije uzrok tomu ležao u samoj naravi ruskog 
čovjeka i pisca, sada odlučnu ulogu u tomu 
igra cenzura. Prijašnje ridendo dicere verum, 
sada se pretvorilo u — smijati se da se izmak¬ 
ne istini. 

Nikolaj Fedorov 


ADI REDATELJ 

kim preživljavanjem pretače u duše gledalaca. 
Taj je čovjek redatelj. 

Redatelj je tip umjetnika, koji se je razvio 
s tipom novog modernog teatra. On se rodio u 
trenutku, kad se je teatar iz glume, retorike, 
litmike, slikarstva, muzike i tehnike razvio u 
svoju današnju formu. Redatelj je odmah po¬ 
stao najveći i najčistiji svećenik te nove scen¬ 
ske umjetnosti. U njegovim rukama spojile su 
se odmah sve niti zamršene moderne scenske 
tehnike, koje on sastavlja u jedinstveno djelo 
i daje mu pečat svoje ličnosti. Redatelj je vođa 
novoga teatra. Svaki rad ima jedno žarište, cen¬ 
tar, autoritet, koji daje glavni ton i određuje 

svakome njegovo mjesto. U modernom teatru 
radi to redatelj. On je žarište, iz kojega sve 
izlazi i u koje se sve vraća. On je centar či¬ 
tave akcije u postavljanju djela na scenu, on 
nosi odgovornost za sve, on se mora uživjeti u 
djelo i prerasti ga u isti čas, kroz njega struje 
sve bitnosti kazališne umjetnosti, u njemu se 
pojavljuje vizija predstave, živi u njemu, raste 
i izraste do svog oživotvorenja. Sve to i još 
mnogo drugoga sadrži u sebi onaj golemi i 
komplicirani rad, koji se naziva postavljanjem 
na scenu. Redatelj mora da bude savršeni au¬ 
toritet. Glumci moraju vjerovati, da on sve 
zna, inače je on zauvijek izgubljen. On ne tre¬ 
ba da bude glumac, on mora biti kritičar i lite¬ 
rat sa sigurnim kazališnim instinktom i osje¬ 
ćajem stila, autoritativnom sugestivnom sna¬ 
gom i iscrpnim poznavanjem svih komponena¬ 
ta scenske umjetnosti. U njemu mora biti uje¬ 
dinjeno teoretsko i praktično poznavanje svoga 
zvanja, velika ljubav prema njemu i veliki 
elasticitet njegove umjetničke ličnosti, duha i 
naravi. Od njega se zahtijeva profinjeni estet¬ 
ski osjećaj i ukus, poznavanje dramskoga pje¬ 
sništva i osnova glumačke umjetnosti, filozof¬ 
sko, estetsko i kulturno-historijsko obrazova¬ 
nje, znanje i poznavanje najvažnijih perioda u 
razvoju književnosti, arhitekture, slikarstva i 
kiparstva, sposobnost uživljavanja u sve epohe 
dramskoga razvoja, on mora da je i pjesnik i 
slikar i kipar i muzičar i arhitekt i dekorater, 
jednom riječi, on mora da je izgrađeni i čvrsti 
umjetnik. I još nešto. On mora da je čovjek 
za teatar. Teatar je svoj posebni nervozni i 
ćutljivi mali svijet, koji govori svojim poseb¬ 
nim jezikom. Tko taj jezik ne razumije, može 
biti vrlo fin i pametan gospodin, ali nikada re¬ 
datelj. 

Djelatnost redatelja nitko još nije mogao 
točno definirati. Ne smije se pitati: Što treba 
da bude režiser? Mora se pitati: što režiser ne 
mora da bude? Umjetnik-redatelj mora se ro¬ 
diti. Pjevati pjesme ne može se naučiti, ali mo¬ 
gu se naučiti pravila metrike, sroka i ritma. 
Isto tako ne može se naučiti umjetnost režije, 
ali se mogu naučiti pravila, koja ona nalaže, i 
zakoni, po kojima se ona ravna. 

Niti mogu niti mi je svrha da rješavam tu 
zadaću i da dajem neke čvrste konture reda- 
teljskog zvanja. Hoću samo da prikažem suha 
fakta redateljske djelatnosti i da općinstvo po- 
taknem, da iza predstave ne pita više najprije: 
tko je igrao, pa tko je napisao, možda tko je 


inscenirao, a nikada tko je režirao. Htio bih 
da prikazima pojedinih etapa redateljskog za¬ 
kulisnog rada potaknem, da se iz tog saznanja 
rodi malo više priznanja čovjeku, koji skro¬ 
man i sakrit gleda iza prve kulise svaku premi¬ 
jeru svoje režije, u koju je ugradio sebe sa¬ 
moga. 

II. HISTORIJSKI RAZVOJ 

Kao što je Fridrih Veliki bio 
prvi sluga države, tako je redatelj 
prvi sluga kazališta. Ali kao što je 
Fridrih Veliki ipak bio kralj, tako 
i redatelj uvijek ostaje kralj pred¬ 
stave. 

Predklasično i klasično vrijeme nije pozna¬ 
valo režisera u današnjem smislu riječi. Iz do¬ 
ba grčkih korova, rimskih zabavnih igara, pr¬ 
vih kršćanskih misterija, talijanske commedia 
dell’arte i svih onih »skazanja« po evropskim 
dvorovima, nisu nam se sačuvali nikakvi po¬ 
datci o bilo kakvoj djelatnosti, koja bi se mo¬ 
gla upoređiti s današnjom režijom. U ono vri¬ 
jeme i sam glumac nije imao nikakva ugleda, 
a kamoli da bi se tko brinuo za pobliže dife¬ 
renciranje zvanja unutar kazališnog organiz¬ 
ma. Bina je bila medij, kroz koji je pjesnik 
svoje djelo davao publici, a tko je sve kod 
toga fungirao, nije se nikada nastojalo doznati. 
Tek u postklasično i romantično doba počele 
su se te stvari kretati naprijed. 

U uspomenama Johanna Elliasa Schlegela 
(1719.—1749.), velikog preteče Lessinga, ima jed¬ 
no mjesto, koje već onda, u doba početaka re¬ 
dateljske umjetnosti, nastoji odrediti kompe¬ 
tenciju njenog djelovanja: »Nadzor nad čita¬ 
vim komadom i svim sporednim faktorima mo¬ 
rao bi biti prepušten ne kao dosada komedi- 
jantima, već čovjeku izgrađenih nazora, koji 
bi posjedovao dosta znanja i spretnosti da iza¬ 
bere dobre komade i da grubu šalu razlikuje 
od umjetničkih misli«. Slične rečenice nalazi¬ 
mo istovremeno kod Diderota i Merciera, samo 
— kao što vidimo — to je više želja za današ¬ 
njim dramaturgom, nego za redateljem. Gott- 
sched ne poznaje režisera, pa i sam Lessing 
priznaje samo dvije vlasti u kazalištu: pjesnik 
i glumac. Goethe i Schiller vodili su već reži¬ 
ju, ali tu se radilo tek o pojačanom inspicira- 
nju, t. j. o nekoj vrsti »Buhnenmeistera«, a ne 
o režiji u današnjem smislu. 

Tek nova dramska umjetnost i scenska teh¬ 
nika pokazale su potrebu, da redatelj postane 

od vođe predstave (Spielleiter, Spielmeister) 
pomagač autorov, njegov zamjenik i konačno 
samostalan umjetnik, koji svim izražajnim 
sredstvima moderne scenske tehnike dovodi 
dramsko djelo kao sintetičko umjetničko djelo 
i u autorovoj zamisli i namjeri kongenijalnoj 
formi do scenskog oživotvorenja. 

Kao preteče toga novog tipa scenskog 
umjetnika i kao osnivači moderne režije u tom 
smislu slove Heinrich Laube i Franz Dingel- 
stedt. 

Historija te nove redateljske umjetnosti, od 
njenih početaka do danas, može se podijeliti 
na tri razdoblja: 

I. U kazalištu vlada anarhija. Redatelj se 
brine samo za vanjštinu. On pazi samo, da li 
glumac ulazi točno na binu, da li pravovreme¬ 
no s nje odlazi, da li dobro hoda, da li zna 
svoju ulogu, da li dovoljno glasno govori, ima 
li cijeli kostim i počešljanu periku. On je u 
tom razdoblju više organ direktora, nego auto¬ 
ra. Glumci igraju kako tko hoće i može, svim 
načinima i u svim stilovima, podijeljeno i sva¬ 
ki za sebe. Najveći uspjeh ima onaj, tko naj¬ 
više viče, najjače lornata rukama i najbolje 
prevrće očima. 

II. U sedamdesetim godinama prekinuto je 
to nemoguće stanje snažnim udarcima dvaju 
redateljskili genija: Richarđa Wagnera i Geor- 
ga von Meiningena. Time je otvorena nova i 
snažna epoha redateljske umjetnosti i razvoja 
kazališta uopće. Wagner je udario osnove oper¬ 
noj režiji i odredio joj točne forme i pravila, a 
Meiningen je redatelja polako stvorio dušom 
predstave. Do svemoćnog gospodara izvedbe do- 
vinuo se redatelj u trećem razdoblju svog raz¬ 
vitka. 

III. Naturalizam je doveo ideju moderne re¬ 
žije do konačne pobjede. Redatelj je postao 
mali bog na kazališnom Olimpu. Njegovo zna¬ 
nje i moć opažanja stvaraju na pozornici, u za¬ 
jednici s iskustvom i rutinom, pravi i nepatvo¬ 
reni život. Danas je redatelj onaj, koji nosi 
glavnu zaslugu za dobru predstavu, kao i glav¬ 
nu odgovornost za lošu. (Ne smije se ipak za¬ 
boraviti na aksiom, da režija nikada ne može 
potpuno spasiti loš komad, kao ni potpuno uni¬ 
štiti dobar). Max Martersteig pokušao nam je 
dati konture njegova karaktera: »Veliki po¬ 
znavalac čovjeka i njegove duše, izgrađena in¬ 
teligencija, lična energija i brzina volje, neis- 
crpljiv rezervoar najprijatel jskijih osjećaja. U 


sve mora uložiti svu toplinu, ljubav i razumi¬ 
jevanje, ali mora biti slobodan od svake pre- 
tjeranosti bilo u ljubavi bilo u srdžbi. Ein Pro- 
thej und ein Pedant, ein Kunstler und ein 
Sehiitzmann der Kulissenwelt«. 

III. PRIPRAVE 

Redatelj je prvi i najodgovor¬ 
niji Ministar Nj. Vel. Pisca. 

Umjetnost izvire iz inspiracije. Slikar pravi 
najprije skice, pisac piše fragmente, arhitekt 
riše nacrte, pa i redatelj, kad se prihvati ko¬ 
jeg zadatka, mora najprije da ga sam doživi, 
proživi i dobije viziju predstave. Komad mora 
postati najprije njegovom duševnom svojinom, 
da ga on može donijeti sa svim karakteristi¬ 
kama svoje umjetničke ličnosti. Ta idejna iz¬ 
gradnja mora biti sasvim jasna, a kasnije se 
onda iz nje iskristaliziraju vanjske forme: sce¬ 
na, kostimi, geste, mimika itd. Sasvim laičko je 
mišljenje, da su svi oni efekti, koji se sviđaju 
publici, samo igra slučaja ili da ih je netko 
izmislio na samoj predstavi. Svaka naglašena 
riječ ili jača gesta, promjena položaja, efekt 
svijetla, zvuka, duljina pauze — sve je to već 
jjrije dugo proučavano i probano, u sve to je 
uloženo mnogo truda i invencije, da se konač¬ 
no na tome izgradi uspjeh izvedbe. Čar jedin¬ 
stvene i uigrane predstave plod je dugih pro¬ 
ban ja i preciznog rada. 

Prije početka samih proba razvija već reda¬ 
telj svoju djelatnost. Najprije treba razdijeliti 
uloge. Stara je istina: komad, koji se ne može 
dobro podijeliti, bolje je i ne igrati. Taj posao 
obavlja redatelj u zajednici s upravom, t. j. 
s direktorom svoga odjela. Zatim su tu dogo¬ 
vori sa scenografom i tehničkim šefom. Izrade 
se skice za dekoracije, prema kojima redatelj 
pravi sebi tloris pozornice, da može odrediti 
položaje svojih solista i ansambla. Kostimi su 
jednako važna stvar i u njihovu izboru ima 
također udjela redatelj. 

U Francuskoj je još danas uvriježen običaj, 
da autor sam režira svoj komad. Time dolazi 
do onog trojstva: pjesnik — redatelj — glu¬ 
mac, za koje imamo i kod nas primjera. Samo 
stručnjak znade, koliko posla ima takav teatar¬ 
ski gromovnik. Ali i bez toga, redatelj je već 
prije proba sav u vatri svog stvaranja. Treba 
uočiti sve faktore za uspjeh, pobrinuti se za sve 
njegove rekvizite i izabrati baš ono, što će ko- 

mad do njega dovesti. U tom poslu redatelju je 
najbolje pomagalo t. zv. režijska knjiga. Za vri¬ 
jeme studija komada redatelj unosi u nju svo¬ 
ja opažanja, opaske i primjedbe, riše u nju 
skice dekoracije, označuje pojedine situacije, 
pravi bilješke za svijetlo. Ta knjiga je katalog 
i arhiv njegove inspiracije, spremište i rezer¬ 
voar njegovih misli. Poput cementa i cigala, 
koje se skupljaju oko gradilišta, na kojemu će 
se graditi kuća, tako se u režijskoj knjizi sabi¬ 
re pomalo sve, što će se upotrijebiti kod scen¬ 
ske izgradnje. U njoj je popis potrebnih rek\i- 
zita, oznaka stila pokućstva i boje zidova, ča¬ 
sovi paljenja i gašenja svijetla, u njoj su pod¬ 
crtana mjesta važna za sadržaj komada i nje¬ 
govu ideju, karakterne oznake pojedinih lica. 
jakost govora, položaj govornika, mjesto i broj 
komparserije itd. Sve to mora svladati vizionar- 
na snaga redateljeva. On mora u duhu uvijek 
gledati pred sobom predstavu, uočiti sve njene 
potrebe i pobrinuti se za njih. Znameniti fian- 
cuski režiser L’Arronge izrađivao je svoju re¬ 
žijsku knjigu i za vrijeme proba, pa i kasnije, 
pod predstavama, on je unosio u nju sve pro¬ 
mjene, koje su se dogodile iz nemara ili potre¬ 
be. Kod većih komada imaju redatelji za taj 
posao posebne asistente t. zv. pomoćne reda¬ 
telje, koji im omogućuju, da se oslobode teh¬ 
ničke strane tog posla, i pomažu im, da se bave 
samo njegovom idejnom stranom. 

Kad su dakle uloge razdijeljene i sve teh¬ 
ničke potrebe izvedbe dogovorene, počinju pro¬ 
be, prava domena redatelja. To je njegovo 
carstvo, u kojemu mu se kao neograničenom 
vladaocu moraju pokoravati svi: od dramskog 
prvaka, pa do onog posebnog borera, koji drži 
kulisu, da se ne sruši. Sve ono, sto je on izmi¬ 
slio i zamislio za vrijeme studija i zapisao u 
knjigu, primjenjuje sada na osjećaj živih lju- 
di-glumaca, na djelovanje magičnog prostora 
pozornice i njenog zapletenog tehničkog apa¬ 
rata. Na probama on — poput nekog čudotvor¬ 
nog lončara — mijesi iz gline, sastavljene od 
afekata. boja i zvukova, skupocjenu vazu pred¬ 
stave. O njegovu talentu, spretnosti i rutini za¬ 
visi, u kojoj će mu to mjeri poći za rukom. 
(Naravno, da sve to vrijedi za idealno stanje, 
gdje ništa ne priječi njegov rad). Ako je radio 
sabrano i savjesno, glumci će ga razumjeti, 
šapnut će jedan drugome: »Zna čovjek što 
hoće«, a publika će osjetiti neko jedinstvo i 
elan i reći će: »Dobro su igrali«. Ako je impro¬ 
vizirao, radio brzo i nekonzekventhb, sve će 


biti rasklimano i prepušteno slučaju, svatko 
će igrati kako hoće, skupocjena vaza će se raz¬ 
biti, a publika će reći: »Samo su se derali, ali 
inače, bilo je dosadno«. 

IV. PROBE 

Publika iz dana u dan napredu¬ 
je u ukusu i razumijevanju, ali 
mnogi režiseri i glumci ne miču se 
nikud. Jao onomu, tko ne uviđa, 
da je zaostao, i još uvijek osniva 
svoju vrijednost na uspjehu, koji je 
polučio prije dvadeset godina. 

(Lessing). 

Uvijek je opravdana Faustova rečenica: »Im 
Anfang vvar das Wort«. Temelj izvedbe jesu 
čitače probe. U sobi, za stolom sjede glumci 
s napisanim ulogama u rukama i čitaju. Osim 
upoznavanja s radnjom komada, u kojemu su 
uposleni, tu se utvrđuju i prve konture onoga, 
što se zove temeljni ton predstave. Tu redatelj 
određuje tempo govora, diferencira jačinu po¬ 
jedinih mjesta, smještava pauze i stvara ono 
nešto, što iz mrtvih riječi, bačenih na papir, 
čini interpretacijom glumaca razgovor živih 
ljudi na sceni. Publika kaže više puta: »Bilo 
je jako mrtvo«, a kritika opaža: »Figure su 
bile papirnate«. Neka publika zna, da to nije 
slučaj ili »sretan dan«, već uvježbanost, ako je 
sve povezano i živo. Nije lako ostvariti zahtjev 
Goetheov: »Glumci moraju govoriti za publiku, 
ali tako, da se njoj čini kao da govore među¬ 
sobno«. To je posao i rad redatelja. 

Zatim dolaze t. zv. aranžir-probe. Na njima 
redatelj određuje glumcima mjesta. Zastarjelo 
je stajalište, da se na jednom mjestu stoji, dok 
ne postane dosadno, a onda da se ode u stranu, 
iz pozadine naprijed ili obratno. Principi pro¬ 
mjene mjesta osnivaju se također na zahtje¬ 
vima slikarske efektnosti, stila vremena, ka¬ 
rakteristike pojedinih ličnosti, scenske optike 
i akustike. Neki glumci ne osjećaju se kao in¬ 
terpreti svojih uloga, dok ih njihov šlagvort 
ne dovede u blizinu suflernice. Međutim, baš 
pauze se mogu i te kako iskoristiti za jaka dje¬ 
lovanja. Nije nipošto slučaj, da glumac kod te 
i te svoje rečenice stoji upravo na tom i tom 
mjestu, a kod one opet na drugom. Nije slučaj, 
da li on stoji pred stolom ili iza njega, ili na¬ 
čini u pauzi Šetnju oko stola ili prijelaz na 
drugu stranu pozornice.. Sve to »tjeranje glu¬ 
maca« mora dirigirati redatelj, da onb ifud^i 

pravilno, neprisiljeno i nenaučeno, karakteri¬ 
stično i vjerojatno. 

Sav taj rad može biti obavljen u sobama 
(pokusnim dvoranama). Kasnije se ide na po¬ 
zornicu. Tu se redatelj pretvara potpuno u pu¬ 
bliku i prelazi na korigiranje i dotjerivanje 
onoga, što se već naučilo. Redatelj gradi mi- 
lieu, štimung, specifični ambijenat. Čim se za-v 
stor digne, publika mora po dekoraciji, pokuć¬ 
stvu, kostimima, ophođenju među ljudima i na¬ 
činu njihova govora odmah vidjeti i znati, gdje 
se i u kojem se vremenu komad događa, kakvi 
su to ljudi koji u njemu igraju, kojemu stale¬ 
žu pripadaju i kakvim se zvanjem bave. Ni¬ 
kad se ne smije zaboraviti, da publika na sceni 
sve vidi i prati i da je svaka sitnica važna i 
presudna za cjelokupni dojam. 

Današnja scenska tehnička sredstva stavlja¬ 
ju na redatelja velike zahtjeve, ali mu pru¬ 
žaju i više prilike da ostvaruje svoje iluzije, 
nego prije. Moderne Drehbiihne, praktikabli, 
građevine, mogućnost brzih promjena i razna 
druga iznenađenja za publiku, sve su to činje¬ 
nice, kojima redatelj operira, da ostvari što 
raznolikije mogućnosti djelovanja. Provodio on 
režiju sadržaja ili forme, teksta ili scenskog 
oblikovanja, on uvijek ravna sam i svemoćan 
tim golemim aparatom. 

Nakon mjesec dana ovakvog rada dolaze 
generalne probe. A još prije toga tehnička pro¬ 
ba. Na njoj se stvara vanjski okvir predstave. 
Kulise, pokućstvo, kostimi, rasvjeta. Francuz 
Antoine rekao je: »Svijetlo je život teatra, ve¬ 
lika vila dekoracije, duša inscenacije«. Tu je 
redatelj opet kralj tehničkih sredstava i pod¬ 
vrgava sve svojim zahtjevima i potrebama. Ni¬ 
jedna žarulja ne gori bez njegove volje i za¬ 
povijedi, nijedan efekt reflektorske rasvjete, 
nijedna boja i oblik kulise, nijedna resa na ko¬ 
stimu i vlas na periki ne stvara se bez njegova 
znanja i privole. Iz njega sve izlazi, kroz nje¬ 
ga sve prolazi. 

Generalne su probe kao i predstava. U ma¬ 
ski i kostimu, potpunoj dekoraciji i rasvjeti. 
Jedino, redatelj za svojim malim stolićem u 
parketu još uvijek viče i ispravlja, stvara. On 
nije nikad gotov. Još uvijek pravi bilješke i za 
vrijeme pauze daje prema njima posljednje 
upute. Njegov posao nikad ne prestaje. Tek on¬ 
da, kad to baš mora biti. Kad se zastor digne, 
a publika gleda čarobne plodove zakulisnog 
rada. Na premijeri, . .. 


V. ZAKLJUČAK 

Umjetnička su djela različita, 
ali bit je umjetnosti jedinstvena. 
Rad se može dijeliti, duh, koji ga 
vodi, ne može. Narodom se može 
vladati u obliku monarhije, anar¬ 
hije, republike. Teatrom mora vla¬ 
dati svemoćan despot. (Wilde). 

A iza premijere? Dok je publika izazivala 
glumce i pljeskala im, redatelj je trčao po po¬ 
zornici i ispravljao posljednje pogreške. Nje¬ 
ga nije nitko izazvao pred zavjesu. Kritika je 

spomenula: »Režiju je vodio dobro g.« 

ili »Režija je bila u pouzdanim rukama g. 

.« ili čak »Izvedba je stajala pod sretnom 

zvijezdom«, a o redatelju ni spomena. I vise 
ništa. Dva tri dana iza premijere redatelj već 
preuzima novi komad i baca se svim žarom i 
energijom na novi zadatak. Tu se opet traži 
da bude nov i originalan. Mora pokazati nove 
ideje i izmisliti nove situacije, stvoriti novu 
izvedbu. A ona stara i svi oni napori uloženi 
u nju? Sve je to propalo, izgorjelo u drhtanju 
zraka nad rampom. To je sjeme posijano u 
vjetar, zaboravljeno, izgubljeno. Bilo pa pro¬ 
šlo. Bez priznanja, bez zahvalnosti razdire re¬ 
datelj svoju dušu, razbacuje misli i troši snage, 
a nikome ne može pokazati plodove svog rada. 
Gdje su oni? U čaru jednog momenta, u djelo¬ 
vanju jedne zrake svijetla, u jednom kriku, 
pogledu, pauzi. Ostali su u izblijedjelim tape¬ 
tama jedne barokne sobe, u drhtavom liŠću 
kakvog hrasta, u načinu govora koje mlade glu¬ 
mice ili u gestama budućeg dramskog prvaka. 
Redatelj mora zatvoriti oči i prenijeti se u 
uspomene, da vidi kolone glumaca, tone kulisa, 
praktikabla, rekvizita, gongove, zastare, tisuće 
publike, da čuje sablasne govore urotnika, je¬ 
zovite krikove ubica, ljubavni šapat i samrtno 
hroptanje. Sve je to stvarao i stvorio on. A sa¬ 
da, kad otvori oči? ... 

U tome je velika tragedija redateljeva stva¬ 
ranja. Ali i sva njegova draž. Jer to zvanje 
daje zaborav, zanos i sreću. Makar i bez pri¬ 
znanja i slave. 

Ipak, eppur si muove. Pišu se knjige i ras¬ 
prave, neki znaju čak i nekoliko imena velikih 
redatelja, neki od tih »velikih« stekli su bo¬ 
gatstvo i slavu, čak i kod nas, kad redatelj 
izađe pred zastor, publika zbog toga ne pre¬ 
staje pljeskati. 








TKO JE I ŠTO RADI REDATELJ 

»Ne posljednji« među umjetnicima dolazi 
polako ipak do svojih prava. Dužnosti ima odu¬ 
vijek, a danas one sve više rastu. Sve više stare 
elegični stihovi Maksa Grubea: 

Glumce izazivaju oduševljeno, 

Dok režiser ide mirno kući, 

Sretan u čistoj umjetničkoj savjesti 

I ostajući uvijek skroman. 

On, »tvorac cjeline«, 

Ne vidi se nikad s lovorovim vijencem. 

I čeka samo ukočena pogleda 

Još na sutrašnju kritiku. 

I u interesu cjelokupne kazališne umjetno¬ 
sti jest, da sav njegov dosadašnji razvoj kao i 
sadašnje stanje njegova razvitka, ne budu ne¬ 
go etape njegova umjetničkog bivstvovanja. 


Etape, koje vode do ostvarenja velikih zadaća 
scenske umjetnosti i potpunog oslobođenja od 
svih šema. I to je ono veličajno, što najbliža bu¬ 
dućnost traži od redatelja i što će od njega 
s čežnjom i energično uvijek tražiti: u cjelini i 
pojedinostima ne sve jednom stilu podvrći, već 
za svaku dramu proživjeti njen specifični stil i 
donijeti u formi dostojnoj mjerila modernog 
— t. j. najvećim i najboljim duhovima svog 
vremena svojstvenog — pogleda na svijet, u 
velikoj slobodi umjetničkog stvaranja. 

Bibliografija: Victor Leon: Regie. 
(Miinchen). Rudolf Lorenz: Moderne Regie- 
kunst. (Halle a. S.). Dr. Carl Hageman: Regie. 
(Berlin). Ernest Stern und Heinz Herald: Rein- 
hardt und seine Biihne. (Berlin). Milutin Čekić: 
Pozorište. (Beograd). 

Marko F ote z 














































JOSO BUŽAN 

(1873.—1936.) 


Neprekidno, više od tri decenija, tamo od 
s\oje prve izložbe g. 1904. pa sve do nedavne 
smrti, varirao je slikar Bužan na mnogo velikih 
i malih platna svoje šarene seljačke prizore, 
pitoreskne folklorne teme, šaljive ciganske sce¬ 
ne, s njima osvojio brojnu publiku i postigao 
neobičnu popularnost. To se variranje zbivalo 
uvijek po prokušanim receptima genre-slikar- 
stva sasvim jednostavno i jednostrano, samo 
unutar sujeta i anegdote, i nije bilo ni najma¬ 
nje pomućeno vrenjem novih likovnih pokre¬ 
ta, koji su u međuvremenu prohujali ili cvali, 
impetuoznim se zamahom širili, uzdrmali stare 
nepovredive zakone slikarstva i u onoj neodo¬ 
ljivoj težnji za novim postavili takve ciljeve, 
pronašli takva sredstva izražaja, da se umjet¬ 
nička fizionomija Evrope potpuno izmijenila. 
Ogorčene borbe oko novog izraza i zadnjih mo¬ 
gućnosti slikarstva, eksperimenti ekspresioniz¬ 
ma koji deformira i razara svijet pojava pro¬ 
jicirajući na nj svoja osebujna duševna stanja, 
stvaranje nove estetike kubista, koji su u koru, 
sa svojim teoretičarom Bracqueom na čelu, vi¬ 
kali: naša osjetila izopačuju, ali duh gradi, pa 
ona svijesna tendencija u umjetnosti, koja je 
u trećoj dekadi našeg stoljeća dovela do zad¬ 
njih frakcija nove stvarnosti, do ekstremnog 
socijalnog slikarstva i do obične propagande 
ideja, sve to skupa, kao da i nije postojalo, 
nije upravo ničim taknulo slikara Bužana. 

A nije ga svojim prevratnim duhom ni mo¬ 
glo taknuti, jer je on, kao i svi naši slikari 
stare garde, nosio teret talentiranog ali malog 
i mladog naroda, koji se u izabiranju svojih 
učitelja ponajviše priklanjao osrednjim meštri- 
ma i strogom akademskom canonu, kojeg se 
onda teško oslobađao. I Bužan je orijentiran 
spram konzervativne struje, koja tvrdim zidi¬ 
nama školskih zakona čuva svoje svetište i tek 
bojažljivo i pomalo usvaja sasvim sporedne i 
nebitne rezultate one velike slikarske evoluci¬ 
je, koje su začetnici bili već Courbet i Manet. 
Ovakve reakcionarske orijentacije naših tale¬ 
nata značile su i prije za nas izvjesno zakaš¬ 
njenje prema naprednoj Evropi. 

O tom zakašnjenju u književnosti i umjet¬ 
nosti pisalo se kod nas počesto i opširno, a po¬ 
moću svnchronističkih tablica vehementno se 
dokazivalo, kako mi u stvari samo jadno hra¬ 
ni ljemo za velikim svijetom.' Koliko god tu ima 
i točnosti i neoborive istine, ipak, primijenjeno 
samo mehanički na pojedince, znači sasvim 


jednostrano gledanje na taj složeni i zamršeni 
problem, koji se ne da ni razjasniti ni riješiti 
samo običnom vremenskom poredbom s rezul¬ 
tatima starijih naroda velike i davno izgrađene 
kulture. Nitko još nije pobliže i svestrano pro¬ 
učio prave uzroke našeg zakašnjega, nitko još 
nije uočio, kako je svako stvaranje ipak čvrsto 
vezano za sredinu, kako izlazi iz nje i u prvom 
redu postoji za nju, pa bilo ono i pod utjeca¬ 
jima drugih naroda. Na temelju onoga, što već 
postoji, što je prihvaćeno i razrađeno, može 
se dalje graditi. 

Publika, koja je do jučer čitala samo narod¬ 
ne pjesme, davorije i Prerađovića, ne će sutra 
razumjeti morbidnog Baudelairea, iako je on 
suvremenik autora Prvih ljudi. Ta ista publika 
kitila je svoje domove jadnim njemačkim oleo- 
grafijama, na kojih se plohama blistaju ruži¬ 
časti glečeri, paradiraju alpski obronci s divo- 
kozama i romantičnim chaletima, pa slabim 
Quiquerezovim historijskim scenama, i, sasvim 
naravno, ne može sutra prihvatiti objeručke 
Maneta, makar on i bio suvremenik našeg sli¬ 
kara. Tako je to zakašnjenje počelo već mno¬ 
go prije i kompliciralo se tijekom vremena, a 
uvijek su ga uvjetovale domaće kulturne pri¬ 
like. U još je većem zakašnjenju spram na¬ 
prednog evropskog slikarstva Joso Bužan. Baš 
kad je Picasso, izlazeći iz svog »modrog pe¬ 
rioda« skretao prema lepršavoj »cirkuskoj fa¬ 
zi« (1904.) i slikao nedostižnom pronicavošću i 
lakoćom mladenačke clowne, rvače u plavet¬ 
nom tricotu, vragometne pelivane i komedija¬ 
še, melankolične jahače i tako, završujući je¬ 
dan period za drugim, mučen demonom stvara¬ 
nja prelazio s teme lične emocije k običnim 
predmetima dajući ih onako kako ih je zami¬ 
šljao, a ne vidio, da se doskora približi svom 
definitivnom izrazu, u isto doba nastupa i Bu¬ 
žan svojom prvom izložbom. 

Nastupa potpuno u znaku hrvatskog folklo- 
la, koji je bio obrađen tehnikom njemačkih 
akademskih struja. Bilo je to nakon mučnih 
samostalnih pokušaja, nakon zagrebačke Obrt¬ 
ne škole, trogodišnjeg rada kod slikara Strebla 
u Beču, nakon Berlina, Miinchena i Italije (Rim, 
Fiorence, Milan), kad je prvi put prikazao se¬ 
riju svojih platna. Sočnim šarenilom svojih 
boja, lako shvatljivom temom, spretno posta¬ 
vljenim i..efektno rađenim-seljačkim prizorima 
s Tipovima iz najbliže okolice zainteresirao je 
ubrzo publiku. Ona tada nije pitala i nije mo- 

gla znati, da li je sve ovo slikarski pozitivno, 
suvremeno i umjetnički snažno, već se raznje¬ 
žila i uzdrhtala od ushita prepoznavši svoje 
slavonske i šestinske seljake sa svim značaj¬ 
nim vanjskim osobinama. Pritom je sasvim za¬ 
boravila, da narodni temat još ne čini sliku na¬ 
cionalnom umjetninom, a ni umjetninom uop¬ 
će. Ali publika je te slike prihvatila, jer ili je 
potpuno shvaćala i jer je našla dio onog živo¬ 
ta, koji joj je bio bliz i iz kojeg je djelomično 
izrasla. 

Ti nagli uspjesi nisu djelovali blagotvorno 
na njegov rad, a pogotovu ga nisu doveli do 
produbljivanja i snažnijeg stvaračkog zahvata 
u ovaj bogati tematski materijal. Preveliko i 
konstantno oduševljenje širokih slojeva, jag¬ 
ma za njegovim slikama i laskanje umjetnički 
nekultivirane sredine učinilo je od Bužana ono, 
što u drugoj kritičnijoj okolici možda ne bi 
postao. Zatim su došle izložbe po inozemstvu 
(Češka, Bugarska, Italija, Engleska, Amerika), 
materijalni uspjesi, i to ga je tjeralo na sve 
brže stvaranje. Na njegovim se platnima zapo¬ 
čelo odigravati šaroliko kolo, koje je tek smrt 
zaustavila. Poput efektne revije za strance od¬ 
vijali su se idealizirani i uljepšani prizori iz 
života našega sela: rad na sunčanim poljima, 
radosti večernjeg odmora, obijesni plesovi, skri¬ 
veno ašikovanje, momačko zadirkivan je, plan¬ 
dovanje po travnicima, starinski običaji, pra¬ 
nje rublja na potoku itd. U ove prizore ula¬ 
zili su i garavi nomadi — ciganke i cigani. Sve 
su te scene postavljene i koncipirane u naiv¬ 
nom narativnom stilu i zato su, u nekim sret¬ 
nim primjercima, blize bezazlenom i vedrom 
shvaćanju života našeg seljaka. 

Tretman je malo mijenjao. Obično je mir¬ 
nim potezima stvarao male plohe boje, koju je 
suprotstavio njenom komplementu. Često, na¬ 
ročito u pejzažu, primjenjuje znalački valeure. 

Najčešće je izgradio sliku na blijedo-žutim i 
zelenkasto-mođrim kombinacijama, u koje 
ulazi bjelina narodne nošnje, intenzivno crve¬ 
nilo veziva i inkarnat. Dok je format platna 
malen i ako u kompoziciju ne uđu više od tri 
lika, koja dobro ispunjaju plohu, ako mimički 
izraz nije naglašen, njemu uspijeva da da 
uvjerljive i žive moment-slike idealiziranih na¬ 
rodnih likova. One, ovako bez većih pretenzi¬ 
ja u svojim određenim granicama, predstavlja¬ 
ju dobar rad, u kojem je, dakako, slikarska 
strana podređena folkloru, ali u njemu je po¬ 
često izvrsno fiksirano nešto od one vedrine. 


ležernosti i prostodušnosti slavenske duše. Tim 
je ujedno postavljena i granica njegova stva¬ 
ranja i tek što je prekorači, nastaju neobično 
loša platna. Postaje li slika veća, bude li nago¬ 
milano više osoba i sve začinjeno literarnom 
primjesom, labavost kompozicije postaje očita, 
namještenost likova smeta, ishitrena konstruk¬ 
cija smiješno djeluje. Zađe li slikar čak u 
drugo područje, ushtjedne li da bude duhovit, 
slobodouman, mondain ili pour comble de nral- 
heur pikantan, onda nastaju slike ispod pro¬ 
sječne vrijednosti najobičnijih karikatura. 
Njegova zadnja izložba g. 1934. pokazala je, 
naročito s dva akta »Ljubičasti veo« i »Crveni 
veo«, kako je on težak i nespretan kad očiju¬ 
ka sa smionim duhom našeg vremena, s »rafini¬ 
ranom« elegancijom. Oba su akta tako jadna 
i žalosna u svom neukusnom provincijalnom 
aranžmanu s prizvukom proste sjetilnosti, u toj 
neslikarskoj postavi, da bi se svaki modni list 
žacao to reproducirati među onim mnogobroj¬ 
nim fotografijama nagog tijela, kojima nas obil¬ 
no opskrbljuje Pariš i Beč i koje su uza svu 
svoju proračunanu erotiku i trivijalnost često 
bar u izboru modela i raffinementu kompozi¬ 
cije ukusnije, pa i estetičnije. 

Dok poslije nekoliko dobrih ranih portreta 
nije više u tom smjeru pokazivao uspon, u 
pejzažu je Bužan najviše pokročio naprijed. 
Krajina je njegovih slika iz godine u godinu 
postajala bolja, prozračnija, tonski diferenci¬ 
rana. Tu je obilna primjena valeura najpozitiv- 
nija strana. To je ujedno stvarni uspjeh i re¬ 
lativno veći napredak zadnjih godina. Naroči¬ 
to puno sunčano osvjetljenje i predvečerje zna 
uvjerljivo dati. Isprepletanjem titravih reflek¬ 
sa prostora, nijansiranjem perspektive zraka 
uranja on u treptavu atmosferu. Na žalost, on 
nije nikad pokušao te kvalitete jače povezati i 
iskoristiti ih za samostalnije stvaranje krajo¬ 
braza, već ih i dalje primjenjuje tek kao po¬ 
zadinu ili ugođaj. 

Bužan ne bi ni u suvremenijoj orijentaciji 
bio veći umjetnik (kao što nisu ni neki mlađi, 
iako plove pariškim vodama sadašnjosti), jer 
mu je manjkala jača moć unutrašnjeg doži¬ 
vljavanja i kreativna snaga likovnog obliko¬ 
vanja. Ali on, i ovakav kakav je, ima svoje 
kulturno značenje već i po tome, što je selo, 
makar i samo površinom, prvi jače približio 
umjetničkom stvaranju. Ako je i ostao 11 a uga¬ 
ženim akademskim stazama i u čistom folklo¬ 
ru. to će ipak i u zadnjoj reviziji vre'dnota i 

pojava za materijal hrvatske povijesti umjet¬ 
nosti ostati s nekoliko platna dokumentacija, 
folklora, vedrog hrvatskog smijeha uz po koji 
portret. 

Ni mnogo bogatije i veće nacije, koje imaju 
mnoštvo velikih i zaista originalnih umjetnika, 
ne odriču se sasvim svojih akademskih slikara, 
makar se među njima i nalaze tvorci čiste sa¬ 


lonske sladunjavosti, koja bi u poredbi s Bu- 
žanovim seljacima izašla natražnjačka (Pariš, 
Musee de Luxembourg). 

Zato bi bilo smiješno potpuno negirati nje¬ 
govo pošteno nastojanje, izraženo geslom: »U 
mom narodu moj život — za moj narod moj 
rad«, — iako ono i nije bilo okrunjeno potpu¬ 
nim uspjehom. 

V l a dis lav Kusan 

FEUILLETON 


POD STARINSKIM GREDAMA PRVE 
HRVATSKE LJEVAONICE ZVONA 

Sve donedavna podizaše se na malom bre¬ 
žuljku iz sredovječnih vremena u zaboravlje¬ 
nom kutiću staroga Zagreba oronula zgrada pod 
kosim krovom, okićena još jedino tipičnom vr¬ 
stom biljke penjačice, što nije ni bršljan ni vi¬ 
nova loza, a koja često brižljivo zaodijeva stare 
zidove romantikom vremena. S velikim polu¬ 
kružnim portalom, koji se dugo nije otvarao, 
i sa dva prozorčića ispod krova kao dva rado¬ 
znala oka, ona je tu bila zaostala na sredovječ¬ 
nom luku stare ulice, što vodi od crkvice sve¬ 
tog Dizmuša, okružena modernim zgradurina- 
ma bez značenja, ističući poput viteza staroga 
kova svoju čestitu starost. Stajala je ona tako 
stoljeća u sjeni akacije, koju je moderna teh¬ 
nika doskora pobrstila, dok su se pod njezinim 
čvrstim i golemim gredama odgojile generacije 
zagrebačkih zvonoljevača, koji iako ne bijahu 
ni slikari ni kipari, sačuvaše svoja antikna ime¬ 
na na rubovima starih zvona. 

»Nijedan zvuk ne stoji u moralnoj svezi s na¬ 
šim srcem, kao silan i zajedno melodičan zvuk 
zvona« — piše Kukuljević. U njihovim glasovi¬ 
ma sačuvana je tuga i slava prošlosti i u njima 
kao da postoji davna ona veza, koja će i nas 
povesti tragom tih zvona, tragom minulih pro¬ 
mašenih ideala. A taj hram, otkud nam dola- 
žahu ti bolni i radosni glasovi, na kojemu bija¬ 
še zabilježena godina 1457., ponosna sredovječ¬ 
na tradicija zagrebačkih zvona, snivao je nepri- 
mijećen na svom sredovječnom brežuljku, kao 
stari holandeski mlin, okružen modernim ploha¬ 
ma novih kućerina. Snivao je, ali sa mnogo ma¬ 
nje sigurnosti, jer ga napustiše i svi naši zma¬ 
jevi, pa i budni čuvar starina prof. Szabo. 

Uspevši se do starih vrata zvonoljevaonice, 
uznemiri me taj svečani njezin san i čađava cr¬ 
nina hladnoće, što je strujala kroz razbijena 
stakla prozorčića na vratima. Osjetih dah smrti, 
kojom nestaju stare građevine, stare uspomene. 
Na vratima kredom napisa neka dječja ruka: 
vlasnik Nitković. narisavši i mrtvačku glavu 
s isprekrižanim kostima, sa strjelicom munje, 
simbolom moderne struje. Tako djeca ispratiše 
šaljivo njezinu prošlost. Kad je već toliko za¬ 
grebačke prošlosti izbrisano kao spužvom, kad 
su stari restaurateri nadvisili Tatare bacanjem 
oltara iz prvostolne crkve i crkve Sv. Marka, 
onda se od starih, oronulih zidova jedne crkve, 
koja je služila do najveće svoje starosti kao zvo- 
noljevaonica i dala sve što je mogla, nije moglo 
praviti pitanje. Na to nije imao više što da kaže 
ni prof. Szabo, iako mu je u duši bilo žao sva¬ 
kog pa i najčednijeg kutića starine. Preostaje 
nam još da pođemo tragom tih zvona, da nam 
se razotkrije u tom skromnom hramu sredovječ¬ 
ne tradicije divni sklad rada, koji je slao po 
krajevima naše domovine zvona, koja svojim 
melankoličnim glasovima sjećaju na prošle ge¬ 
neracije, na nepovratne čežnje. 

Zvona su plod kršćanstva, u njima je već u 
V. vijeku našla religija uzvišenu vezu našeg du¬ 


ha s nebom. Ona su prošla u svom sredovječ¬ 
nom skladu i doba naših hrvatskih vladara, i 
sjetivši se tog doba, otimlje nam se uzdah za tim 
našim hrvatskim zvonima, zvonima stare naše 
slobode, koja su davno umukla u našim srci¬ 
ma. To umijeće u slobodnoj našoj domovini 
imalo je odjeka u kasnijim stoljećima — u 
bezimenim našim majstorima zvonolijevaoci- 
ma, koji se proslaviše u tuđem svijetu slavom 
beskućnika, ostavivši svoju tužnu domovinu, 
gdje su zvona slobode umukla, dobivši ime sre¬ 
dovječnih robova — Shiavone (Slaveni), kao što 
će ga dobiti naš slavni Međulić. Ime Schiavo- 
ne resi najljepšu obalu Venecije. Jedan od Schi- 
avona spominje se pod imenom Nikola, a jedan 
— Anonimus (bezimeni!). Među tolikim glaso¬ 
vitim Trogiranima našao se i jedan zvonoljevač 
u srednjem vijeku, Jakov Statilić. Kako su ka¬ 
snije Nijemci kod nas, tako su u prijašnjim vje¬ 
kovima Hrvati bili u Italiji cijenjeni kao vješti 
majstori. Naše pitome zagrebačke gorice već u 
XI. vijeku pripitomiše se glasom zvona sa Kap¬ 
tola i Griča, a prvi zagrebački zvonoljevač, koji 
se sačuva u ispravama, spominje se već u XV. 
vijeku. Bio je to sin Benka Požežanina, Ilija 
Benković, koji vladaše svojim mišicama i ba¬ 
tom pod krunom plamenih dimova od g. 1457. 
do 1488. i ne spadaše u rasu onih, koji su prire¬ 
đivali onih godina oganj za mučeničku krunu 
Mati je Gupca. G. 1456. postade inhabitatur, a 
kad je godinu dana kasnije kupio kuću, podiže 
se na čast građanina grada Zagreba, i ta godi¬ 
na vodi nas današnjom Degenovom. ulicom, uli¬ 
com zvonoljevača devetnaestog stoljeća, u dav¬ 
ni misterij osnutka »Prve hrvatske ljevaonice 
zvonova« (1457.). 

Dok su u kasnijim vjekovima (XVIII.—XIX.) 
majstori većim dijelom bili stranci, doseljenici 
iz Njemačke i Italije, prigrlivši nesebično poput 
starog Zeiningera i dr. naše ideale, kao što je i 
naša mučenička zemlja njih prigrlila u svoje 
krilo — dotle su do XVI. vijeka Hrvati saču¬ 
vali onu stvaralačku snagu u obrtu i umjetnosti, 
koju su baštinili još u doba svojih vladara. Do¬ 
laskom Turaka dođoše novi elementi sa sjevera 
i sa juga. Mjesta i gradovi u zatišju borba sa 
Turcima — kao Zagreb, Varaždin i t. d., bijahu 
naseljavani od obrtnika Nijemaca. Međutim o 
tom, da su i Zagrepčani bili i te kako vrsni obrt¬ 
nici, ostade nam dragocijeno svjedočanstvo u 
zvonoljevcu Ivanu Ivanoviću, koji je proslavio 
svoj grad Zagreb g. 1460. u Bologni, u doba, 
koje ga je zabilježilo, kad vladaše u tom gradu 
renesansa, kad su slavna imena umjetnika za- 
sjenjivala i bacala u zaborav domaće majstore- 
obrtnike. Nemo propheta in patria. Taj domaći 
sin sačuva sebi spomen u stranom svijetu i kao 
kakovog vladara spominju ga tri isprave iz 
godine 1472.—1478., uz jedno preporučno pismo, 
u kojemu se ponosno ističe staroslavno ime na¬ 
šeg grada, gaje se više ne naslućuje rivalstvo 
dvaju utvrđenih gradova Griča i Kaptola. »Gio- 
vanni da Zagrabia fabricatore di sping&rde, bom- 
barde e cEtmpane«. U Sifeni, gdje je i umro i 

ostavio svog sina, koji bude poznat pod ime¬ 
nom »del Paccliia« kao duhoviti slikar, lijevao 
je Ivanović, osim zvona, i lumbarde i topove. 

U šesnaestom vijeku poznata su u Zagrebu 
tri ljevača. Čini se da su godine 1557.—1564. bile 
burne, jer se meštar Gašpar i Juraj spominju 
kao ljevači lumbarda. Ostaše im imena slučaj¬ 
no, jer su bili kao svjedoci na sudu u nekim za¬ 
grebačkim parnicama — inače se ne bi za njih 
znalo. Treći je svjedok bio meštar Andrija 
(1586.). Meštar Gašpar bio je u Zagrebu uvažena 
ličnost, a to je dokaz da lijevanje zvona i lum¬ 
barda bijaše ugledan obrt. Meštar Gašpar no¬ 
sio je više naslova časti u starom Zagrebu. Uz 
njegovo ime, koje bijaše toliko poznato da mu 
se nije sačuvalo ni prezime, stajao je herojski 
naslov »magister bombardorum civitatis Zagra- 
biensis«. Kao takav bio je u ona burna vreme¬ 
na i najpouzdaniji špan Kaptola, a kako je znao 
čitati i pisati, obnašao je časnu titulu »literata«. 

Zagrebačka zvona nijesu sačuvala glas svo¬ 
jih sredovječnih majstora. Tragedija je tih sta¬ 
rih majstora i njihovih zvona bila, što su ta 
zvona često prelijevana ili su propadala u va¬ 
tri. Tako je g. 1645. požar opustošio stare zvo¬ 
nike zagrebačke, te su se morala lijevati nova 
zvona. Franjo Dubois, ljevač zvona, obnavlja¬ 
jući zvona salio je i jedno od najmilozvučnijih 
zvona katedrale, posvećeno BI. Dj. Mariji. G. 
1675. prelio je zvona Sv. Marka, koja propado- 
še u novom požaru. No djelo Dubois-a jedva je 
proživjelo njegov vijek, kad g. 1701. požar opet 
pohara toranj Sv. Marka. Te godine spominje 
se kao zvonoljevač Gašpar Frank (Franchi) iz 
Istre, koji salije pet zvona za Sv. Marka, od 
kojih ostadoše u doba Kukuljevića još samo tri. 
Zvona bijahu posvećena Dj. Mariji, Sv. Marku, 
Sv. Ivanu, a najmanje dobi Sv. Juraj — zvano 
»grički cinkuš«. 

Franka naslijedi Ivan Foresti (1654.), čije je 
ime vezano uz historiju zvonceta na Dvercima, 
koje je on zadnji put prelio 1713. »Campana la- 
trunculum«, kako to zvono zvahu u XIV. vijeku, 
na Lotršćak u XVI. i XVII. — pratilo je kao 
kakovo samostansko zvono zakašnjele purgere 
izvan zidina gradskih, koji su. sudeći po tom. 
živjeli iza devet sati samostanskim životom. U 
asketskom miru mnogih samostana, što su sta¬ 
jali unutar gradskih zidova, živjeli su naši stari 
purgeri. Taj mir još i danas posvećuje mnoge 
uličice gornjega grada. Osim svoje večernje 
službe, to se zvonce javljalo mrtvačkim opije¬ 
lom, kad bi pratilo osuđenika na stratište. Tako 
i danas na spomen zaitanča zvono Lotršćak ne¬ 
kako bezbrižnim i pustopašnim glasom na sta¬ 
roj kuli, ne mareći za davno preživjele naredbe, 
ipak se u njegovu glasu u tišini gornjogradske 
promenade može naslutiti sav onaj misterij nje¬ 
gova sredovječnog sna. 

Što je s ostalim zvonima, što ih sališe Ivan 
Foresti i njegov nasljednik Josip Augerer, tu 
tajnu nosi u sebi sklad zagrebačkih zvona, u 
kojih se glasovima sjeđiniše različni vjekovi. Od 
tih bezbroj zvona javljaju se u večernjem skla¬ 
du tek pojedina, dok na primjer mnoga ZAona, 
kao ono Sv. Dižma, pa neka Sv. Marka, Sv. Ka¬ 
tarine i neka katedrale čuvaju šutnjom minulih 


vjekova svoje milozvučne glasove za neke sve¬ 
čanije dane... 

S Antunom Šifferom, marljivim zvonoljeva- 
čem, započela je renesansa kaptolske ljevaonice. 
G. 1785.—1796. salio je mnoga zvona zagrebač¬ 
kih crkava, kao zvono prevenđar i zvono sv. Ma¬ 
rije u katedrali, pa zvona crkve Sv. Ivana i Sv. 
Margarete. Od 1796. do 1820. bilježio je svoj rad. 
Kad bi se sva ta zvona Hrvatske, Slavonije i 
Međumurja javila iz svojih pitomih dolina, do¬ 
bili bismo veličanstvenu sinfoniju neumornog 
rada svih onih, koji su pod čađavim gredama 
stare ljevaonice, garava lica, podnosili pakleni 
žar usijane bronze i starinskih peći. No imena tih 
mjesta, sela, zaselaka, tako intimno vezanih uz 
lasove zvona svojih crkvica, više ili manje toli- 
o su poznata, da spomenuvši neka od njih pre¬ 
nosimo se u božanski sklad, što posvećuje naše 
doline i pitome brežuljke: Belice (Međumurje), 
Hrast je, Prekrižje, Kloštar Ivanić, Koprivnica, 
Oroslavlje, Stubica, Čatež, Šestine, Krapinske 
Toplice, Sv. Martin pod Okićem, Sv. Duh u Za¬ 
grebu, Milosrdna Braća (kojih više nema). Oko 
dvjesta i deset zvona spominje se u popisu Šif- 
fera, što ih je uskladila prva hrvatska ljevao¬ 
nica zvona pod svojim crkvenim svodom, da ih 
razašalje diljem naše domovine, da navješćuju 
svečane i tužne dane našim dolinama. 

Kod Šiffera, koji bijaše »venerabilis Capituli 
Zagreb, fusor campanorum«, spominju se dva 
djetića, Hansel i Jakob Samassu, posljednji od 
glasovite porodice ljubljanskih zvonoljevača. Iz 
bilježaka njegovih meštara, koje je on preživio, 
dozna je se, da je Jakob Samassu 44 godine ra¬ 
dio kao zvonoljevač, a kako kroz to vrijeme, pa 
ni pod svoju čestitu starost nije postao svoj go¬ 
spodar, nije ni čudo, da se je konačno propio. 
O njemu je to historijski zapisano, a međutim 
nema sumnje, da ni njegovi gazde nijesu zazi¬ 
rali od kapljice i da siromašni Jakob, iako je 
kao takav sam zabilježen, ne nosi jedini lovor- 
vijenac lozova lišća među kaptolskim zvonolje- 
vačima. 

Šiffer se oženi tri puta, i uvijek ga je neraz- 
druživo pratila Matoševa »Gospa Marija«, sim¬ 
bol hrvatske žene, što je sve draža, što biva sta¬ 
rija. Treća Marija otprati ga konačno tragom 
božanskog sklada zvonova »Prve hrvatske lje¬ 
vaonice« u sjenu bezimenog groblja, kojemu da¬ 
nas nakon^ jednog stoljeća nema već ni traga. 
Antonije Šiffer umrije tragičnom i herojskom 
smrću svih zvonoljevača, pavši sa tornja crkve 
na Kalniku pri namještanju zvona. Dan njego¬ 
ve smrti, što ga zabilježi Kukuljević (4. siječnja 
1834.), desio se prije dolaska dvađesetđevetgođiš- 
njega djetića Johana Degena, čiji je »Wander- 
buch« izdan g. 1830. u slobodnom Hansa-gradu 
Llibecku. Degen se, tražeći svoju sreću po rajn¬ 
skim gradovima, po Tirolu, Moravskoj, nalazio 
u siječnju godine 1834. još na putu prema Linzu 
i Grazu. Vodile su ga daleke slutnje njegove 
djetićke zvijezde i čežnje za nepoznatim grado¬ 
vima. 

Preda mnom je dobro sačuvana knjižica — 
Wanderbuch Degena iz Liibecka — službeni ro¬ 
man njegova života. Sa 29 godina, svijetlosmeđfc 

kose, plavih očiju i plave brade, s velikim i du¬ 
gim nosom, ovalnim licem, predstavlja nam se 
djetić, kao iz kakvog Dickensovog romana, bez¬ 
brižan i šaljiv kao Petrica Kerempuh, sa pet ma¬ 
raka »reisengelda«, kako je to zabilježeno iznad 
sretne zvijezde, grba pečata magistrata grada 
Perlenberga 28. travnja 1850. Stari porcelanski 
gradić moravski Znaim zadržao ga je preko dvi¬ 
je godine, gdje je radio naizmjence kod dviju 
gradskih ljevaonica zvona. Ostavivši Znaim 
nigdje se više nije mogao dulje vrijeme smiriti, 
pa je od siječnja godine 1835. pa sve do veljače 
godine 1834. njegova knjižica ispunjena brojnim 
pečatima starinskih gradića, nemirnim njegovim 
lutanjima, živeći u dokolnoj iluziji zvona Brau- 
nau-a, Salzburga, Linza, Miinchena. No nijedan 
od tih gradova nije za njega imao kutić, koji bi 
sa toliko gostoprimstva sačuvao njegov spomen, 
kao stari Zagreb. Zagrebačka zvona, zvona »Go¬ 
spe Marije« najviše su ga očarala, i u tom čed¬ 
nom ali historijskom kutiću naišao je Degen na 
divno ono gostoprimstvo, u kojemu je, kao u 
priči,^ naišao na sve, što je srcu jednog zvono- 
Ijevača drago: na ženu, na radionicu, što sliči 
na crkvu, na dobru kapljicu vina, o kojoj naši 
stari ostaviše čuvene stihove, i konačno na po¬ 
smrtnu slavu. Smrt Šiffera i dolazak Degena 
nekako se složiše, pa je zvonarnica u mladom 
Degenu dobila svog novog majstora, a udovica 
Marija svog neprežaljenog muža (1834.). 

Ta nedužna pustolovina otvorila je dokolnom 
Degenu širom starinska vrata kaptolske ljevao¬ 
nice, gdje je on već g. 1835. pokazao svoju vješ¬ 
tinu izlijevši prvu zagrebačku štrcaljku, preli- 
jevši zatim g. 1837. zvono sv. Ladislava i saii- 
jevši g. 1843. zvono sv. Trojstva od 115 centi i 
25 funti, koje je, kao srce prepuno gorčine, pu¬ 
klo g. 1847. uoči sv. Ladislava, ugarskog kralja, 
navješćujući veliki njegov blagdan ... 

Tragična sudbina Šiffera pratila je i Degena, 
i on pade godine 1861. sa zvonika u selu Molvi, 
svršivši tako sa svojom zvijezdom, koja ga je 
dovela iz Liibecka pod zvonike starog Zagreba. 
Nad njegovom sudbinom raznježiše se u novije 
vrijeme i gradski oci, nazvavši onaj sredovječni 
luk od crkvice Sv. Dizmuša pa do raskršća po¬ 
toka Medvešćaka njegovim imenom, zaboravivši 
pritom na pravog vlasnika te posmrtne slave, 
na Šiffera, čiju ljevaonicu zvona priženi tek De¬ 
gen uzevši njegovu ženu. 

Godine 1692. zapisano je, da je kaptolska zvo- 
noljevaonica smještena u napuštenoj crkvi Sv. 
Magdalene na Ribnjaku. Onakva, kakva bijaše 
crkva Sv. Magdalene u svojoj ruševnosti, kad ju 
te godine napustiše, da je pretvore u zvonoljeva- 
onicu, predstavljaše nam se kroz posljednjih ne¬ 
koliko godina privlačeći naše samilosne poglede 
svojim jednostavnim i nenakićenim zidovima i 
kosim, vjetrom ispaćenim krovovima — napu¬ 
štena prva hrvatska ljevaonica zvona. Dvostru¬ 
ko napuštena od današnjeg \ remena — i kao 
crkva i kao stara radionica. Uđoh u njezino sve¬ 
tište jednog takvog dana, kad se likvidiraju sta¬ 
ra vremena — sa sudskom komisijom, koja je 
ođvažala njezinu pokretninu, sve što je preo¬ 
stalo od posljednjih zvonkih udaraca batom. Pod 
snažnim drvenim gredama i dizalima, koja bi 


poput starih alzaških kuća, mogla izdržati ne¬ 
brojeno još vjekova, a koja su se još sačuvala 
samo u slikama zagrebačkih bakrorezaca — vla¬ 
dao je tajanstveni nered nesuvremenih stvari. 
Ništa od divne harmonije sredovječnog rada nije 
ostalo u njoj, do zarđali kotači, velika peć i is¬ 
prepletene grede. U nju je ponovno ušao sveča¬ 
ni mir napuštene crkve, i kroz polupane prozo¬ 
re zrake svijetla obasjale su taj crni crkveni po¬ 
lumrak svetačkom spokojnošću. Između cigle i 
čađavih zidova žutio se tu i tamo grubo otesani 
žut kamen, koji je svjedočio o njezinoj vezi s ve¬ 
likom davninom. Lukovi su crkve bili odsječeni, 
njihov se trag jasno vidio na pobočnim zidovi¬ 
ma, koji se uzdigoše da zaokruže prostor, ali 
nestaju u polumraku kao srušeni mostovi, što 
vode u njezinu najdavniju prošlost. Preko že¬ 
ljeznih, rđom i čađom prekntih stepenica uspi- 
njern se na kor. Bezbroj željeznih koluta, motki 
i ostalih željeznih dijelova nekog nenadano pre¬ 
kinutog rada prekriva dugački stol. U tom ne¬ 
redu odbačenih predmeta osjeća se neka tragič¬ 
na borba, koju je donkihotskim elanom vodila 
stara ljevaonica zvona sa suvremenim tekovina¬ 
ma ljudskoga duha. U tom sredovječnom kutu 
odigrala se posljednja tragedija stare ljevaonice, 
koju su još donedavna podržavale snažne miši¬ 
ce zvonoljevača pod upravom njezina posljed¬ 
njeg vlasnika Antuna Blažine, čije je ime bilo 
preostalo na njezinoj oronuloj fasadi. 

Sidoh očađen i zaprašen sa tog kora, gdje se 
nekoć u slavu božju dizala pjesma zagrebačkih 
redovnika (Templari?) u nebeske visine, koju je 
zamijenio čelični zvuk bata. Odmah na desno do 
ulaza nađoh još uvijek pod lukovima neku vr¬ 
stu zvonarske kancelarije, koja bi mogla biti i 
sakristija u prijašnja vremena, da se ne nalazi 
tako blizu ulaznih vrata. Stare slikane stijene 
sa svodom još su bile tu čuvajući u svom polu¬ 
mraku prošle brige. Tu i tamo sa njih probijao 
je kroz crninu i sivost novih dana rumeni žar 
izblijedjele boje, kao zaostalo rumenilo na licu 
starca. Te stijene kao da su očekivale nekoga, 
možda kakovog historičara, pjesnika, da mu u 
tom žaru posljednjih boja reknu posljednji zbo¬ 
gom života, koji je imao svoju sredovječnu tra¬ 
diciju, života, kojega treba da se s ponosom sje¬ 
ćamo. Mali prozorčić stare poslovnice, kao ra¬ 
doznalo oko nekog prošlog stoljeća, promatrao 
je s naivnošću svoga vremena današnji vijek. 
No unutrašnjost te »sakristije« nije bila time ni¬ 
šta taknuta, pa ni dostojanstvo svodova iznad 
dugog, praznog stola. Ispod tih se svodova rje¬ 
šavahu stari, neisplaćeni računi, tu je Antun Ši- 
ffer vodio svoj dnevnik — u doba renesanse hr¬ 
vatskog zvonoljevarstva, ne zaboravivši pritome 
spomenuti ni svoja dva djetića Hansla i Jako¬ 
ba; tu je Degen pravio nacrte za prvu zagre¬ 
bačku štrcaljku i razmišljao, kako će smjestiti 
golemo zvono sv. Trojstva pod romansku kupo¬ 
lu tornja zagrebačke katedrale; tu je, poslije 
Vjekoslava Kocha iz Badena, Antun Blažina, 
ljubitelj pjesme i dobre kapljice, vodio lijeva¬ 
nje poslijeratnih zvona, koja su nakon četiri- 
godišnje šutnje opet oživjela doline i uvale na¬ 
ših hrvatskih sela, a javljaju nam se svojim so- 

nornim glasovima i sa vitkog tornja crkve Sv. 
Blaža. 

To bijaše moj prvi i posljednji posjet staroj 
ljevaonici zvona. Ostavili je u njezinom nostal- 
gijskom snu pod starim gredama i dizalima, 
gdje je davno ugasnuo plameni žar vjekovnih 
ognjišta, gdje su se smirili koluti rada i tajan¬ 
stvenog njezinog života, a posljednji tragovi je¬ 
senskog sunca ispunjali su njezin polumrak dir¬ 
ljivim slikama njezine crkvene prošlosti. Poput 
sapetih divova stajale su nijemo stvari, nad ko¬ 
jima je mnogo srce živo zakucalo u zanosu svog 
plemenitog rada, gledajući sa svojih zapuštenih 
visina stope današnjeg doba, kao da se u njima 
krije posljednji otpor i ponos vremena, koje 
odlazi. 

Vrata su se stare zvonarnice ponovno zaklo¬ 
pila nad njezinim opustošenim mirom. Zaklopi- 
še se i kapci poslovnice zvonoljevaonice, koja je 
opet zapala u grobni mrak. Sjećam se posljed¬ 
nje njezme jeseni. Njezina je fasada bila zaodje¬ 
nuta u žarko rumenilo lišća, okićena vijencima 
baroknih vremena, — fasada kakvom se pono¬ 
se jstare velikaške palače. I konačno počeli su je 
rušiti, tiho i neopaženo. Stari su zidovi otkri¬ 
vali svoje kamenje i staru ciglu, a ruke, što su 
ih davno slagale u taj hram, mislile su da je 
njihov rad posvećen vječnosti. No današnje do¬ 
ba prošlo je opet preko jedne lijepe slike pro¬ 
šlosti, da dade mjesta besađržajnoj liniji moder¬ 
nih kuća trokatnica, koje umaraju naše oči, 
željne duhovnih vidika, i prekidaju vezu s pro¬ 
šlim generacijama, koje su pod starim svodovi¬ 
ma čuvale duh staroga Zagreba. 

Viktor Živić 

KAZALIŠTE 

Čini se, da će ovogodišnja dramska sezona 
biti vrlo raznolika u izboru repertoara. Već u 
prvom naletu prikazano je pet komada, razno¬ 
likih i po temama i po autorima i po vrijednosti. 
Uporedo davanje visoko umjetničkih predstava, 
lakih lakrdija i sumnjivih burleska, zacijelo je 
vrlo zanimljiv eksperimenat, kojemu je sigurno 
bila svrha, da udovolji svim vrstama publike. 
Taj eksperimenat pokazuje dobru volju i sna¬ 
laženje dramske uprave i, iako je ispao možda 
nesretno po kazališnu blagajnu, pomogao je da 
se dođe do nadasve utješne konstatacije, da da¬ 
našnja zagrebačka publika ipak voli ozbiljnu 
umjetnost nego lakrdijašku šalu. Ta je činjenica 
stvarno dokazana posljednjim repertoarnim eks¬ 
perimentima »Idiotom« i »Razrednom lutrijom« 
i tako — iako su ti eksperimenti pokazali na 
jednoj strani ispravno divljenje i superlative, a 
na drugoj isto tako ispravno zgražanje i nehaj 
— ipak je riješeno jedno pitanje i dan putokaz, 
koji će moći dramsku upravu dovesti do ko¬ 
načnog ispunjenja svoje kulturne zadaće i pot¬ 
punog zadovoljenja publike. 

Dostojevskoga »IDIOT« 

21. rujna, kao dan premijere ovog nenadma¬ 
šivog djela svjetske literature, ostat će kao zna¬ 
čajan datum u historiji zagrebačke drame. Ta¬ 


kvo svečano raspoloženje i obilati vrutak doj¬ 
mova rijetko vlada u gledalištu. Sve, od drama¬ 
tizacije i režije, glume i dekoracije, pa do po¬ 
sljednjeg i najsitnijeg tehničkog detalja, sve je 
bilo tako nenametljivo povezano u uzvišenu har¬ 
moniju prikazivanja, da je izazvalo najviši suge¬ 
stivni osjećaj što se u teatru uopće može osjetiti. 

Pisati o ovom remek-romanu Dostojevskoga 
zaista nije potrebno. Potpuno razumjeti i prema 
tome dovoljno ocijeniti ove ponore ljudskog ka¬ 
raktera i veličanstvenu ideju velikog pisca, ne¬ 
moguće je. Svemu tome treba se predati vjerom, 
srcem i osjećajima. 

Tako religiozno sakrosanktno shvatio je svo¬ 
ju zadaću zacijelo i anonimni dramatizator ove 
zagrebačke izvedbe i uopće nije dirao u izvorni 
tekst ni u konstrukciju dijaloga i scena, već je 
dao samo logičan redoslijed događaja, povezan 
originalnim uvođenjem Tumača, koji između po¬ 
jedinih činova čita informativne odlomke iz ro¬ 
mana. Isto tako pun pieteta postavio je komad 
na scenu režiser g. Strozzi, bez dekoracija, u 
crnim zavjesama, samo s najpotrebnijim po¬ 
kućstvom, a isto tako pobožno i predano odigrali 
su glumci — i glavni i sporedni — svoje velike 
i male uloge. Oslobođena od svega, carevala je 
nad ovom predstavom uznosita ideja i njena 
inkarnacija riječ. U njihoAum službama ^bili 
su svi učesnici zaista kao neki svećenici, a čita¬ 
va izvedba imala je izraziti karakter umjetničke 
službe duhu. # ... 

G. Afrić u naslovnoj ulozi dao je svoje naj¬ 
bolje. Ukoliko je njegovu talentu uopće moguće 
postaviti granice, čini se da ih je on u toj ulozi 
postigao. Plemenitim nenapadnim sredstvima do¬ 
nio je kneza Myškina kao reprezentanta etike 
Dostojevskoga, etike neopiranja zju, a iz svih 
njegovih riječi i pokreta, kao i iz čitave pojave, 
zračila je uzvišena i čista, sveta Ideja, kucaj 
toplog ljudskog srca i nadzemaljska nedohvatna 
dobrota, na kojoj otupljuje oštrica zla. Instinkti¬ 
vno je pogodio »genijalni idiotizam« toga krš¬ 
ćanskog aristokrata. 

G. Jovanović dao je efektnog Rogozma, s po¬ 
norima nesavladivih dubina , ljudske. nara\đ. U 
tim dA r jema kreacijama dobila je čitava pred¬ 
stava žig talentirane mladosti, a prema tome 
snage, zdravlja i neođoljhmg čara. 

A da su gđa Podgorska i g. Dujšin igrali vir¬ 
tuozno, samo je po sebi razumljivo. Kao i či- 
ta\ r niz saA r ršeno izrađenih malih uloga, u koji¬ 
ma je bio zaposlen malone čitaA^ dramski an¬ 
sambl. 

Publika je bila najdublje impresionirana. 
Najbolji je dokaz, što bez daha, u ekstazi do¬ 
življavanja, A r eć šesti put puni kazalište, da do 
ponoći nepomično uživa u toj remek-predstavi 
naše drame. 

F. Gottmalda »RAZREDNA LUTRIJA« 

Kao druga dramska premijera u Malom ka¬ 
zalištu davana je gornja burleska. Bio je to pra- 
A'i krah, ali uze\ T ši u obzir ono, što smo prije spo¬ 
menuli, \ r rlo potreban i vrlo — utješan krah. 

Ta komedija nije ni bolja ni gora od prijaš¬ 
njih, na pr. Arnold-BachoA T ih lakrdija, koje su 

prije kod nas doživljavale i preko 50 izvedaba, 
s istom tom Gottwaldovom »Razrednom lutri¬ 
jom« putuje sada Hans Moser po Evropi i doživ¬ 
ljava uspjehe, a ipak je ta komedija kod nas 
propala. Možda i ne toliko zbog sebe same, ko¬ 
liko zbog slabe režije (g. Binički), slabe glume 
(mnogo debutanata i volontera) i prevelike slo¬ 
bode glavnog junaka g. Cilića. 

U svakom slučaju: iza uspjeha »Idiota« i ma¬ 
nifestacije zahtjeva i potreba zagrebačke publi¬ 
ke, ne treba tu propast žaliti, već je što prije 
zaboraviti. 1. Z. 

DVIJE KNJIGE O ANTI STARČEVIČU 

Dr. Ante Starcević , 1936 . 0 40 . godišnjici smrti; — Dr. 
Mile Starcević: Dr. Ante Starcević i Srbi, Mala Knjižnica 
M. H. Kolo II. — Svezak 3 . 

Nigdar ne bu v megli spomenika imal 

kaj nigdar neje s klimavcima klimah 
M. Krleža: »Planetarijom« 

»Ako u vrijeme naših praunuka u ovom na¬ 
rodu bude pedeset muževa, osvjedočenih o sve¬ 
tosti slobode i zauzetih za svoj narod — mi uči- 
nismo više, negoli su agitatori ikada učinili«. 
Tim riječima god. 1871., u »Naputku za pristaše 
hrvatske stranke prava«, upozorio je Starčević 
budućnost na značenje svojih istina, iskustava, 
borbe i protivljenja; na neprestano podržava¬ 
nje kičme i uspravnosti u hodu kroz niske tam- 
ničke hodnike nepravde i ugnjetavanja. Stoga 
i sva nastojanja, da se njegova ličnost, njego¬ 
vo udaranje, mlaćenje i traženje tumači isprav¬ 
no i istinito, nepokolebljivo i borbeno, odgova¬ 
raju Starčevićevim zahtjevima od praunuka 
u tih nekoliko citiranih redaka. Danas, kada je 
omladina proračunano neupućena u istinski raz¬ 
voj »događajnice«, kada su već odrasli ljudi 
krivo obaviješteni o ličnostima, povodima, uzro¬ 
cima i posljedicama, kada reži smrt na osvje- 
dočenike navedenih svetinja — ovakav rad ne 
znači samo »spomen i oduženje velikom ocu 
hrvatske državopravnosti«, nego se pruža iza- 
grobna mogućnost rada i govora mužu, umniku, 
borcu, pravedniku, dalekovidniku, kome je pri¬ 
padala budućnost (naša sadašnjica), da u pot¬ 
punosti ostvaruje svoje zahtjeve — i da u cje¬ 
lini ukazuje na sva svoja upozorenja, protiv¬ 
ljenja i predviđanja, koja su se u historij¬ 
skom zbivanju jasno iskristalizirala. 

»Na nama je prokletstvo, da smo se pustili 
zanijeti na sanjarije; ostavili smo naš narod ...«; 
opaža jasno svu tragičnost (iako krasnu) hr¬ 
vatske »erazmovštine« — u smislu koncilijan- 
cije, kozmopolitizma i evolucije. U našim sit¬ 
nim prilikama nepopustljivi i tvrdoglavi, nepo¬ 
vjerljivi i oprezni seljak Ante Starčević je 
hrvatski Luther, koji fanatičnom akcijom (na¬ 
cionalan, pučki vehementan, strastan i elemen¬ 
taran) razara i smrskava nadnarodni ideali¬ 
stički san o »panslavenstvu«, »sveslavenstvu«, 
»ilirizmu«, »slovenstvu«, »slavenstvu« — i oba¬ 
ra šakom, pun bijesnih pogrda i termina, iz- 
vannarodnu laž i podvalu. Za njega bi se da¬ 
nas moglo kazati isto, što je rečeno za Luthe- 
ra: »I dok narod ulazi u njegovu ideologiju, 


ulazi 011 istodobno u povijest svoga naroda. 
Vraća elementu svoju elementarnu snagu«. 

Ta hrvatska »erazmovština« (idealna, ali ne¬ 
realna, i zato štetna) provlači se kroz hrvatska 
ingeniozna pojedinačna te skupna politička 
kulturna, književna i jezična nastojanja od pa- 
tra dominikanca Jurja Križanića do danas. Taj 
naš prvi djelomični Erazmo, zastupnik svesla¬ 
venske solidarnosti i ravnodušnik spram krva¬ 
ve stvarnosti vlastite domovine, taj blistavi 
akademski idealist i sanjač na »svetom obla¬ 
ku Čovječnosti« i Slavenstva, ujedno je začet¬ 
nik velikih zabuna i zabluda, koje se nasta¬ 
vljaju u raznim formama i pod raznim nazivi¬ 
ma preko Iliraca, osobito Ga ja, zatim ih usva¬ 
ja Strosmajer, namrijevši ih tlačiteljima narod¬ 
nim kao sredstvo. Starčević oprašta dva puta 
Strosmajeru i pronikljivo podnosi dva »cjelo- 
va« biskupova (Bruder Ante, peccavi!), koji ga 
par minuta nakon toga naziva u pismu Rač- 
kome »nakazom« — ali, kad prevrši mjera, on 
se obara bjesnilom fanatičnog ekskluziviste, iz 
čijih riječi vrišti istina. Tada on ne žali »eraz- 
movštinu«, koja se od idealističke akademič- 
nosti Križanićeve izvrgla u proračunanost, za- 
plotnjaštvo i izdajstvo. On sve supsumira pod 
jedan tip označen divnom kovanicom i oka¬ 
rakteriziran riječima lutherovskog bojdžije, 
ratnika i psovača: »nečista pasmina« koja »ni¬ 
je van za krađu; nikada nije za dobru stvar; 
uvijek je kriva, a uvijek druge za svoje kriv¬ 
ce izdaje; junak je samo prije i poslije boja«; 
ti »čovječuljci brzi su na čast i na novac«; »u 
svoje vrijeme zasuču i obmane narod tako, da 
on i sam u propast hrli. Kroz zadnjih 400 go¬ 
dina naći je ovakovih ljudi u svako doba naše 
povijesti«. »Njima je nedostiživo, ludo sve, što 
je izvan njihova trbuha i kese«. »Oni nikada 
ne kažu, što hoće, što li ne će, od njih čovjek 
nikada ne zna, na čemu je«; »dobro misle, a 
zlo rade, narod i slobodu ljube, pa i tako obo¬ 
je izdaju«. »Ništetne kukavice«, »smeće naro¬ 
da«. »Već ih Aristotel opazi«, a »ima ih ne sa¬ 
mo u Hrvatskoj, nego i u Francuskoj i u Ru¬ 
siji«. Te definicije, osjećaše i sam Starčević, 
imadu internacionalnu i vanvremensku za- 
mašnost. 

Istodobno, dok obračunava u svojoj domo¬ 
vini, lavlji se bori s ravnim protivnikom Vu¬ 
kom Karađžićem (srpskim Lutherom), koji ima 
za leđima probuđenu prkosnu narodnu^ svi¬ 
jest, što više i u samoj Hrvatskoj, a pomažu ga 
i Ilirci i narodnjaci, i »našinci« i »madžarolci«, 
i Gaj i Kukuljević i Strosmajer. Lutherovski 
bijes kipi u njemu. Već sam izgled protivnika, 
kao vanrednom psihologu i stilistu, koji je mo¬ 
gao da svoje nepokolebljive utiske zgusne u 
par genijalnih rečenica, odaje mu svu dušev- 
nost i karakter dotičnika: »On (Strosmajer) nas 
primi svakako i za to nikako: i prijateljski, i 
osorno, i dostojanstveno, i milostivno, i gospod¬ 
ski i demokratički. Nego nijedno to držanje ne 
bijaše odrezano, ni zarubljeno, ni zaoštreno, 
nego pomiješano. On se držao kao da je ukra¬ 
den, tuđ, vrtljikav, izgubljen. Na njemu sve 
staja kao na kolcu. Riječ oslaba i k tomu kao 
navlaš kroz nos. preneugodna. U cijelu obličju 

ne opazih ništa u što bi se ja zal jubio, ništa što 
bi me na prijateljstvo ili na štovanje ganulo. 
Najnepovoljnije mi bijaše: mrtvilo u očima, 
mrtvilo u kretanju, mrtvilo na ustnicama, mr¬ 
tvilo u svemu čovjeku, koji je u najljepšoj mu¬ 
ževnoj dobi.« 

Divno kaže dr. Mile Starčević: »Što je tome 
tvrdome ličkom seljačkom sinu do mišljenja, 
koje će o njemu iza ovakvih polemika imati 
građanska sredina?« 

Taj asketa, »besplatni Matičin tajnik«, koji 
zbog svoje ekstremnosti napušta njene odbor¬ 
nike, »djecu bradatu i ćelavu«, »gatala delfič- 
ka« — koji je kuburio čitav život, taj divlji vo- 
lilac svoga naroda, pod uvjetom vječite griž¬ 
nje, vječitih opadanja, vječitih spletaka, vječi¬ 
tih zaplotnjačkih napada i izdajstava imao je 
puno moralno pravo da se pjeni od ljutnje nad 
Mažuranićem, nad Kukuljevićem, nad Gajem, 
Strossmayerom, Račkim. Jelačićem — nad »cvi¬ 
jetom inteligencije«. »Tako dakle samo prava 
hrvatska stranka, samo ona može štogod učiniti 
za olakšati prokletstvo, u koje gg. Mažuranić i 
biškup Strossmayer baciše Hrvatsku; proklet¬ 
stvo, koje, potpuno razvijeno, dao Bog da ni¬ 
jedan Hrvat ne dožive, nego radije da svi pro- 
padnemo«. To pravo imao je muž, koji je po¬ 
slije kobnoga glasovanja za Račkijevu i Stross- 
mayerovu adresu 1866. godine, osjetivši sve 
strašne posljedice, između 12. i 13. veljače sa¬ 
svim osi jedio... 

Ove dvije knjige bude neizmjernu ljubav 
k Anti Starčeviću, i kao borcu i kao čovjeku. 
Poučne su, zanosne, istinske i tople. U prvoj 
su članci: F. Lukasa: Starčević; Bare Poparića: 
U spomen dra Ante Starčevića; dra Božidara 
Murgića: Hrvatski nacionalizam Ante Starče¬ 
vića; Martina Lovrenčevića: Rad i borba Ante 
Starčevića; dra Mile Starčevića: Kako je došlo 
do Starčevićeve negacije Srba; Stanislava Šimi- 
ća: Starčevićev stil. Poparić nam u opširnim 
uspomenama približava čovjeka Starčevića u 
posjeti kod njega, zatim tumači njegovo djelo¬ 
vanje do sabora god. 1861. Slijedi: književni 
rad Starčevića u doba apsolutizma. Zatim: An¬ 
te Starčević u saboru god. 1861. A najsnažniji 
je pasus, koji obrađuje vrijeme od raspusta sa¬ 
bora god. 1861. do Rakovice. Nižu se uvjerljive 
kontra Strossmayer, od Rakovice do Khuenove 
i neodstupne riječi u poglavljima: Starčević 
strahovlade. Strahovlada grofa Kliuena Heder- 
varya. Beskompromisnost, nepopustljivost, isti¬ 
na i ljubav glavne su značajke Poparićeva 
članka, kao i knjige dra Mile Starčevića — a to 
bijahu odlike samog Staroga. 

Esej dra Mile Starčevića: Starčević i Srbi, 
najbolje je i najozbiljnije djelo, koje obuhva¬ 
ta sve faze hrvaske politike u ono vrijeme, iz¬ 
noseći vjerno, i ekonomske prilike, i socijalan 
duh, i općenitu atmosferu tamo, gdje je po¬ 
trebno da se bolje objasni ličnost, pokret, čin. 
uzrok ili posljedica. Vanredna naučna suzdr- 
žljivost i objektivna ozbiljnost dominira čita¬ 
vom knjigom, a da piscu nigdje ne izmiče to¬ 
plina riječi, svijetli ton zanosa, sugestivno upo¬ 
zorenje na pouku i, mjestimice, zvuk ironije. 
Suprotstavljanjem ekstremnih težnja u dva na¬ 


roda preko njegovih najizrazitijih i najsnažni¬ 
jih sinova, do dramatskog sukoba, neobično 
uvjerljivo briše svako stranČarstvo, i psihološ¬ 
ki objašnjava te naučno opravdava najoštrije 
ispade i konflikte. Osim toga pisac često pre¬ 
daje riječ, preko obilnih citata, samome Star¬ 
čeviću. 

»Erazmovština« (u najplemenitijem smislu) 
je obilježje i samoga hrvatskog naroda, što dr. 
Mile Starčević oštroumno iznosi: »crta hrvat¬ 
skog karaktera jest izvjesna težnja za ostva¬ 
renjem općeljudskih zadataka«. A najljepše se 
može dokumentirati prihvaćanjem bogumilstva 
od bosanskih Hrvata, uz stotinu drugih činje¬ 
nica. koje ovako osvjetljuju hrvatski narodni 
kolektiv. Upozorava na taj historijski mome- 
nat i dr. Mile Starčević: »Karakteristična je 
naime činjenica, da su bosanski Hrvati u isto 
vrijeme, tad su Srbi (Stevan Neman ja) — uvi¬ 
đajući veliku opasnost koja im od te vjere 
prijeti — ognjem i mačem protjerali svoje bo¬ 
gumile — primili objeručke novu sektu, jer je 
svojim »bogonostvom« odgovarala njihovoj te¬ 
žnji za sveobuhvatnošću i žrtvovanjem samoga 
sebe za čovječnost«. 

Nije paradoksalno, jer Starčević bijaše sto¬ 
postotni sin svoga naroda, da je taj borac pro¬ 
tiv hrvatske erazmovštine (u lošem smislu te 
riječi), imao u čitavom svom radu jednu nad- 
vremensku erazmovsku crtu, na što jasno upo¬ 
zorava i dr. Mile Starčević: »Starčević je du¬ 
hovni vođa cijeloga naroda, koji određuje pu¬ 
tove za stoljeća unaprijed, a ne praktični poli¬ 
tičar, ograničen taktikom i mnogobrojnim ob¬ 
zirima; njegovi su putovi ravni, a cilj jasan — 
kod njega nema »ševrdanja«. Takve vođe obič¬ 
no slijede samo široki narodni redovi, jer in¬ 
stinktom pogađaju, da je njihov, da je isto što 
i oni, i omladina, koju još život iiije pokvario, 
ali inteligencija mu pristupa većinom samo u 
namjeri, da jednu, bilo koju, oštricu njegova 
programa otupi«. 

Tu leži tragika dra Ante Starčevića za nje¬ 
govo — i sva veličina i značajnost za naše vri¬ 
jeme. 

Ivan Goran Kov a li i 

»ANGELUSI« IVE LENDIĆA 

I. 

Današnje hrvatske pjesnike slabo zanima 
ona borba, koja se nekada vodila u »Viencu« 
o pitanju, tko je otac nove hrvatske metrike. 
Neki su htjeli da tu čast pripišu jedne godine 
tadašnjemu jubilarcu Ivanu Trnskomu. No 
osjetljivi Adolfo Veber Tkalčević nije bio s tim 
sporazuman, nego je jasno i glasno reklamirao 
očinstvo pravilne hrvatske metrike za sebe. Da¬ 
nas je to tek literarna povijest, koja je vrlo 
daleko od nas već i stoga, jer je ona metrika, 
koju su u početku utvrđivali Veber, Trnski i 
Maretić i koja je dosada najdosljednije primi¬ 
jenjena u poeziji Kranjčevića, Matoša i Nazo¬ 
ra, izgubila privilegij, da bude držana jedino 
pravilnom. Premda se opažaju sve vidljiviji 
znakovi njezine rehabilitacije, ipak se danas- 

liji hrvatski pjesnici služe u manjoj mjeri njo¬ 
me, a više se obraćaju razriješenim slobodnim 
stihovima. 

Dakako, već se i tu javlja pitanje, komu bi 
se imalo pripisati očinstvo te slobodne metrike. 
Čini se. da tu zasada imade više otaca nego kod 
metrike Vebera. Trnskoga i Maretića. Oni, ko¬ 
jima je pamćenje prekratko, spominju u vezi 
s time ovo ili ono ratno i poslijeratno pjesni¬ 
čko ime. No objektivni će i dalekovidniji kri¬ 
tici morati da pođu dalje u prošlost pa će se 
zaustaviti valjda kod predratne Moderne, koja 
je prva kod nas provela revoluciju protiv uko¬ 
čenosti stare geometrijski odsječene metrike. 

Kolikogod je Tolstoj bio pretjeran, kada je 
tvrdio, da u strofi od četiri stiha samo jedan 
stih predstavlja spontane misli, a tri su stiha 
nategnuta, ipak je istina, da je prestrogi ritam 
osakatio mnoge duševne doživljaje. Zato je ve¬ 
ća sloboda u metrici omogućila širi razmah 
spontane lirike. Emocije su dobile veću elastič¬ 
nost i ekspanziju, plastično je modeliranje po¬ 
stalo lakše, način se dikcije približio više sva¬ 
kidašnjemu govoru. Premda imade i megaloma¬ 
nije i nerazumijevanja kod onih, koji uživaju 
u podcjenjivanju Prerađovićevih. Šenoinih i 
Kranjčevićevih stihova, ipak moramo priznati, 
da se danas često i gđjekoji početnik umije 
služiti prirodnijom i pjesničkijom tehnikom od 
nekadašnjih pjesničkih prvaka. 

Međutim imade još uvijek velik broj ljudi, 
koji gledaju u novoj metrici i u novoj poeziji 
čistu prozu. Kao zarobljenici vanjskoga ver¬ 
balnoga ritma začepljuju oni uši pred slobod¬ 
nim miješanjem đaktila, troheja, jamba i dru¬ 
gih stopa. Ne mogu ili ne će da vide, kako je 
Ridanje vanjskih okova donijelo u mnogo slu¬ 
čajeva oslobođenje unutrašnjemu ritmu, koji 
se nalazi u izmjeni psihičkih udarnih jedinica. 
Osjeća se slobodnije: dah — odah. osvjetljenje 
— potamnjenje, napon — odmor. Raskidanošću 
stiha, naglim mijenjanjem stopa, metara i stro¬ 
fa često se puta mogu adekvatnije izraziti trza- 
vosti. zamršenosti i, gdjekada, amorfnosti u psi¬ 
hičkom doživljavanju suvremene duše. Veliki 
majstori nove vanjske realizacije ekspresija 
imadu na raspolaganju širi i suptilniji registar 
za sve vrste ugođaja, poenta, rezimea, kombi¬ 
nacija i permutacija različitih asocijativnih ni¬ 
zova svijesnog doživljavanja nego stari pje¬ 
snici. 

Razumije se, nova je tehnika i metrika doni¬ 
jela u carstvo poezije i neke slabije strane. 
Veća lakoća u svladavanju stiha i veće pribli¬ 
žavanje proznomu govoru otvoriše katkada pri¬ 
stup u redove stihotvoraca i onima, koji nemaju 
nikakva pjesničkoga duha. Tmitatorstvo je po¬ 
stalo još raširenije nego u doba Šenoinih. 
Kranjčevićevih i Nazorovih epigona. Često pu¬ 
ta i đarovitiji pojedinci padaju u maniru. Ra¬ 
di toga će veći dio današnje lirike biti brzo za¬ 
bačen. Ništa zato, ako se gđ jeko ja zbirka da¬ 
nas pričinja zdravom literarnom valutom^ Ka¬ 
da prođe vrijeme lirske inflacije, ostat će od 
stvaralačkog rada« literarnih uljeza samo 
pljeva i uspomena na nekadašnji zeleni gaj. u 
kojem nevjeste oči nijesu razlikovale mladih 


hrastova od jednogodišnjih trubeljika i od pu- 
zava grmlja. Ostat će samo ono. što su stvorili 
superiorniji pjesnici. 

II. 

I kod Lendićevih >Angelusa«* pitamo se: šta 
će ostati trajno od sve njegove lirike? 

Da on nije napisao ništa drugo nego samo 
one pjesme, koje je štampao u svojoj prvoj 
zbirci, izašloj g. 1930. pod naslovom »Lirika«, 
možda bi njegov pjesnički ugled ostao vrlo 
okrnjen. Tada bi čovjek našao iako ne oprav¬ 
danje. a ono barem olakotne okolnosti i za one, 
koji nijesu držali nijedne njegove prijašnje 
pjesme dostojnom, da je uvrste u antologije 
najnovije hrvatske lirike. Ali poslije »Angelu- 
sa« njegova je pjesnička vrijednost definitivno 
utvrđena, i nijedan objektivan čovjek ne smije 
prema njemu zauzeti onakvo držanje, na koje 
je on reagirao stihovima: 

Ja sam vam, gospođo, jedan bolesni pjesnik, 
koga smije svatko, ama baš svatko, 
prešutjeti i zapostaviti, 
svatko uvrijediti...« 

(»Angelusi« str. 94-). 

Lendićeva je pjesnička izgrađenost sazrela, u 
vrlo teškim prilikama. Provodeći život novina¬ 
ra, organizatora, publiciste i pjesnika morao je 
on velik dio duševne snage trošiti na poslove, 
koji se brzo zaboravljaju. Novinski članci vrše 
par dana lijep utjecaj, no tko mari za njih po¬ 
slije nekoliko godina? Tko mari trajno i za bro¬ 
šure? Tko osjeća zahvalnost i za agitacijska 
putovanja? Tko pamti dugo i najljepše refe¬ 
rate o svakidašnjim događajima? Život u onom 
okolišu, u kojem Lendić živi, traži žrtvovanje 
sama sebe i u onim poslovima, koje će možda 
najprije smetnuti s uma oni, koji imadu od 
njih najviše koristi. Cirkulacija je i transfor¬ 
macija duševnih vrijednosti često takva, da lju¬ 
di većinom ne znadu, od koga su dobili dušev¬ 
nu hranu. Njima se ne će da dadnu priznanje 
onomu, tko je orao. kopao i sijao. Šta više. oni 
ne će da pomažu ni kod žetve, nego traže samo 
gotovo brašno ili možda samo gotovo pecivo. 

Velika je stvar, što je Lendić u takvoj bor¬ 
bi. u kojoj se udarci bez sentimentalnosti daju 
i bez sažaljenja primaju, ipak uspio da otkine 
velik dio svojega bića iz žurnalističkog i pu¬ 
blicističkog pečalbarstva i iz prolazne promjen¬ 
ljivosti te da ga prelije u trajne pjesme, koje 
će se dugo čitati. Taj je uspjeh bio moguć zato. 
jer se u njemu nalazi kapacitet pravoga pjes¬ 
nika i pravoga književnika. Kao pjesnik ima¬ 
de Lendić dovoljno i temperamenta i plastike i 
karaktera. A kao književnik on je usavršio 
svoj prirođeni talenat svestranom obrazova- 
nošću, utemeljenom najposlije na zaokruženoj 
izgradnji filozofijskoga i religioznoga sistema. 

* Ivo Lendić: Angelusi. Broš. 25 dinara, u 
platno uvez. s ovojem i fotomontažom 35 dinara. 
Naklada »Marulić«, Zagreb. Trenkova ul. 1. dru¬ 
gi kat. 

Nalazeći se neprekidno na duhovnoj fronti 
u prvim streljačkim jarcima nije Lendić mogao 
pisati pjesme, koje bi bile plod bezbrižna sna- 
trenja. On ne pjeva u Časovima odmora, zaba¬ 
ve ili u časovima asimiliranja netom pročitane 
lektire. Njegova pjesma nije ni nakit ni deko¬ 
racija ni reminiscencija iz knjiga ni maštovito 
bježanje od realnosti ni osobni užitak. On se 
ne igra niti se šali. Sve je u njega krvava zbi¬ 
lja i dio najosobnijega proživi javan ja. To je 
autobiografijsko ispovijedanje, iza kojega se 
čovjek pita katkada: Ni jesam li možda bio i 
previše osjetljiv, previše sentimentalan i pre¬ 
više povjerljiv? I gotovo dolazi čovjeku da se 
stidi, kada misli na svoje rane i brazgotine, 
koje je otkrio svijetu. Ta na zemlji imade go¬ 
lemo mnoštvo zlobnika i zluradih cinika, koji 
gaze blatnim nogama najsvetije intime svoje¬ 
ga bližnjega. Ipak unatoč takvim ljudima-ne- 
ljudima pjesnik ne može da šuti, već mora da 
otkriva i tajne zakutke svoje duše. 

Dakako, nije duša u svakoga pjesnika jed¬ 
naka. Jedan je pjesnik psovač i mrzitelj. Drugi 
je opterećen krvavim strastima. Treći je senti¬ 
mentalan plačijivac. A četvrti se kao »integer 
vitae scelerisque purus« probija prema grani¬ 
cama ljudskoga savršenstva i pretvara svoja 
ispravna načela u krv i meso svoje individual¬ 
nosti. Svestrana kritika imade pravo i dužnost 
da odredi svakomu njegove psihologijske kva¬ 
litete, njegov estetski stupanj savršenstva i nje¬ 
govu etičku vrijednost. 

III. 

Lendićeva pjesnička individualnost nije 
označena toliko vanjskom formom, jer se on 
služi istom stikovnom morfologijom i otprilike 
istim psihičkim načinom realizacija svojih gle¬ 
danja i emocija kao i drugi najnoviji hrvatski 
pjesnici. I on diše isti zrak kao i drugi. Ali on 
je ipak posebna individualnost. Posebna indivi¬ 
dualnost ne samo radi samostalne etičke i reli¬ 
giozne izgrađenosti, nego i radi cjelokupne 
osobnosti. Njegova je pjesnička originalnost 
uvjetovana njegovom iskrenošću. Bačen u ta¬ 
kve životne situacije, koje su samo njegove i 
ničije druge, našao je on u svojim osobnim do¬ 
življajima građu za stvaranje takvih lirskih 
sugestija, koje nam je mogao dati jedino on i 
nitko drugi. 

U doba, kada smo neobično osjetljivi, kada 
na zemlji vladaju tolike nepravde, kada se 
snažni organizatori i goleme skupine ljudi mi¬ 
ču da dadnu svijetu i svjetskomu poretku novo 
lice. razvija Lendić neobičnu snagu, da se opre 
onima, koji zaboravljaju, što je grijeh što je 
život s Bogom, što je domovina i vječnost. I 
njega katkada nestrpljivost odviše biču je, ali 
on nalazi utjehu u religioznosti, koja je spoje¬ 
na s neslomljivim hrvatskim rodoljubljem i 
najnaprednijom socijalnom orijentacijom. Opre¬ 
mljen takvim oružjem svladava on bolest, koja 
mu nije dala par godina da ustane s bolničko¬ 
ga kreveta i da načini ma samo jedan korak po 
najbližoj svojoj okolini. On svladava i bolove, 
koji mu dozivaju u pamet »priču o Jobu« i 
koji su, kako sam veli, u njegovu srcu zacrtali 
dublji trag nego radosti. 


Čovjek u takvom položaju ide rado u pro¬ 
šlost. Lendić, koji nije još navršio trideset go¬ 
dina, vraća se mislima u svoje djetinjstvo i u 
svoj zavičaj, da »svijetlim viđenjima tjera mi¬ 
sli avetinjske«. Gleda pred sobom rođeno mje¬ 
sto Janjiiiu kao bijelu golubicu. Utrkuje se sa 
stazama, koje se uspinju na vrhunce poluoto¬ 
ka Pelješca. Dočekuje s oduševljenjem pro¬ 
ljetne vjetrove, boje i mirise i kliče: »Blago¬ 
slovljeno budi proljeće, blagoslovljeno budi 
proljeće!« Sudjeluje u težačkim poslovima, ka¬ 
da se bere grožđe ili se melju masline. Uži- 
vljava se u dušu pelješkoga težaka, kada on 
pije svoje vino, kada polazi s motikom na ra¬ 
menu u vinograd ili uživa čednu večeru. 

Ali to je prošlost, to je sve daleko. A pje¬ 
snika je bolest bacila u bolnicu, gdje tijelo gori 
»kao užarena lomača« i gdje se do očaja osje¬ 
ća monotonija života. 

»Udaljeni su oni, koje poznam i volim, 
po svijetu su razasuta moja braća i pišu kako 

su sama, 

roditelji su moji osamljeni, 

daleko su moji drugovi po selima i gradovima, 
ja sam sam tu na dugačkoj verandi nad morem, 
i sa mnom je tuga moja velika.« 

(Angelusi, Sam, potpuno sam, str. 47). 

Vlastiti bolovi povećani su bolovima drugih. 
Nalazeći se u društvu bolesnih radnika osjeća 
Lendić još jače okrutnu zbilju socijalnoga pi¬ 
tanja. Dajte nam rada! Dajte nam kruha! Daj¬ 
te nam zdravlja! Ti poklici pište jače od naj- 
bučnijih sirena. I kad im se ljudi slabo odazi¬ 
vaju, stvaraju se milijunske povorke siromaš¬ 
nih i poniženih, koji idu za uništenjem čitave 
današnje kulture, a osobito za uništenjem vje¬ 
re, jer drže, da ona zaštićuje nepravde. 

Sve to vidi Lendić i radi svega toga pati. 

Ipak i u najtežim apokaliptičkim vizijama 
nalazi on utjehu. U dosljedno provedenoj vjeri 
gleda on spas za sebe i za čitav svijet. Reformu 
počinje sam od sebe i uspinjući se uzbrditom 
stazom pročišćavanja duše moli usrdnošću pr¬ 
vih kršćanskih mistika Krista, neka mu opro¬ 
sti »za sve one pute, kad je na njegovim usna¬ 
ma zanijemilo njegovo ime«. Suza mu oblijeva 
lice »od boli, što Krista dosad nije ljubio još 
žarče, i mnogo više, od svega najviše«. Uzviše- 
nost i dobrota Krista tako ga osvaja, da on, 
zgrabljen meditacuskom i molitvenom tronuto¬ 
šću, govori Bogu-Covjeku: »Ja ne znam, zašto 
Te mnogi mogu da mrze.« 

Lendićeva nova zbirka zvoni poezijom du¬ 
hovne borbe i molitve. One molitve, koja spa¬ 
ja zemlju s nebom u jutro, o podne i na večer. 
»O, kako su se razvonila zvona!« Razvonila su 
se zvona kao glasnici molitve, koja se diže iz 
duše, »da Bog sačuva vjeru naših težaka«. Ra¬ 
zvonila su se kao poziv svijetu, da izvrši duž¬ 
nost prema svima predstavnicima rada. Razvo¬ 
nila su se kao odziv riječima Krista, koji je 
»ustao protiv nepravde« i »usadio u naša srca 
težnju za vječnom pravdom«. 

IV. 

Nema sumnje, da je Lendićeva originalnost 
utemeljena u prvom redu na sadržaju njego- 

vili pjesama. Nijedan dosadašnji hrvatski reli¬ 
giozni pjesnik nije mogao imati ovakva sadr¬ 
žaja. jer nijedan nije proživljavao onoga živo¬ 
ta. što ga proživljava Lendić. Ni Izidor Poljak 
ni Marin Sabić ni Milan Pavelić ni Jeronim 
Korner, pa ni sam Suđeta, koji je najsličniji 
Lendiću svojim bolovanjem, nije imao ovakve 
građe za poeziju. 

Ali građa nije sve. U poeziji nijesu ispunje¬ 
ni svi uvjeti za priznanje ni onda. kada čovjek 
imade mnogo čuvstava i ideja. Ni onda. kada 
čovjek pobjeđuje životne bolove i disonance te 
se uzdiže k Bogu očekujući triumf pravedno¬ 
sti. Sve to može biti priznato pjesništvom 
istom onda. kada se tomu pridruži jedan speci¬ 
fičnim. 

Vanjska je, a dobrim dijelom i unutrašnja 
realnost za poeziju samo plastelin. što ga 
umjetnički oblikuje istom pjesnički stvaralač¬ 
ki duh. Sve je na svijetu za pjesnika samo ru- 
dača, koju tali poetička ekstaza ili inspiracija 
u umjetničku kovinu. U unutrašnjem plamenu 
divljenja, zgražanja, smijeha, plača, ogorčenja, 
miline prekaljuju se sadržajni objekti u su¬ 
gestije estetskih kategorija: uzvišenoga, groz¬ 
noga, smiješnoga, tragičnoga, dražesnoga i t. d. 
U časovima najveće duševne sabranosti, u ko¬ 
jima djeluje ne samo superioran temperame- 
nat. nego i sve duševne snage, imade se provo¬ 
diti oslobođenje od kaosa, slabosti, potištenosti. 
amorfnosti i krivih triumfa nepravde i laži. 

Pjesnički dar nije misterij. Zato nije prije¬ 
ka potreba, da za njegovo tumačenje poziva¬ 
mo u pomoć religioznu mistiku. Ako ovaj ili 
onaj kritik ne zna analizirati kvalitete pjes¬ 
ničkoga stvaralačkoga procesa, iz toga ne sli¬ 
jedi, da je taj proces zagonetka za sve ljude 
ili uopće za sve nauke. 

U Lendićevim »Angelusima« nalazimo u 
obilnoj mjeri oba glavna specifična elementa 
poezije: emocije i plastiku. 

Njegov je dah u ekstatičnom doživljavanju 
katkada isprekidan i traži kratke rečenice. Ja¬ 
vlja se kod toga i rječitost jednog uzdaha ili 
čak potpune nijemosti i tišine, kada je duša kao 
skršena, a misli stjerane u najdublju tamnicu. 
Čuvstvo tjeskobe, kada prestaje dah i kretnja, 
izmjenjuje se s čuvstvom zanosa, kada bujna 
glazba unutrašnjih zvukova i vizionarskih aso¬ 
cijacija gotovo nema kraja. Slika se niže za sli¬ 
kom u dugoj povorci, a na sve pada rasvjeta 
uzdignute, preobražene psihe. 

Najčešće nam kod čitanja Angelusa grabi 
dušu superiorna turobnost. U njoj je neodolji¬ 
va čežnja za plemenitošću. I onda, kada pje¬ 
snik nalazi utjehu, ostaju mu na dnu srca ipak 
neki elementi bola. Neka svijetla ljepota koja 
boli« jest svojstvo većeg dijela njegovih pje¬ 
sama. 

Najočitije se pjesnički talenat vidi u onim 
časovima, kada nam pjesnik zablijesti cijelu 
dušu munjom frapantne vizije ili konstatacije, 
koja se nalazi u središtu pjesničke kompozicije. 
Jedna predodžba, u kojoj je usredotočen sna¬ 
žan život, jedan osjećaj, u kojem progovara sva 
ustalasanost duše. daje često istom potpunu vri¬ 
jednost portretu, pejzažu, veduti, genre-slici. 


Kod Lendića takvi blijeskovi nijesu rijetki. 

Sida je Košutićeva istaknula u svojoj recen¬ 
ziji prikaz kapelice na Vrhu blizu Janjine, u 
koju »mogu da uđu tek dvije ruke, da pred 
žalosnu Majku Božju stave cvijeća« (Kapelica 
u šumi). Mate Ujević divi se najviše polasku 
pelješkoga težaka u vinograd. Zvoni angelus. 
Težak skida kapu i moli. a nad glavom mu se 
blista svijetli vršak motike kao znak ustrajna 
i poštena rada, kao jutarnja zvijezda (Angelus 
nad vinogradima). 

Nije teško nastaviti ovakvo nabrajanje. 

Masline su na vjetru srebrni talasi, kojima 
more zapljuskuje selo (Selo u maslinama). Do¬ 
lazi noć, puna mira, blaga i crna, i miriše ma¬ 
hovinom (Nemir u predvečerje). Ribari se u 
zoru vraćaju s ribolova. Utrnuli su svijeću. Vo¬ 
ze. I šute (U svanuće). Bura jeca kao mnoštvo 
djece, koja oko prozora i staklenih vrata lu¬ 
paju i traže, da ih ljudi puste u sobu (Bura 
nad bolnicom u noći). Krist siri probite ruke 
nad cijelim Kvarnerom i smiješi se bolesnom 
pjesniku u dolini suza kao sunce kroz kišu« 
(Sreća bolesnog pjesnika). Parobrod plovi po¬ 
kraj bolnice na morskom žalu. Putnici mašu 
rupcima i rukama na pozdrav. Bolnica je nije¬ 
ma i ne odzdravlja (Angelusi. str. 83). Tijelov- 
ska procesija polazi u polje. 

Otkrila se sva ljepota janjinskoga polja. 
Blista zlatna monstranca u suncu, kad On 

blagoslov dijeli. 

Mnoštvo kleči, vinogradi se zelene, pognuto se 

žito jače žuti.« 

(Korosanti) 

Dojmovi su svježi, novi. neodoljivi. Nitko 
kod nas nije tako prikazao ljepotu koraka i 
gibanja kao Lendić (Bolesni pjesnik otkriva 
nove ljepote). Bolesnik zaziva u boli majku. 
Tiho je zaziva, da druge bolesnike ne probu¬ 
di« (Misli u jesensko bolničko jutro). Djeca 
s nogama u gipsu, blijeda i lijepa kao niz drh¬ 
tavih cvjetova«, drže u ruci voštanice i pri¬ 
maju svetu pričest (Prva pričest bolesne djece). 
Otac smrknut gleda kroz prozor, majka plače 
slušajući pismo sina iz Amerike (Težakova ve¬ 
čer). Srce ostaje na raskršću, da se vjetrovi 
njime igraju (Proljetni vjetrovi u gradu). 

Sablasnom stravičnošću Poea bačen je pred 
nas film, kako u besnenoj noći, kada sve do¬ 
biva grozničavo obličje, mjesec provaljuje u 
sobu i Šulja se po njoj kao uhoda. 

Tiho mi laziš po podu, 
još tiše dodiruješ sve stvari, 
tiho i brižno, 
i tražiš, gdje sam ja. 

A onda nježno tapkaš po krevetu, 
pa kad svijetlom obliješ moj jastuk 
i u njemu moju umornu glavu, 
zastaueš nenadno kao prestrašen, 
i dugo se tako gledamo blijedi, 
dugo. 

licem u lice, 

A zatim odlaziš.« 

(Mjesec u sobi). 

Spoznaje znadu rasvijetliti i otkriti čitav je¬ 
dan svijet. Samoubojica se ipak pred Bogom 
mogao spasti, jer je pokajanje brže od revol- 
verskoga taneta (Neka mi bude dopušteno...). 
Pjesnik javlja majci, kako je našao utjehu u 
misli, da stanuje u bolnici s Kristom pod istim 
krovom. 

»I kad me pitaš, tko je sa mnom u bolnici, 
javljam ti radosnu vijest o životu potpuno 

novom: 

Ja živim, majko, s Kristom pod istim krovom. 

Ja sam. draga majko, ovom mišlju duboko 

potresen. 

ja sam kao dijete veseo, sav zanesen, 
i ne znam, kome bih sve pričao o svojoj radosti; 
pričam je jutarnjim zvonima, Kvarneru, 
pričam je sutonima i morskim burama, 
samo se bojim da je kažem ljudima«. 

(Bolesnik piše majci pred uskrs). 

Kad bismo tražili antologijske pjesme, našli 
bismo ih priličan broj: Angelus nad vinogradi¬ 
ma; Nemir u predvečerje; U svanuće; Proljeće 
u janjinskom polju; Korosanti: Mjesec u sobi; 
Proljetni vjetrovi u gradu; Vapaj bolesnika; 
Tuga bolesnog pjesnika; Majčino pismo i pro¬ 
ljeće u suton; Drug u sumraku pita, zašto sam 
tužan; Ave Maria; Bolesnikova molitva u noći. 
kad ga je jako boljelo; Bolesni pjesnik otkriva 
nove ljepote; Večernja molitva; Vizija ljiljana 
u mjesečini; Ođvrni lice svoje od moje tuge: 
Jutro Svih Svetih; Blagoslov sunca; Bolesnik 
piše majci pred Uskrs. 

Drugima će se možda više svidjeti druge 
pjesme. * 

Na jednom mjestu veli Lendić: 

»I od svih bolova mojih, ako nešto ostane. 

ostat će samo 

pjesma.« (Pismo bolesnoj gospođi...) 

Ova je misao mogla i morala da bude izre¬ 
čena bez ikakve hipotetične relacije. Ostat će, 
zacijelo će ostati ne jedna, nego mnogo pjesa¬ 
ma. U svladavanju anonimne prolaznosti Len- 
diću je pošlo za rukom da svoju individualnost 
poveže uz jedan trajan dio hrvatskoga kultur¬ 
noga i napose pjesničkoga stvaranja. 

Petar Grgec 

IZ PRI JE VODNE KNJIŽEVNOSTI 

Savrcraenc češke pripovijetke 

U izdanju biblioteke Luča izašla je ova vrlo 
interesantna i vrijedna zbirka moderne češke 
proze u redakciji i prijevodu Jaroslava Maloga. 
Knjiga obuhvata petnaest autora sa šesnaest 
kraćih i duljili novelističkih priloga (od Vla- 
dislava Vančure objavljene su dvije pripovi¬ 
jetke, ali vrlo kratke i koncizne), s iscrpnim 
biografskim i bibliografskim podacima, koji su 
rađeni vrlo savjesno i korektno, s fotografija¬ 
ma autora i informativnim predgovorom prevo- 
dioca-urednika, koji predstavlja uvod u novu 
češku prozu. Teško je, u okviru ovakovog in¬ 
formativnog osvrta, ulaziti dublje u to, da li su 


pojedini autori bolje ili lošije zastupani u knji¬ 
zi. Potrebno je kod toga imati u vidu ograni¬ 
čeni prostor, koji je sužen na okvir jedne, 
kvantitativno zaista male knjige. Urednik je 
morao donijeti cijeli niz pisaca, a kočio ga je 
prostor, protiv kojega je bila svaka borba uza¬ 
ludna. Ovo nije rečeno sa svrhom, da se oma- 
lovaži vrijednost knjige, nego kao općenita 
konstatacija, koja je aktuelna kod svih redak¬ 
cijskih poslova ove vrste. Naprotiv, knjiga je 
zaista mala antologija, u kojoj ima djela ogrom¬ 
ne umjetničke vrijednosti. Rijetko je kada u 
ovako maloj knjizi skupljeno toliko dobrih i 
vrlo dobrih novela. Osim u nekoliko slučajeva 
(kod Jaroslava Duriha, od koga je priopćena 
nereprezentativna novela »Sveti Nikola«, sva¬ 
kako, a možda i još kod kojega drugoga auto¬ 
ra, ali manje) izbor je vrlo sretan i karakteri¬ 
stičan i zaslužuje superlative. U prvom redu 
treba istaknuti sjajnu novelu Ivana Olbrachta 
(dobro poznatog u našoj prijevodnoj književ¬ 
nosti po romanima »Čudnovato prijateljstvo 
glumca Jeseniusa i Hajduk Nikola Šuhaj«), 
»Strvoder i pas«, koja je malo savršenstvo svo¬ 
je vrste. Sa strašnom snagom ponire u njoj Ol- 
braclit u pust, prazan, proklet život jedne str- 
voderske porodice, koja živi prezrena i odba¬ 
čena od cijelog svijeta, zatvorivši prozore i 
vrata na svome životu, da nitko ne može za¬ 
viriti unutra (a zar je koga interesiralo, kako 
se odvija njihov život?), hraneći se strvinom, 
psima, otrovom i mržnjom, kojom su ih jedino 
darivali ljudi. To su stranice, koje se ne mogu 
zaboraviti i koje bude u čovjeku odvratnu je¬ 
zu. Prokleta, sramotna, kužna procesija strvo- 
derskih kolica, koja vuče velika, mršava doga. 
drugi junak romana, strvoder i njegova žena 
s još nevidljivom, ali već čujnom i sablasnom 
prisutnošću djeteta u utrobi, koje pogiba za¬ 
jedno s materom, a da se nije dospjelo ni ro¬ 
diti, nad svim tim sivo, jesensko, otužno pro¬ 
stranstvo praznog, bešćutnog neba. životinjski 
prezir ljudi, vremenske mijene, koje prolaze 
bez naročitog utjecaja i značenja, poniženi čo¬ 
vjek, koji vuče svoju krvavu glavu, ekskomu¬ 
niciran i obespravljen, čama, praznina, bezna¬ 
đe, prokletstvo i bijeda. Potišten i užasnut osta¬ 
vlja čitalac Olbraehtovu novelu, u kojoj se 
materijal zaista savršeno slio s formom i sva¬ 
ka je rečenica na svome mjestu. Pejzaž jesen¬ 
ski zjapi strašan pred nemirnim, psećjim str- 
voderskim očima, koje zvjeraju oko sebe. Zrači 
iz dijaloga i opisa divljina u čovjeku naličje 
ovog društva, koje je nehumano i nesocijalno 
u najvećoj mjeri. Kontrast Olbraehtovu Str- 
voderu i psu« tvori ljupka i tužna pripovijetka 
Josefa Kopte »Starac i njegov sin Josef«. s tra¬ 
gičnim poslijeratnim zbivanjem, koje je još 
uvijek šumiio po ratnim strahotama i bestijali- 
tetima. ]. Kopta nije direktno zašao u analizu 
ratnog besmisla i njegovih bestijaliteta, ali je u 
svojoj krasnoj, nježnoj pripovijeci, koja je sva 
zalivena toplom notom ljubavi za ljude, pri¬ 
kazao slomljen život malog Čovjeka, kojemu je 
rat oduzeo sve, što je imao. Stranice, na kojima 
starac čeka povratak svog mrtvog sina, kao i 
dirljive scene njegove agonije, kad sin dođe 

{prerušeni susjed, koji mu želi olakšati smrt), 
ostavljaju nezaboravan dojam i imaju trajnu 
vrijednost. To je pripovijetka, koja izaziva su¬ 
ze u očima, nježna u najplemenitijem i najČo- 
vječanskijern značenju te riječi. Po humanosti 
i toplini bliza joj je novela Josefa Čapeka Oni 
koji plove u Aheront«, s bolnim evokacijama iz 
života samoubojica, u kojima ima mnogo dirlji¬ 
ve, duboke, krvave lirike i tuge. Njezine fine. 
suptilne psihološke analize zagrobnog života 
(razumije se, komponirane fantastično) djeluju 
na svoj način, duboko i propaćeno. Franjo Šra¬ 
me k (»Sreća koja se krši«) je lepršavi, treptavi 
lirik s naročitim smislom za čistu, spontanu, 
ljudsku životnu radost, koju je taknuo prst 
bola. Sjajna je u svojoj jednostavnosti Priča 
o Džoniju iz cirkusa« autora strašne i p.-(‘kra¬ 
sne Balade o očima ložačevim« (pjesnik, koji 
je, možda jedini dosada, u najvećoj mjeri uspio 
zadovoljiti umjetnički i socijalni imperativ u 
lirici, ali ne zato. što je htio pisati socijalnu 
liriku). Jiržija Woikera. Rano ugasnuli Wolke- 
tov život svijetli iz života grbavog clo\vna i 
cirkusanta Džonija, koji je tražio na svijetu 
ljubav, a našao je otrov i mržnju. Snažan do¬ 
jam ostavljaju 11 a čitaoca novele Anne Marije 
Tilschove (»Na napuštenoj stanici«, topla, lije¬ 
pa. kratka novela, koja sjeća 11 a Čehova i 11 a 
Koroljenka), K. M. Čapeka-Choda (»Liberum 
arbitrium«), Františeka Langera i Karela Ča¬ 
peka (»Krug« i »Stopa«, psihološke pripovijetke 
s vrlo dubokim i ingenioznim analizama, koje 
su na svoj način savršene). Uz pisce, koji nisu 
navedeni u ovom prikazu, ova knjiga sadrži za¬ 
ista vrijedan i dobar izbor proze, koji ne pod¬ 
loži vremenu. Suvremeni evropski život, dodu¬ 
še u isječku, ali zato ne manje stvaran, sa svo¬ 
jim bolovima i radostima, tajnama, suzama i 
skepsama, mali čovjek u tragičnim sukobima 
današnjice, naša gola, okrutna, čemerna svaki¬ 
dašnja bijeda, krvave stope, koje se kao krvavi 
lanci vuku za čovjekom siromahom, kojega 
siše vampir glada, neimaštine i apsolutnog pro¬ 
kletstva. koje nas tišti, to su motivi ove zbirke, 
koja nije samo antologija proze jednog naroda, 
nego i antologija života, koji je svuda jednako 
težak, mučan i bezizlazan. Knjiga o ljudima, 
koji nose svoj križ 11 a ramenima u različitim 
vidovima i mrznu pod hladnim, maskiranim, 
lažnim zimskim suncem, koje ne grije svakoga 
jednako. Od Čapeka-Choda do Wolkera i Til¬ 
schove, sve su to male lične (i u svojoj indivi¬ 
dualnosti kolektivnije od apstraktno kolektiv¬ 
nih) tragedije, kroz koje ova knjiga dobiva du¬ 
blji. humaniji smisao borbe za novu etiku i no¬ 
vu socijalnu pravdu. Njezin prevodilac i ured¬ 
nik Jaroslav Mali, dao je zbirku, koja će još du¬ 
go vremena moći važiti kao uvod u suvremenu 
češku novelistiku. Dinamična snaga Olbrachto- 
va književnog i analitičko-kritičkog talenta str¬ 
ši iz knjige kao ogroman, granitni spomenik, 
pred kojim se zaustavio vjetar. On je nesum¬ 
njivo centralna figura među suvremenim češ¬ 
kim pripovjedačima, kako nam ih je predsta¬ 
vio Jaroslav Mali. 

Ivo K 0 z are crn i n 


II i l j a d u n a j Ij c ps i h n ov cl a 
(1000 svjetskih pisaca. Svezak SS — no) 

Od dvanaest ovdje zastupanih autora ima 
šest suvremenih ruskih pisaca, i mora se pri¬ 
znati, da su ti najbolji. Međutim osvrnut ćemo 
se najprije na ostale autore. 

Cecil Roberts (Engleska): Za stolom u kava¬ 
ni Florijan. Pripovijest s dobrom kompozicijom 
o manijaku, koga progoni ideja, da je on Jac- 
ques Casanova. Dosta interesantna. 

Guido da Verona (Italija): Kuća mrtve dje¬ 
vojke. Stari pušač opitima priča svoj doživljaj, 
tragiku svoje ljubavi. Događaj bizaran, ali ni¬ 
kako ne ispričan! Noveleta za da Veronu ni¬ 
malo reprezentativna. 

Alfred de Musset (Francuska): Croisilles. 
Tipična stvar za Mussetov način pričanja. Do¬ 
bra i zanimljiva po happv-end-u. 

Ola Hannson (Finska): Sablast. Pomalo je¬ 
zovita. sjevernjačka stvar o mrtvoj služavci, 
koja šeće s psom po kući inženjera, koji ju je 
prevario. Vrlo uvjerljivo donesena. Po suptil¬ 
noj jezovitosti atmosfere podsjeća na Blago 
g. Arne-a« Lagerlofove. 

Trindade Coelho (Portugal): Mati. Vrlo to¬ 
pla i dosta snažno napisana priča o kozi-majci: 
priča koja zaslužuje, da se njom prikaže našem 
općinstvu jedan Portugalac. U bibliografskoj 
bilješci (vrlo mršavoj) upozorava se, da je to 
prvi prijevod sa portugalskoga na naš jezik. 
Urednik (M. Zagotta) bi nas vrlo zadužio, kad 
bi češće donosio prijevode s jezika malih na¬ 
roda. 

Stjepan Devčić (Hrvatska): Marija. Koliko 
nam je poznato, hrvatski autori sami odabiru 
svoje novele za ovu kolekciju. Tim je čudnije, 
da Devčić nije imao toliko autokritike, pa dao 
odštampati koju uspjeliju stvar. Jer »Marija 
je autobiografska novela, koja 1. nimalo ne re¬ 
prezentira svog autora, a 2. tako je slaba, da 
nikako ne spada u ovu kolekciju, i 3. znamo 
pozitivno, da Devčić ima daleko boljih proznih 
radova. 

Od Rusa su zastupani: Jurij Tvnjanov. Ni¬ 
kola} Ognev, Ovadij Savić. Marieta Šaginjan. 
Ana Karavajeva i Mi ha ii Zoščenko. 

Tvnjanovljev »Poručnik Saber« je divna, 
ingeniozno pisana stvar, satira na vojnički bi¬ 
rokratizam stare Rusije. Sažet stil i radnja, bez 
ikakvih suvišnosti, fini ironizam. Majstorska 
stvarčica o poručniku, koji nije postojao. 

»Ljubimci« Ogneva. izvrsno opisani doga¬ 
đaj o kneževu povratku u dvorac, za vrije¬ 
me revolucije, gdje ga zatječe nemila smrt od 
oštrih zubi vlastitih pasa-ljubimaca. Superior¬ 
na ironija, fino psihologiziranje. 

Konjokradice« Ovadij a Savića mračan su 
realistični odlomak iz života na suvremenom 
ruskom selu. Dobra stvar. 

Dvije žene: M. Šaginjan i A. Karavajeva za¬ 
stupane su lijepim novelama. Prva sa »Sestrom 
Zedrik«, dobrom novelom iz kolektivnog živo¬ 
ta, s toplom poantom o vrijednosti toplog čo¬ 
vječjeg srca. Druga s boljom psihološkom no¬ 
velom od prve, sa »Gostom . Majstorski psiho¬ 
loški prikaz seljaka, koji sa sela dolazi u grad. 


Zoščenkova »Koza« je oveća priča ispričana 
poznatom autorovom manirom. Ovdje je mož¬ 
da čak i oštriji, razotkrivajući ironičnim perom 
sitničavu, egoističnu ljubav malograđanina (bez 
navodnili znakova!), nego u množini njegovim 
vrlo poznatim stvarima. Kad bi Zoščenko svo¬ 
je stvari pisao s više srca postao bi suvremeni 
Čehov. Ovako djeluje odviše izvještačeno. 

Kolekcija »1000 najljepših novela« zaslužu¬ 
je svaku pažnju, zavri jedila je i širi publicitet 
od dosadašnjeg, a preporučili bi našim književ¬ 
nicima. da aktivnije surađuju u njoj. jer bi 
time direktno potpomagali podizanje književ¬ 
nog ukusa kod Hrvata. Da možda jednom ak¬ 
tivniji književnici dezavuiraju gorku Matoše- 
Mi rečenicu o ukusu hrvatske smrti... 

7 / 7 . 0 . 


STUDIJ NOVINSTVA U NJEMAČKOJ I 
FRANCUSKOJ 

Kad je prije 50 godina Karl Biicher u Baselu 
nastupio s prijedlogom, da se znanosti o novin¬ 
stvu dade mjesto kraj ostalih nauka na fakulte¬ 
tu, dovršio je praktički oštru borbu, koja se 
oko tog pitanja vodila. Danas o vrijednosti te 
nauke nitko ne sumnja. Razlika se opaža samo 
u tome, što pojedinci različito tumače njene za¬ 
datke i njene ciljeve. Po tim ciljevima razlikuje 
se njemačko od francuskog sveučilišta, a pojedi¬ 
ni fakulteti opet medu sobom. Ta činjenica naj¬ 
bolje pokazuje mnogostruke zadatke te nove dis¬ 
cipline, ali ona nam ujedno pokazuje prijeku 
potrebu njenog postojanja u sastavu suvremene 
narodne kulture. 

17.—19. svibnja 1935. održao je Savez nje¬ 
mačke nauke o novinstvu (Deutscher Zeitungs- 
wissenschaftlicher Verbanđ) svoj semestralni 
kongres u Heidelbergu. Tom prilikom dijelila se 
medu učesnicima brošura (Beitrage zur natio- 
nal-sozialistischen Zeitungswissenschaft) sa za¬ 
nimljivim prilozima, koji nam dopuštaju da upo¬ 
znamo suvremene probleme te znanosti u Tre¬ 
ćem Rajhu. 

Gotovo svako njemačko sveučilište imađe 
katedru za novinstvo. Najznamenitije su Leip- 
zig. Berlin. Miinclien: od manjih ističu se Frei- 
burg i Heiđelberg. Nacionalno-socijalističkom 
pokretu naročito je stalo da žurnalistiku uvuče 
u sve grane javnoga života po svojim politič¬ 
kim i stranačkim ciljevima. Ovako se otvara 
novo polje rada. Novinstvo prema vojnom od¬ 
goju, pedagogiji, vanjskoj politici itd. U zim¬ 
skom semestru 1935.—36. sveučilišta u Heidel- 
bergu predavao je na pr. dr. Adler o publicistici, 
a dr. Waldkirch o dnevnoj štampi prema na¬ 
rodnom gospodarstvu i vanjskoj politici. U Frei- 
burgu bila su na redu više kulturna i književna 
pitanja. Uzorni arhiv novinskog instituta u Hei¬ 
delbergu čuva izvatke sviju svjetskih novina, 
koliko se odnose na politiku, privredni i kultur¬ 
ni život pojedinog naroda. Postoje posebni or¬ 
marići za svako od tih pitanja, pa tako i za 
našu zemlju. Studentima se dopušta izradba teza 
iz historije novinstva ili sličnih tema s time. da 
izaberu još koju privrednu ili filozofsku struku. 


Položaj nauke o novinstvu prema fakultetu 
nije dosada bio potpuno raščišćen. i to je pitanje 
sačinjavalo glavni predmet heidelberškog kon¬ 
gresa. Referat o tome iznio je u spomenutoj bro¬ 
šuri dr. Hans Hermann Adler, direktor instituta 
za novinsku nauku. On vrlo spretno svodi inte¬ 
res za tu znanost na djelovanje trojice učenja¬ 
ka, koji su polazili s različnih točaka. To su 
bili nacionalni ekonom Karl Biicher 1884. histo¬ 
rik Martin Spahn 1908. i sociolog Max Weber 
1910. 

Naravno da su se i sveučilišta povodila za 
stajalištem pomenutih učenjaka, pa je to u mno- 
gočem odredilo i njihov odnos prema novoj dis¬ 
ciplini. Kod studija nauke o novinstvu dadu se 
naime lako odrediti 2 grupe. Jedna političko- 
ekonomska. druga kulturno-historijska. Gdje je 
prevladao studij prve grupe, tamo je nova zna¬ 
nost dodijeljena državno-pravnom fakultetu, 
(Staatswissenschaftliche Fakultiit). a gdje toga 
nije bilo. prevladao je filozofski fakultet. In¬ 
teresantan je primjer upravo univerza u Hei¬ 
delbergu. gdje je tokom vremena ta znanost 
prešla s jednog na drugi fakultet. 

Po svojim zadacima njemačka se nauka bit¬ 
no razlikuje od francuske. U Parizu postoji slo¬ 
bodna škola za novinstvo u sklopu škole za vi¬ 
soke socijalne nauke. (Ecole de Journalisme 16, 
Rue de la Sorbonne). međutim ta škola ima sa¬ 
svim profesionalni karakter i ne pripada fakul¬ 
tetu. Ona služi praktičnom usavršavanju za no¬ 
vinarsku struku, a to želi postići teoretskim 
predavanjima i praktičnim seminarskim vježba¬ 
ma. kao što su na pr. referati o kazališnim pre- 
mijerama, vanjskopolitičkim problemima itd. 
škola dopušta posebnu spremu za redaktora, re¬ 
portera. pravnog savjetnika štampe, a njeni su 
predavači dijelom profesori Sorbonne dijelom 
pak profesionalni novinari, kao na pr. g. Rene 
Suđre, znanstveni kroničar Journal des Debats 
i Journala, g. Georges Bourdon predsjednik na¬ 
cionalnog sindikata za štampu, dok vezu s fa¬ 
kultetom čini g. Albert Milhanel, novinar i do¬ 
cent sveučilišta. Tu je školu još 1899. osnovao 
američki novinar Dick Mav i ona je do danas 
sačuvala svoje pretežno profesionalno obilježje. 

Kao pomoćno sredstvo ovoj školi zamišljen 
je Centar novinskih nauka (Centre d’etudes 
journalisticfues), osnovan 1929. U zimskom se¬ 
mestru 1935.-36. priredio je taj institut zanimljiv 
ciklus predavanja o režimu štampe u pojedi¬ 
nim evropskim državama. 

Bilo bi vrlo korisno, da se kod nas pokrene 
pitanje novinskog studija, jer naši fakulteti ni¬ 
kako ne pružaju mogućnost stručne novinske 
naobrazbe. 

Ernest Ba uer 

NOVE KNJIGE 

Slovačka monografija o Bozi Lovriću 

Hrvatski romanopisac, đramatik. pjesnik, 
esejist i novinar Bozo Lovrić, koji već preko 
četvrt vijeka radi u Pragu, gdje mu se rodio i 
sin, današnji češki novelist i đramatik Pavel 
Lovrić. poznat je jednako u češkoj kao i u hr- 

vatskoj javnosti. Ovih dana je ugledni kultur¬ 
ni radnik dr. Vojtech Merka, ravnatelj srednje 
škole u Nitri i poznati propagator hrvatskih 
književnih vrednota u češkoj i slovačkoj jav¬ 
nosti, izdao lijepo opremljenu monografiju pod 
natpisom »Božo Lovrić« (strana 42, bez oznake 
tiskare, bez mjesta i godine izlaska). 

Prije teksta monografije priopćen je faksi¬ 
mile Lovrićeve hrvatske pjesme »Epilog rado¬ 
sti:, a 11 a kraju je Mjerkin slovački prijevod 
Lovrićeve pjesme »Preludij bolesti« (posvećeno 
dru V. Merki). 

Poslije kratkog životopisa analizira autor 
Lovrićev pjesnički, beletristički i dramatski rad. 
Da obrazloži svoje pozitivne sudove, donosi 
autor u slovačku prijevodu nekoliko pjesama in 
extenso. odnosno citira neke značajne pasuse 
Lovrićeve proze. 

Merkina monografija o Bozi Lovriću veoma 
je informativna i svjedoči ponovo o tom, da je 
Merka veliki poznavalac i postova!ac hrvatsko¬ 
ga književnog stvaranja. 

(ie) 

KULTURNA KRONIKA 

BUGARSKO NOVINARSKO OPORAVILI¬ 
ŠTE. Prošli mjesec posvećen je temelj-kamen za 
Novinarsko oporavilište u mjestu Bankia kraj 
Sofije, koje je mjesto općina poklonila za No¬ 
vinarsko oporavilište za oboljele novinare. Na 
posvetu je došlo mnogo intelektualaca na čelu 
s ministrom Kožuharovom, koji je sam književ¬ 
nik, načelnikom mjesta Bankia i mnogim dru¬ 
gim odličnim ličnostima. Svečani govor održao 
je nakon obavljene crkvene posvete predsjed¬ 
nik Novinarskog društva u Sofiji Jordan Meč- 
karov. 

Historijat društvenog doma prikazao ' je 
predsjednik građevnog odbora g. Kristodorov. 
Sofijsko novinarsko društvo složilo se je s pro¬ 
vincijalnim novinarima te je g. 1933. za pred¬ 
sjednika St. Taneva niknula ideja oporavilišta, 
koja se sada privodi cilju. 

Novinarski dom će se sagraditi i uzdržavati 
raznim fondovima. Glavni penzioni fond iznosi 
danas već preko dva milijuna leva. a sakupljen 
je doprinosima članova, vlade i općina. Od dru¬ 
štva Publicitas dobiva se za oglase 50%, što iz¬ 
nosi na godinu 250.000 leva za penzioni fond. 
Posebno društvo Strela. koje se bavi raspača- 
vanjem novina i knjiga, daje također 70% od 
čistog dobitka penzionom fondu. Od tog fon¬ 
da plaćaju se posmrtne pripomoći i pripomoći 
za oboljele članove Novinarskog društva, a uz- 
državat će se i u oporavilištu oboljeli članovi. 
Od tog fonda šalju se svake godine po četiri 
novinara na šest mjeseci na daljnju izobrazbu, 
poglavito u živim jezicima, u Berlin, Rim. Pariz 
i London. Također je stvoren dogovor s Novi¬ 
narskim savezima čehoslovačke i Poljske, te se 
tako šalje uz pripomoć Saveza svake^ godine 
po jedan novinar u Prag i Varšavu. a Čehosjo- 
vaci i Poljaci šalju opet svoje novinare^ u So¬ 
fiju. Bugarski novinarski savez je i članom 
Međunarodnog novinarskog saveza u Parizu, 
s kojim podržava s pomoću svojih drugova stal¬ 


ne veze. Bugarski novinari poštuju nedjeljni 
počinak, pa kad se desi, da dolaze po dva dana 
blagdana, onda sve novine u Sofiji izdaju je¬ 
dan zajednički broj na 50 strana s mnogim sli¬ 
kama, nastojeći bugarsku publiku upoznati sa 
stranim i inozemnim krajevima i državama, ko¬ 
je su od akutne važnosti. Nakon svečanih govo¬ 
ra potpisali su spomen-povelju cijeli odbor No¬ 
vinarskog društva, građevni komitet i svi pri¬ 
sutni uzvanici. Ima mnogo nade, da će se opo¬ 
ravilište Novinarskog društva na godinu već 
moći otvoriti i privesti svojoj korisnoj svrsi. 

Dr. B. 

PERKOVIĆEV A ŠKRINJA« NA UKRAJIN¬ 
SKO ME. U ukrajinskom socijalno-političkom 
tjedniku »Holos naciji« (god. I. br. 5., 6. i 7. od 
kolovoza^ 1936.) izišao je prijevod Perkovićeve 
novele Škrinja«. Novelu je preveo poznati pro¬ 
pagator hrvatsko-ukrajinskih kulturnih veza 
g. Antun Ivachnjuk. 

NEPOZNATA CARDUCC1JEVA PISMA. Na¬ 
đena su dosad nepoznata Carduccijeva pisma, 
što ih je slavni pjesnik pisao jednoj gospođi, 
između 1879. i 1885. godine. Pisma se odlikuju 
osobitim stilom, kakvim Carducci nije običa¬ 
vao pisati, pa će biti zanimljiv izvor za prou¬ 
čavanje njegova djela. 

O NEZVALOVU »AKROBATU«. Beogradska 
Pravda« od 10. X. donijela je u svom tjednom 
pregledu »Knjige i pisci« bilješku: »Hrvatska 
revija objavljuje, u prijevodu g. Dragutina Ta- 
đijanovića, čuveni spjev češkog nadrealiste Ve- 
ćeslava Nezvala »Akrobat«. Prvak čeških si rea¬ 
lista, o kome je Andre Breton imao laskavo 
mišljenje, u svojoj poemi. 11 a jedan izlomljen, 
iracionalan i slobodan način, doživljuje svijet 
današnjeg velegrada. Ova poema imala je zna¬ 
čaja u afirmaciji nadrealizma u Češkoj. Danas 
su i Nezval i njegovi prijatelji, nadrealisti, ori¬ 
jentirani drukčije, s pogledima na konkretniji 
i sudbonosniji svijet. 

SMRT NEMIROVIČ-DANČENKA. Dne 17. 
rujna o. g. umro je u Podoli kraj Praga ruski 
književnik Vasilij Ivanovič Nemirovič-Dančen- 
ko. Rođen 18. I. 1845 u Tiflisu. Bijaše dugo 
godina Nestorom ruske književnosti, iako je 
spadao u red drugorazrednih pisaca. Njegov je 
život bio vrlo buran, sudjelovao je u mnogim 
ratovima i vrlo mnogo putovao. Proslavio se 
kao novinski izvjestitelj sa fronte (jedno od 
najznačajnijih djela toga genrea: »Ratna go¬ 
dina«, dopisi iz rusko-turskog rata g. 1877. — 78.). 
putopisac i romansier. Njegova djela skuplje¬ 
na u knjige obasizala bi impozantan skup od 
sto i pedeset knjiga. Važnija su mu djela: Bura, 
Naprijed. Kulise, Redovnik. Hrvatskom općin¬ 
stvu nisu njegova djela poznata, jer su vrlo 
slabo prevođena, nešto po časopisima, dok — 
koliko nam je poznato — nije u posebnoj knji¬ 
zi izišla nijedna njegova stvar. 

PUSHKIN MEMORIAL VOLUME. Pod gor¬ 
njim naslovom spremaju slavisti Hanvard Uni- 
versity-a (Cambridge) prof. S. H. Cross i dr. E. 
I. Simmons jedno djelo povodom predstojeće 
Puškinove proslave. U knjizi će biti objeloda- 

njeni prilozi o Puškinu i sovjetskoj kritici. Pu- 
škinova biografija, o Puškinovoj prozi, i t. d. 

NAJNOVIJI ROMAN THOMASA MANNA. U 
nakladi » Bermann-Fischer-Verlag« (Wien) izi¬ 
šao je treći svezak velike trilogije Thomasa 
Mauna »Josepli nnd seine Briider«, pod naslo¬ 
vom »Joseph in Aegvpten«. Prvi je svezak ovo¬ 
ga djela izišao pred dvije i po godine. 

PRIPOVIJEST IZ DUBROVAČKOG ŽIVOTA 
U BEČKIM NOVINAMA. Početkom prošloga 
mjeseca počeo je u bečkoj »Neue Ereie Presse« 
izlaziti podlistak pod naslovom »Ivo Pian. Eine 
Geschichte ans Ragusa. Von Kornel Abel«. 

PEDESET GOD ISN JIC A DE AMICISOVA 
SRCA«. Povodom pedesetgodišnjice izlaska 
glasovitog omladinskog djela »Cuore« od De 
Amicisa, 13. X. 1886.—13. X. 1936., izdala je na¬ 
kladnička kuća Fratelli Treves u Milanu spe¬ 
cijalno izdanje toga djela za bibliofile, u 430 
primjeraka. 

PREDSJEDNIK MATICE SRPSKE u Novo¬ 
me Sadu g. Vaša Stajić dao je ostavku radi to¬ 
ga, što se nije slagao s vojvođanskim »separa¬ 
tističkim« pravcem »Glasa Matice Srpske«. 
Glavna godišnja skupština Matice Srpske, dr¬ 
žana 30. rujna o. g.. prihvatila je ostavku g. 
Stajića i odobrila pisanje »Glasa M. S.«. 

SMRT DVAJU DOBRIH GLUMACA ZA¬ 
GREBAČKOG KAZALIŠTA. U Fužinama je 
dne 5. VIII. o. g. umro Branko Tepavac (rođen 
14. 1T. 1896. u Krstinji — Kordun). Tepavac je 
nastupio 1919. g. u Varaždinu, djelovao u Spli¬ 
tu, Varaždinu, a od 1925. u Zagrebu, gdje se 
istakao svojim vrlo uspjelim kreacijama ka¬ 
rakternih gluma. — Dne 21. X. umro je u Za¬ 
grebu Josip Pavić (rođen 51. XII. 1887. u Trav¬ 
niku). koji je od 1905. godine proboravio na 


kazališnim daskama. Prvi je put nastupio u Na¬ 
šicama. Zatim djeluje u Osijeku, a od 1909. go¬ 
dine u Zagrebu, gdje se je odlikovao odličnim 
interpretacijama klasičnih likova (Ilamlet. Ro¬ 
meo, Kralj Edip, itd.). Pavić je izdao i zbirku 
od deset skica i noveleta pod naslovom Ša¬ 
reno tkanje«. 

INTERNACIONALNA VATIKANSKA AKA¬ 
DEMIJA. U skoro bi se vrijeme — prema in¬ 
formaciji »Neue Zurcher Zeitung«-a — imala u 
Vatikanu osnovati internacionalna akademija 
znanosti i umjetnosti, pod nazivom: Pontificio 
Istituto Universale. Akademija se ničim ne bi 
razlikovala od sličnih ustanova (kao na pr. 
Academia Francaise ili Reale Acađemia d’Ita- 
1 i a) osim što bi imala internacionalni karakter, 
t. j. sastojala bi se od članova iz svih zemalja 
svijeta. Broj članova kretat će se do sedamde¬ 
set, poput broja članova kardinalskog kolegija. 
Kao osobito značajno kod ove akademi je treba 
naglasiti, da će članovi biti ne samo iz sviju ze¬ 
malja, već i pripadnici sviju vjeroispovijesti, 
tako pravoslavci, protestanti, izraelićani. miiha- 
medanci, pa čak i buđđhisti ali uz pretpostavku, 
da se s poštovanjem odnose spram katoličke 

1 NAŠA ŽENSKA LIRIKA U NJEMAČKOM 
PRIJEVODU. U izdanju ljubljanske knjižnice 
Belo-modre ptice izišla je, povodom kongresa 
međunarodnog ženskog saveza u Dubrovniku 
knjižica pjesama pod naslovom >Jugoslawische 
Frauenlyrik« a u prijevodu Lili Novy. Knjižica 
je izišla u bibliofilskoj opremi i u pet stotina 
numeriranih primjeraka. Od Hrvatica zastupa¬ 
ne su: Božena Begović sa dvije. Milka Pogačić 
sa tri. a Iva Rod i Ivana Brlić Mažuranić s po 
jednom pjesmom. 

Časopisi, koji dolaze uredništvu 

Beograd: Ruski arhiv. — Sokolska prosveta. — Srpski književni glasnik. 

Brod (na Savi): Savremeni pogledi. 

Cetinje: Zapisi. 

Chicago: Jugoslavenski glasnik. 

Dubrovnik: Dubrava. 

Lwow: Kwartalnik historyczny. — Wiadomošci historyczno-dydaktyczne. 

Ljubljana: Dom in svet. — Ljubljanski zvon. — Sodobnost. — Znanstveni vestnik. 

Makarska: Nova revija. 

Olomouc: Filosoficka revue. 

Praha: Čehoslovačko - jugoslovenska revija. — Prager Presse. — Slavia. — Slovansky prehled. 
Roma: L’ Europa Orientale. 

Sarajevo: Muslimanska svijest. — Napredak. — Novi behar. — Svijest. 

Sofija: Italo-blgarsko spisanije. — Obzor. — Otec Pajsij. — Slavjanski glas. — Slavjanski 
vesti. — Straž. — Zlatorog. 

Split: Jadranska straža. — Podmladak Jadranske straže. 

Subotica: Klasje naših ravni. 

Sušak: Mornar. 

Visoko: Franjevački vijesnik. 

Zagreb: Anali naših dana. — Bogoslovska smotra. — Danica. — Dom i škola. — Glas omla¬ 
dine. — Hrvatska prosvjeta. — Hrvatska smotra. — Hrvatski planinar. — Hrvatski 
radiša. — Književni glas. — Književni horizonti. — Književnik. — Liga naroda, — 
Luč. — Napredak. — Narodna starina. — Novi student. — Obitelj. — Obrtnički 
vjesnik. — Priroda. — Sklad. — Život. 

